
IL 
STROLIC FURLAN 


pal 


1999 


1998 
Societát Filologjiche Furlane 
UDIN 








In cuviartine (e a ogni stagjion): 
Disens di Alpina Della Martina. 1 


A cjáf dai més lis riproduzions, rancuradis di 
Manlio Michelutti e don Oscar Morandini, 
fotografadis di Stefano Podrecca, ‘a palesin 
particolárs de "Anunciazion " dal Amalteo (1546), 
logade tal Domo di Cividat. 





1999 
de vignude di Crist 


IL 1998 AL RISPUINT: 

- al 6712 dal Circul Julian; 

— al 2752 de fondazion di Rome; 

— al 5759 dai Ebreos; 

— al 1377 dai Maometans; 

— al 2180 de fondazion di Aquilee; 
- al 922 dal Stát patriarcjál furlan; 
- al 53 de Republiche taliane. 


FIESTIS VARIABILIS: 

- la Cinise (17 di fevrár); 

— Pasche (4 di avril); 

La Sense (16 di maj); 

— Pentecostis (23 di maj); 

— Santissime Trinitât (30 di maj); 
— Corpus Domini (6 di jugn). 


FIESTIS DI PRECET: 

— dutis lis doméniis; 

— il prin dal an; 

la Pifanie (6 di genár); 

— la Madone di avost (15 di avost); 
Fieste dai Sants (1 di novembar); 
— la Madone di dicembar (8 di dicembar); 
Nadál (25 di dicembar). 


FIESTIS NAZIONÁLS: 
— la Liberazion (25 di avril); 
— Fieste dal Lavór (1 di maj). 





PREAMBUL 


La gnot dal ultin dal an dal 999, ch'al jere pape 
Silvestri, gran part de int e jere lade a durmí cun- 
vinte di no jevási mai plui stant che il mont nol po- 
deve rivá al Mil. 

Ancje mé none mi diseve simpri “Mile non piü 
Mile”, sigure ancje jé come altris, che il mont nol 
podeve rivá al Doimil. 

Dutis storiis e sflocjis, stant che par dut il 1999 
i furlans a spietaran il gnûf milenari come cuanche 
di fruts si spietave Sante Lussie. Ma prime dal avi- 
gni viodin il passât. 

Il 1999 si puarte daúr un milenari che tór la 
metát nus à puartát il brut de Incuisizion ma nus à 
regalát il biel de Rinassince; si mene vie un secul 
che nus à dat il mal de bombe atomiche che and’à 
copáts a sdrumis ma nus à regalát la peniciline che 
and'a salváts a milions, intant che l'anade che si fi- 
nis nus à prontát une grafie stabil che contetarà 
ducj i furlans, für che i contraris. 

Viodin cum l’avignî che, come la Sante dai voi, 











nus puartará cuissamai cetantis gnovis: il Gjubileu 
che cu lis sós indulgjencis nus rimetará ducj i 
pecjáts; gnúfs compiutars par fá mancul fature a 
scrivi, insieme at argagns satelitaris par chei dal 
telefonut e par viodi la television cuadridimen- 
sionál; gnovis medisinis pai dolórs e par torná la 
zoventiit ai vecjos e soredut gnúfs pulitics che a tor- 
naran a fâ fluri il Friál te pulitiche, te culumie e te 
culture. 

Difat Udin al deventará la capitál de regjon e no 
si varan plui barufis cun Triest stant che il Friûl al 
vará la só autonomie. E no si varan plui nancje di- 
scussions pal gnúf teatri di Udin, che anzit si vio- 
daran sdrumis di corieris di ogni bande vignî a vio- 
di í spetacui te capitâl dal Friúl. E cuissà ce altri 
ancjemo. 

Par intant, però, contentinsi dal sigür: prindidut 
des puisiis e prosis dai autórs di scree cetant bráfs 
e dai autórs colaudáts, ormai bravons, ch'e àn jem- 
plât chestis pagjinis, ma soredut preparinsi ae fie- 
ste che si fasará pai otant'agns de Societát che nus 
ten tal grim, la Filologjiche. E la fieste e sarà ancje 
pai otant'agns dal Strolic che, seben intimpát, si 
presente simpri gnúf di gale. 











Cumo, pero, e je l'ore che il Preambul al do- 
mande cont des sós previsions. 

Saràno justis? Opúr saráno stocs, sflocjis di un 
manel, di un catús? Se si, cjapaise cun Begot e cun 
Colús. 


Luzian Verone 


Udin, ai 8 di setembar dal *98 

PRIN DAL AN 

S. Basili il Grant 

S. GIENOEFE 

5. Ermis 

5. Melie 

PIFANTE 

S. Lucian 

S. Severin 

S. Julian Ospedalir 
S. ALDO RIMIT 

S. Paulin di Aquilee 
S. Modest 

S. Ilari Vescul 

6. Duri di Pordenon 
S. Maur Abát 

S. Marcel Pape 

S. ANTONI DAL DESERT 
S. Prische 

S. Mario 

Ss. Bastian e Fabian 
S. Gnés Vergjne 

S. Vicenz Diacun 

S. Merenziane 

S. FRANCESC DI SALES 
Conversion di S. Pauli 
Ss. Tito e Timoteu 
S. Anzule Merici 

S. Tomás di Acuin 
S. Costant 

S. Martine 

5. ZUAN BOSC 


Gë 








| Montagnis tal sflandôr de lús e cjasaments: dome cuanche 
l'omp ur darà un non 'a deventaràn leam. 








Tal lusour da la luna 


Oh, vit 

d'unvièr 

coma un crucefis neri 

cui 'senoi pleas 

i bras spalancas 

cujers di brusa 

perlis inglassadis di fadiis … 


Al è vignut il paron 

a vuardà 

cun fuarfis e tuartis 

a Sarpi 

po dopo 

a trà solfato 

cun la Bisa e la bota ... 


E li fueis 

‘a ti faràn un vistit nouf 
i bambui in plea 

i raps coma recins ... 








I bras pojas in tai bras 

oh, vis 

tal sospir di una vilota 

coma balarins cul corpet ricamat 
a balá dutis in fila 

tal lusour da la luna. 


(Furlan dr Sopula) MIRELLA GASPARDO 

UN FAT VERAMENTI SUSSIDUT 
IN TUNA VECIA TRATORIA 
DI FLUMISEL 


Me pari mi á contat una storia che a lui gi la veva 
contada so nono che `l era nassut tal 1891. 

Mi à contat che tanc ains fa a Flumisel era una tra- 
toria sola, no come auè che son plui tratoriis, ristorants 
e bars che gias pa stradis, parseche una volta la int era 
pura e veva poc di bevi e mancul di mangià. I pos vian- 
dans che si fermavin in chista tratoria bastavin apena 
par tirá avant. 

Un di, però, a l'ustir gi à capitati una biela. Someava 
una 'sornada muarta come tantis, ma sot misdi `l è en- 
trat un forestir dut elegant. `L à saludat, `l à domandat 
s'al podeva mangià e al si è sintat ta un taulin. L'ustir, 
dopo vègi rispundut di sì, gi à lati vissin, `l a dat un’in- 
dressada al mantil e gi á dit subita se che al veva a boli 
sul spargher. Al ferestir dopo vè ordenat, `| à displeat il 
giornal che `| veva ta sacheta e `] à scomensat a lei in- 
tant che “l spietava. Mentri che `l mangiava someava ve- 
ramenti sodisfat, un bocon e un glutar di neri, fin che `] 
á mangiat dut; manciava dome una traputa a completa 
al servissi. In chel moment vigniva dentri tal local un al- 
tri forestir e subita l'ustir al à pensat: “Ciala po, somea- 

va una 'sornada nera e invessi `l è "sa al secont aventor”. 


Ancia chist `l era ben vistut e someava un sitadin. Ma 


chist, invessit di sintássi si è avissinat a chel che al ve- 


va apena finut di mangià e `l à scomensat a maltratalu, 
prima a peraulis e dopo cui fas, cun tuna papina pa mu- 
sa. Dibot chel che `l era sintat si è alsat butant in banda 
la ciadrea par reagi e, vidut che `l era ancia un toc di 
omp, chel altri spaurit `l à tacat a sciampà viars la puar- 
ta. Al omp che `l à ciapata la sberla al pareva veramen- 
ti rabiat e `l à tacat a corigi daur fin in ta strada. 

Un coreva devant e chel altri gi lava daur fin in font 
al pais. Al ustir al è corut fur ancia lui par viodi se lu 
ciapava e lu copava di botis e lant vissin a un so ami 
che, mentri che `l beveva un taj, al veva seguit dug 1 fas 
‘a gi à domandati: “Tu se ditu, che lu ciapi?". E `l ami 
gi à rispunduti: “Iò no sai se lu ciapa, ma sai di sigur 
che tu tu ás ciapat da flobar la "sornada, no ti ses acuart 
che chel li ^| à mangiat come un sior sensa spindi un 
bagar!”. 


(Furlán di Flumisel) FABIO ROSSETTO 

CHE NO SEBI VERE? 


Di frut `o tormentavi daspes la mame cui miei giu- 
ghets; par solit chest al capitave cuanch'e jere indafara- 
de e cusi, lavá o stirà. Une biele di si stufe e mi dis: “Va 
für su la strade e li tu viodarás un mus inglaciát!”. Ce 
ch'e diseve la mame, nol podeve sei altri che veretát. In- 
curiosît de novitát ... für di buride su la strade. `O stavi 
in ché volte dacís plazzál Cividát (cumd G. Oberdan). 
`O jerin tal plen de criure di genár, ma pe malandrete 
premure *o soi jessút di cjase sence meti sú alc di pesant 
par parámi dal frét. Une volte für, `o cjali inca e in lá 
lunc la strade ch'e mene a San Gotart: nuje ... nissun 
mus inglaciát. E si che li dongje `a jerin dôs ostariis cun 
tant di stali, dulàche tes 'sornadis di marcjat ‘a rivavin a 
Udin i sclâfs cui lór cjârs, cjavai e mus par vendi fen e 
lens a Braide Bassi, che si cjatave (cumò no esist plui) 
a cuatri pas dal gnúf Teatri Giovanni da Udine. Curiós 
come duc’ i fruts, *o soi lat un tocut plui in sù ... nuje, 
propit nuje; ma, po folc, no vevi nissune voe di tornà in- 
daúr e cussì, dut speranciòs, `o ài passat la ferade Udin- 
Tarvis ... ancjemò nuje. Plui indenant, subit dopo lis ca- 
sarmis dal Genio, mi vissini a une femenute cu la borse 





de spese e j dis: “Siorute de viodút un mus inglaciát?”. 
Ché, dute sustade e crodint che la ves cjolte pal cûl, mi 
dis bruntulant: “Si! Al è sul puint de Tór”. Content di ce 
che mi veve dit, sú sence polse a San Gotart e po dret 
viars la Tór. 

Lunc la strade, par no ingritulîmi `o fasevi piciulis 
corsis par cirî di parà vie il frét e rivà in timp par viodi 
il mus. 

Co Diu al à olût, dopo tre chilometros, forsit ancje 
cuatri, o soi rivát sul puint ... e lì cui voi ben spalancáts, 
mi met a cjalà e, magaricussinò, ancjemò une volte ... 
nuje di nuje. Pe veretát al jere sól un puar cjan che mi è 
vignüt dongje dut ingrisignît e pal frèt ch al veve intor- 
si, mi à fat come regál une pissadute cjalde tór des 
ejambis. Avilît, mi soi sintàt sul muret dal puint e, tra di 
me, mi soi dit: Che no sebi vere?”. 

Dut sticiàt `o soi tornát a cjase. No lis ài cjapadis sol 
parceche "o jeri strac e pes mans ruanis di frèt patit a 
cause di un mus. 


PUPI MARIN 

Flat 


In tun cjanton 

ti lassi daspès 
fin che mi mancje 
il fil de vite. 

In ché volte 
soflant a plen 

'o gjavi il polvar 
e ti tiri für 

di gniif. 

Ma ogni volte 

al è simpri plui polvar 
e simpri mancul 


flât. 


VICTOR TOSORAT 














COLETO E L'ABÁT 


Apene finide l'ultime vuere tal gno país, ma jo `o 
pensi ch al fossi cussì dapardut, al jere tornát a saltá für 
il “boreç pal bal” forsit ancje par dismenteá dutis lis pri- 
vazions, 1 malans e lis poris provadis in chei ains di- 
sgraciàts. 

Un dai plui vivarós e tacát al pagnut al jere “Coleto 
dal bedár”, che si presentave simpri prin su la sale dal 
LAVO in golarine e vistît neri cun tun biel Borsalin ne- 
ri sul cjaf. E fin cuant che l'orchestre `a sunave nol las- 
save passá un bal. 

Coleto, ch'al jere un omp di spirt e un póc filosof, al 
veve dumiesteát “Bianco”, un biel purcit che j lave sim- 
pri daúr come un cjanut, e cuant che, sot sere, al vigni- 
ve in place a bevi un tajut cui amís lu spietave pognet 
für de puarte dal “Leon Bianco”. 

"O veis ancje di savé che la naine dal bal al Bonsi- 
gnòr no j lave propit jà e ta ogni predicje al tacave l'or- 
ganet minaciant scomunichis. 

Une di, ch'al stave tornant a Disore in Bazie, al cjatá 
Coleto ch'al vignive jú pe rive e j disè: “Cuant pensai- 
so di meti il cjâf a dissen Coleto?” E chel di capot: “Do- 

po muart Bonsignór!” “Ma cemát?. In ché volte, Cole- 
to, nol sierf plui”, j rispuindè l` Abat. 

“E no siorut” — al saltà sà Coleto "T Abát Belfio, che 
Diu lu vebi in glorie, ch'al jere ca prime di Lui, al dise- 
ve simpri “Prima la morte e poi il giudizio!”. 

E l’ Abát cheste volte al restà disarmát e cence perau- 
lis. 


GIANCARLO MISSONI 

PANTA REI (DUT AL CÔR) 


Jo *o cjali une foto di cuanch'o vevi sedis ains e po 
"o cjali un altre di cumò: Diu, cemáüt cho soi gambia- 
de! 

E dopo mi domandi: ma cuant isal stât? Di gnot? In- 
tant ch o durmivi? 

E cemát di buinore no mi soi inacuarte? 

La veretát `e je ch'o gambin bielplanc, un moment 
dopo di chelaltri; une celule daúr di ché altre, come lis 
speris da l’orloi ch a si movin ancje se nissun lis viôt. 

PANTA REI - dut al côr — al diseve Eraclito, chel 
famòs studiát de antighe Grecie, e cun chel dut ancje la 
vite `e côr, cence ch'e si puedi fâ alc par fermále. °A son 
vôs, inficjs ch'a vegnin dal timp passat. 

Si cjavàlgjn, si messedin, une cun ché altre par pore 
di là vie par simpri in tun “blob” cence ni cjaf ni code. 

Un pocje di pacience, scusait, une a la volte, par ca- 
ritát e `o rivarès dutis a fevelá. 


(Cjapát sù di Luciano De Crescenzo) ZELMIRA LUCERI 











LIS AGHIS VERDULINIS DE TÓR 


L'aghe frede e verduline, in chel lic de Tòr, cun tant 
soreli che t'inceave, lis cialis che ti sturnivin e lis aga- 
nis che ti baluciavin intòr ridint, ti fasevin sintî come in 
tun puest inmagát. 

Lis aganis `a jerin ‘zovinis e bielis, massime une. 
Cheste `e veve 1 cjavei color dal forment madáür, i voi 
stlandoròs di lús e di cil, mi cjalave ridint e la só man 
si slungjave viars la mé par che la grampas, par tirámi 
de bande de musiche, ch'e pareve vigní dai boscs 
intòr. Lis melodiis mi fasevin sinti lisér e, planc planc, 
mi sintivi svolá cu la bionde agane che mi tignive la 
man. 

"O scomenciárin a svoletá parsore de aghe, tocjant lis 
fueis plui altis dai arbui e simpri plui in alt, tignint stre- 
te la manute di ché biele agane vignude fúr de Tór, che, 
pirlant, mi faseve viodi 1 Canai dal Friúl, de Cjargne, de 
Sclavanie, de Carintie, dal Cjadovri e dal Tiról. *O svo- 
lavin simpri e o fermavin lis tampiestis, `o fasevin 
sclopà in alt lis saetis e o sburtavin i nui par ch al po- 
des là ch'al coventave. In sierade `o cujetavin lis aghis 
dai flums par che no fasessin damps e, se nol bastave, 

`o jerin boins di fâ scjampâ dutis lis malatiis, sei dai 
omps che des bestiis. 

Te gnot de Tafanie "o impiavin pignarui su lis monts 
e sui cuei e po `o sburtavin l’ajar di soreli a mont, viars 
soreli jevát, par ch'e vignis bondance e dute la int. 

`A passarin tane’ ains. Ne vevi vat plui mit di svolá. 

Lis aganis no si fasevin viodi. Passant dongje di cual- 
chi oul ch al traviarsave cualchi bosc, `o sintivi la lòr 
presince; ma lór no si pandevin e chest fat mi displase- 
ve ungrum. 

In chei ains mi capitave di lá a madins te glesie de 
Badie di Rosacis. Dentri cheste glesie, la lús `e vignive 
des cjandelis impiadis e pojadis sul paviment di piere. 
Lis ombris slungjadis `a 'zujavin sui mûrs, tant di fà 
pensá a pituris gotichis plenis di marum. Il predi al di- 
seve messe par furlan. I cjantórs `a sparniciavin pal ajar 
notis di cjantis di chenti. La mosfere ti puartave `a sinti- 
ti un dutun cu la int vicine e i miei pinsîrs `a scomen- 
ciavin a svolà in alt e lontan e mi pareve di vé sot i pîs 
des lidrîs ch'a s'incrosavin cun chés dai miei vons e co- 
me ingredeadis cun chés di duc’, vifs e muarts, di cumò 
e di milante ains indaúr. Mi sintivi tornà frut, dentri tai 
boscs di cjastenárs, traviarsát de Urane, de aghe clare e 
cjantarine e dut intór `e jere musiche, colórs e parfums. 

In tun lúc cussi no podeve mancjá la mé agane... 

Intant che la mé fantasie `e coreve daúr dai miei ri- 
cuarts e des més sensazions, *o sint cualchidun che mi 
tire la manie de stiriane ch o ài intór, mi volti, folctitrai, 
no ti viodio doi voi colór di cîl che mi disin di lá a svo- 
letá parsore lis monts e 1 cjamps, par boscs e prát come 
une volte. Une piciule part dal gno jessi no vares volùt 
là, ma si capis, ché part tant piciule no podeve fermami 
e vie jo, passant parsore di duc in glesie e fúr te gnot 
plene dai lusórs des stelis, viars un cíl blu, parsore dal 
Friùl e su la Cjargne, parsore dal Cjadovri e in Carintie, 
parsore de Sclavanie e jù viars il már, par torná sù lunc 
la Brente, viars 1 país dat Cimbros e di lá sul pal Tiról 
par torná tal Friül di soreli jevát, dentri la glesie ch'o ve- 
vi lassade. Intant 1 cjantórs cu lis bocjs spalancadis *a 
vevin intonát une antighe cjante di Nadál ch'e diseve: 


Macór sta chi sul cjamp, 
viót che il 16f nol fasi damp. 


E jo `o sintivi i vons tirámi pes lidris intant che mi di- 
sevin di dut. Si sa, ai miei Vons chel müt di fâ cu lis aga- 
nis no ur plaseve. 

Cun chesc’ pinsîrs tal cjàf, mi ven finalmentri, come 
une lamp: la femine, che cjce dal osti, ce disarae, ce àjo 

d'inventá cumò? Invecit je 'e jere cujete, ch'e diseve lis 
sòs prejeris e no si jere inacuarte di nuje. 

Viodeit ce robis. `O ài simpri pensât che Eson, il diu 
celtic des aghis e paron di dutis lis aganis, al fos un ti- 
po sereós, che no j plases mateá; invecit veso viodút ce 
che mi veve cumbinát...? 


ARMANDO TURLON 

Mal 


Prin o dopo — e mièi dopo di prin — 
sussèit di sintisi cu na carga di mal 
di piardi il spirt dal gardilin 

e di avilisi par-ben-e-no-mal. 


Coma il giàt ingrisignit che par guari 
al si tira in font dal ciasal 

tegnèit in ciasa un bus di stansin 

par pôgni bessoi cul vustri mal. 


Coventa giavá li ciacaris e la lus 
e suturnu tal riciatat silensi 
lassá smovi la vita dai siuns 


ché intor plan-plan a si dispensi 
chel ch'i ti sos rivat a produsi 
jodint che propit chistu a no"! ti brusi. 


BEPI MARIUS 





UNE LEZION DI VITE 


Une domenie mé mari `e je lade a Madone di Mont. 
Prime di partí a mi e a mé sur Marie nus à lassát dit cho 
metedin a cuei il polez. `O vin prin netát parben dut e 
po mé sur, ch'è à la manie de pulizie, ‘e à dat sà parfin 
le cere tal paviment. 

Cuant ch’o vin finit `o sin ládis a ciri il polez par me- 
tilu a cuei, ma no lu vin cjatát, ne tal camarin ne tal 
armár. Mé mari si jere dismenteade di copálu. 

Si sin cjaladis e `o vin dite: “Metin sù il pignat de aghe, 
intant ch'e bol 'o copin il polez ch'al è ancjemò tal cjót”. 
Bisugne decidi cui che des dôs `e veve di copálu. 

Coragjo po nd jere, ne di plantáj il curtis ne di tigni- 
lu pes talpis. 

Alore jo `o dis: “Le mame 'e meteve lis talpis tal cas- 
set de taule, *e incrosave lis alis e lu copave”. 

Dit e fat, metút il polez cu lis talpis tal casset, metùt 
sot un gran sac par no sporcjà, cjolte une scudiele par 
cjapà il sanc, incrosadis lis alis, il ciáf in tune man, il 
curtis in ché altre. 

Mé sûr no rivave a decidisi, inalore jo j dis: “Day, fa- 
sin un taj e dopo o scjampin difár”. 


Cussi `o vin fat. 

Dopo un póc `o cjapin coragjo, "o tornin dentri, ma 
no sai descrivi il disastro ch'o vin cjatât: sanc par dut! 

Vecá dut il nestri netá. 

Si sin metudis a ridi e a vai come dôs stupidis. 

Lu vin po spelát, taját a tocs e metút in te padiele a 
cuel. 

Cu la rabie ch'o vevin intorsi `o lavoravin come cho 
vessin simpri fat chel lavór, cence inacuargisi. 


CASIMIRA MICELLI 

ALMANACS “FURLANS” DAL PRIN *900 


1. Preambul 


Come ch'o vevi prometút sul "Strolic" dal an passât, par che- 
ste edizion 'o ài volút dá un cuc ai almanacs "furlans" (o, miór, 
cul titul furlan) dal Prin ‘900, par fini di dá une voglade pano- 
ramiche su dute la produzion dai periodics nostrans di chest 
secul. 

‘© riten che proprit al merti di dá une olmade particular a un 
tal setór di publicazions, ancje par un altri mutif: ciri di capi un 
póc di plui la clime culturál dal timp, in cunsiderazion - parie - 
de grande popolaritát d chest gjénar. 

Si sa: par vé une vision plui complete, bisugnarès tigni cont 
ancje de produzion dai periodics ch'e án il titul par talian e di 


. chei che dutcas s'intègnin ae lenghe e ae culture furlane; ma 


- a part il fat che la ricercje si sarès slargjade masse - il 
...campionari al è avonde rapresentatif di une situazion dal 
timp. 

Intant mi interessave di viodi tros periodics ch'a son nassúts 
in ché dade, podopo trop che àn durât, e po ancje di tastá il 
sens di consapevolece de identitàt furlane. 

In struc si pò dî che ta ché ete la int 'e veve une debile sen- 
sibilitát in riuart, se no altri a mutif dal bas livel di istruzion. 
Une prove 'e vignive pandude dal fat che i "lunaris" plui impe- 
gntifs ‘a no vevin une lungje continuitat. Une plui fuarte con- 
sapevolece s'impár invecit in cualchi lôr autor, ancje par l'ús 
plui coret dal furlan e - cun plui frecuence - man man che si 
vicinisi ae metàt dal secul. 

Un altri segnál piçul, ma tal stes timp indicatif, de consapevo- 
lece popolár (e dai curadórs) al è pandút de difusion de pu- 

blicitàt par furlan: baste pensá al puest ch'e cjapà tai “Strolics” 
de Filologjiche. 

Se si viót un ...salt di cualitát viers la metàt dal secul, no si lu 
viót - almacul tal Friül “talian” - tal passag dal ‘800 al '900. ‘A 
son un Spiel i doi "lunaris" jessüts insiemit proprit sul fini dal 
secul: ‘Il Strolic furlan pal 1900" di Tosolin e “Il gnüf dopli Stro- 
lic par l'an 1900" di Gobés. 


L. PERÈS 

| L 5. Nocent 
2 M Madone Cereole 
3M S. Blás 
4 J S. Gilbert Abát 
5 V S.Aghite 
6 S Ss. Martars Gjaponés 
7 D S. RICART RE 
8 L S.Jaroni E 
9 M S.Polonie 
10 M 5. Scolastiche 
ll J Madone di Lourdes 
12 V $. Lalie 
13 S 5. Anselm 
14 D S.VALANTIN 
15 LS Faustin 
16 M S.Juliane Vergjne e 
17 M La Cinise 
I8 IS Simeon Vescul 
19 V $. Conrát 
20 S 5. Dele 
21 D 1DICORESIME 
22 L Catedre di 5. Pieri 
23 M S. Livio 3 
24 M S. Sergio 
25 J $. Cesar : 
26 V S. Sandri Patriarcje 
27 S $. Julian Martar 
28 D II DI CORESIME 





| Int ch'e cjamine, ‘e fevele, e lavore; e un trop di cjasis, 
| ancje lôr in spiete par tigni dongje cu l'amór. 

La biciclete 


Benedete biciclete 

tu mi puartis lontan 

par ogni lác, 

tal frét, tal vint 

tal vueit, tal timp. 
Simpri cidine, elegant, 
no tu sporcjs, no tu intosseis. 
Adate ai fruts, ai ’zovins, 
al nono e ae none, 

te pás cun umiltát, 
semplice, impuartant, 

'e masane la strade 

cu lis sós dós ruedis 
ch'a cisichin sotvós. 


Ti regale pinsîrs , 
ch’a ti puartin lontan 
sun tun cíl tant seren 
dut cjamát di ligrie. 
Pedale, pedale lisér, 
va púr simpri atór 





a torzeón pe campagne, 
la biciclete ti torne 

la tó 'zoventüt, 

la buine memorie 

e ti misure discrete 

lis gjambis ‘za strachis, 
la vite passade 

di un timp ‘za disfat. 


LUIGI BEVILACQUA 

LA NESTRE LENGHE FURLANE 


E je biele la lenghe furlane, ma je une lenghe un póc 
dificil di scrivi e di fevelá. 

Al è unevore biel viodi une pagjine blancje plene di 
peraulutis furlanis, parceche a son tancj acents: dret, 
zamp, a cjapielut e a son ancje tantis lineutis e virgulutis. 

Cuant che tu viargis un libri furlan e tu viodis la pri- 
me pagjne tu restis un DOC instupidît; tal prin moment 
no tu capissis nuje, podopo cun tun pocje di riflession, 
si scomence a disferenzeá lis letaris, lis peraulis, lis fra- 
sis e al fin tu ás let dute la pagjne. 

Al è cetant ingherdeát pronunziá ancje cualchi pe- 
raule, massime cuanche a son di miec la cj e la gj; par 
esempli: la cjase, il gjat ... e par une persone ch'e feve- 
le dome talian al e un grum fadiós! 

A ogni mit un ch al lei ben il furlan, come il nestri 
mestri Eddy, al è un plasé sintilu! 

Jo o ai scomenzat a sinti a fevelá par furlan cuanch'o 
jeri te pance di mé mari, podopo cuant ch'o ai scugnût 
vigni für, o ai sintút un’atre lenghe: il talian! 

No sai parcè, ma da chel di mi àn simpri fevelât par 
talian, ancje mê mari e miò pari. 

I miei gjenitórs, fra di lór, si son simpri feveláz par 
furlan: ma mé mari chel di Udin e mio pari chel di San 
Vit, cussì jo o fás une grande confusion. 

O fás tante fadie a capî la forme furlane plui juste e 
cussì a la fin o pensi par furlan e o feveli par talian. 

O speri di rivà ancje jo a fevelà ben il furlan; mi co- 
ventarà tan timp, ma prime o dopo o rivarai di sigúr! 


ANNALISA GASPAROTTO 

IL DÏ DE CINISE 


Al cricave il di cuanche Bepo Balute, inceát de prime 
lús al jessive dal teatri dulàche la creme di Cividát `e ve- 
ve consumát l’ultin velion mascarát. Di li a póc al vares 
dât une man a Tunin par viargi il cafè e bèvint une bui- 
ne tazzute. Al cjalà l'orloi dal Domo: masse adore. E 
cumò? S’impensa di lá a cjapà la cinise, juste in ché il 
campanon al suná pe prime messe. Al jentrá in Domo 
sintantsi in ta l’ultin banc. 

J passa tal cjáf ch'al veve dade une man ai siórs ch'a 
gjavavin lis pelicis, palandranis, capots e cjapiei e ... in- 
fin `e jere stade une buineman. Di camarîr al veve fat 
servizi ai pales par cafès e bibitis e ancje lì cualchi pa- 
lanche la veve mitude in sachete; al veve balát cun bie- 
lis mascarutis, slungját cualchi spissigot, rimedeát un 
pár di scufiots. Une gran biele gnotolade, une fiestone: 
lús, colórs, curiandui, bráfs sunadórs, ungrum di cisi- 
chezs tes orelis, ridadis, insume, scomenzade ben e fi- 
nide miór. 

Li in Domo cualchi sunsûr, la vôs basse dal predi 
ch al diseve messe, il trimà des cjandelis, il cidinór, une 
pás, j fasèrin vigní dongje ché di Peonis. Nol podeve- 

paraltri fàsi viodi a durmi e salocór fási sintí a ronfà. Lì 
dongje il confessionál al jere vueit, al jentrá, si justá, al 
tirà la tendine e ... beatissin si lassà lá. 

Cui pò dí trop ch'al veve durmít. Il sun dal campanel 
de messe dopo lu veve dismovüt. Un póc imbambinit al 
stentave a viargi 1 voi, a rindisi cont dulach'al jere. 

Al sinti a uicá une des dôs sportelis e al viodè un'om- 
bre che si segnave: al restà di clap. Ce fâ? AI lé dongje 
cu la muse e cun grazie j dise: — Vait a clamá il capelan, 
jo `o scugni lá vie! - La femenute no capi subite, e al 
muini che su l’altâr lì dongje al piave lis cjandelis j di- 
sé ce ch'e veve sintüt. 

Il muini invecit al capi dibot che la robe 'e jere le- 
drose: il capelan al jere daür a di messe e il bonsignór 
lu saveve. Cul studel in man al lé dongje juste in timp 
par viodi Bepo Balute ch al vignive für, ancjemò cui 
curiandui sul cjáf, sgardufat, cui voi miez siaráts, tirant- 
si sù il bavar de gjachete. Il mum al scomenzà a daj jà 
ben e no mál pe schene e pes gjambis, fin su la puarte e 
für al scomenzá a zigáj: sperzür, strassezornadis, pipi- 
not, cjaviestri, vergognós, vie di ca, urcje, 'o contarai a 
duc”. 

Puar Bepo, lu vevin ricognossút. La di dopo al lè dal 
bonsignór dean e j contá la veretát. Chel sant omp j do- 
mandá dome s'al veve sintút 1 pecjáts de femenute e, 

vude la peraule che lu sigurà, j disè di lá dal muini cun 
tune butilie di vin par fási perdoná ché al jere lui il plui 
ufindüt. Cussì al fase Bepo, ma chel nol jere un sant 
omp come il dean e al stentave a bonási. A la fin, paral- 
tri al tirà dentri lis ongulis e cun tune ridade al fase fini 
dut in glorie. 

Lis ridadis invecit no finivin mai in cafè dopo che lu 
vevin batiát “Bepo confessór”. 

Ancje li al scugni butále in ridi disint: propit un di di 
cinise, dulach'al veve fate la part di “Sandron”, come in 
tal casoto dai buratins di Vitorio Braidot, simpri uadolát 
par cont di Arlechin o Pantalon. 


MARIO ELLERO 

No mi vansa timp 


I pinsiers si liulìssin, 
mi mancja la sgrima 
par imbastî el doman. 
Impeolát te sossedaria 
o smamis a lít 
i colòrs e i savórs de zornada 
in tun minusán 

| cenza ne cjaf, ne cjavez. 
No mi vansa timp 
par suvignimi 
che mi stoi distirant 
in tel grin de gnot. 


(Furlan di Orsaria) “ZUAN MARIA BASSO 

MANDI DAVID 


`O soi denant de statue dal David, esempli di belece 
e perfezion masculine, cu la guide in man come une 
brave turiste. 

`O smiri il gran capolavór; póc lontan tre fantatis `a 
scomencin a cjacara: 

- Puar David, al varà frét, dut crot! — 

`O fás fente di lei, intant `o tiri lis orelis. Siguramen- 
tri no pensin di sedi scoltadis, si sintin siguris cul lór 
furlan di no sedi capidis. 

— Oh, jo ... j metares i “boxer” e une canotiere di Cal- 
vin Klein e dopo une biele tute Adidas, sbotonade ta 
l'ultin boton dai bocui des barghessis però, e lis scarpis 
di gjnastiche neris; j tajares un tic i cjavei: rasáts fin a 
lis orelis, podopo biei ciufs bionts par sú. Al sares figo 
eh?!! — 

Mi son simpatichis: `a fevelin furlan, un furlan ch al 
sa viargisi ai timps gnúfs, un furlan vif. 

— Eh, no! — `e dis ché plui alte — jo lu vistires come 
Mirko: barghessis di piel, atiladis, gjubin ribatinát, an- 
fibios neris, cjavei a zero, e ... un biel rincjn picját tal cei 
di gjestre. — 





Lis tre frutatis a ridin. La plui “viele”, par mát di dî, 
] dà une pacute su la spalute e *a dîs: 

- Ma ce diseiso! Jo j metares un biel vistît di Arma- 
ni e la cravate in tinte, sielte cun cure. Si visaiso di Ri- 
chard Gere in American Gigolò? Uauuu! 

Ma va là! Tu tu sés fissade, tu ás gusc’ un póc a la an- 
tighe. Agjorniti! — `a disin slontanantsi a plane a planc. 

"O resti sole e *o pensi: 

- Jo ti lassares come che tu sês: vistùt de armonie e 
de plasticitát des tós formis, insiorát dai cei pinsiròs e 
de belece nete de tó muse, sfodrát de spiritualitàt e de 
magje che si respire dal to jessi. — 

"O alci il cjàf pe ultime volte. Orpo! Mi somee che il 
David mi vedi cimiát. 

"O ài di sigür un calo glicemic. Al è miór ch'o ciri un 
bár par lá a cjoli ale. Mandi DAVID. 


MORGANA BUSINELLI 

BARBA BORTUL 


Al veva il sium liseir, liserir, barba Bortul: un struc, 
un cic, un piciul sunsür di not `a lu dismoveva. Invezi la 
só femina, co `a durmiva `a era comi un cioc, no la di- 
smovevin nencja li canonadis. 

‘Na sera d'un meis di fevrár, barba Bortul, al è stat 
dismot sul tare da un sgnaurà di gjats ch a stevin maro- 
sant propit sot il barcon da la cjamera di lui e `a fevin 
un lament oumeous comi di canais da cuna cun distur- 
bus di pansa. Barba Bortul nol podeva será voli e sti- 
cious al si rebaltonava sot li cujertis. La só Gjudita in- 
vezi, in banda di lui, `a rancossava da someá un segon 
in vora tôr un cuarnolár sec. Cuant chi la passiensa `a 
ghi e zuda a fási foti, barba Bortul, four di sè al à dismot 
la femina cigant: 

“Sint j cjó' gjats; chei danas. `A son da copa chei ma- 
ladets!”. 

Jê, cun buna gracia `a à procurát da bonálu disint: 

“Ma, làssiu, poris bestiis. `A stan fasint l'amour, be- 
nedets!”. 

E lui, pi inrabiât incjamò: 

“E alora? Si ducju chei ch'a fan l'amour di not si me- 





tessin a sgnaurà `i cugnaressin fâ una notolada devour 
l'altra...!”. 


(Furlán di Mania) ALDO TOMÉ 


Contadis in struc 

Di ce isal muart? 

Di un tål ch'al è mancját — che in vite só nol à mai lavorát — 
si sta a discori, a reson o a tuart. 

“Ma di ce isal muart?”. 

“Di ce no savares, e ni cemiit: mi domandi di ce ch'al à 
vivüt! ". 


TITILITI 

SOCIETAT 
FILOLOGJICHE FURLANE 
UDIN 


Ai Gjenitórs dal Scuelár 

Enio Micel 

Orgnan 

Ogjet: 3? Cors di Lenghe e Culture Furlane cjá la sede 
Ana di Orgnan. Arléf Enio Micel. INTIMAZION. 
(D.L. 13/11/1859 n. 3752 modificát de leg 15/7/1877 n. 
2396, de lec 19/2/1903 n. 45, de lec 8/7/1904 n. 407). 


Di une verifiche des presincis al cors di cui tal ogjet, 
al risulte che Vuestri fi Enio di un més a cheste bande al 
mancje di scuele, ingjustificát. 

Consideràt che cussi no si pues lá indenant, `o si pre- 
murin di visáus par ch al nol vegni comprometát l'an di 
scuele dal fi. Cundiplui, se nol riprent la scuele subit, 
cheste Direzion *e à l’oblic di segnalà al sorestant civil 
tàl compuartament. 

Si ricuarde paraltri che l’art. 721 dal codiç penál al 
considere reat e al cjastie cun tune multe chel ch’al à 
l’autoritàt o al è incaricát di cjalà parsore di un obleát a 
lá a scuele o al trascure cence justificát mutîf di istruî o 

di fâlu istruî (art. 3 de leg dal 12 di luj 1961 n. 603). 
| Par ogni bon cont, culi ret, si segnin lis sanzions, ch'a 
. vegnin metudis in vore ai arléfs in “perdurante marina”, 
come projodût dal articul 12 dal TUPS n. 773/1931: 


^ sé 


—revoche imediade dal titul nobiliár “ad personam” di 
vice sorestant dal Grop ANA di Orgnan; 

— segnalazion ai Carabinirs di Basilian par ch'a infor- 
min la Cuesture su la revoche de licence di cjace e pe- 
scje, parvie che la persone no je sigure e no je buine 
di onorá ju impegns cjapáts; 

. — atribuzion “in perpetuo” dal titul “Cuc di Siuti” in 
cuat sotan de só brave e buine siore. 

Dut chel parsore ch'o vin dit; 

Viodudis lis legs modificadis e integradis al D.L. 
3725/1859, aprovadis de leg 15/7/1877 n. 396, de lec 
19/2/1903 n. 45, de lec 8/7/1904 N. 407, de lec 
4/6/1911 n. 487; 

Viodút ancje il T.U. 5/2/1928 n. 577 (riforme 
Gjentil); 

l’art. 8 de lec 31.12.1962 n. 1859; il D.P.R. 
23/8/1968 n. 1407; 

Viodude l’ordinance ministeriál 31/7/87 in GU n. 
205 dal 3.9.87, e lis ultimis lecs fatis dal Ministro Ber- 
| linguer; 
si invide 

a riprendi subit il Cors Pratic di Lenghe e culture fur- 
lane ‘za dal 16/02/1998 cu la lezion viarte dal Dean de 
S.F.F. che al metarà in vore il perdón e cussì si viodarà 
cui che in ché cjase al puarte 1 bregons. 

Cussi pal seguit di competence. 

Salúts. 

Orgnan, 15 Fevrár 1998 


PE DIREZION 
IL DOCENTE DAL CORS 

SGLICIA DIS 


Prime elementár, classe 1928-'29: ce ànsime, ce emo- 
zion par ché prime *zornade di scuele. E ce sudizion pe 
siore maestre: di jé si veve unevore di rispiet e ancje un 
sclip di pore. E cussì il timp al passà, imburît, e dibot l'in- 
viár si tirà dongje al gran galop. Cussi nó, fruts, si passa- 
ve des zavatis `es zuculis, ben ribatinadis cu lis brucjs par 
sot e cul parecolps di bande par ripará il pontál: parceche 
lis zuculis `a vevin di durá e no si podeve consumális! 

E a fevrár al rivà il vêr grant frét, cun tante néf e, so- 
redut tante glace dapardut: i fossai, lis rois, lis ledris du- 
tis inglazzadis adimplen in dute la lór profonditát. 
Ancje orepresint unevore di personis `a clamin chel an, 
“l'an dal frèt”. Tant frèt ` e jere vere, ma ce sodisfazion, 
ce divertiment grant cun chés sgliciadis memorabilis. Si 
cjapave la rincorse e po si molavisi: nus pareve di svolá, 
une emozion come pocjs. E cussi il ricuart di chei agn 
nus puarte ae nestre vite di fruts, ce biei dis! Ma ancje 
l'esperience sapienziál popolár, cui soi proverbios e cun 
pocjs peraulis `e sa descrivi chel frét e difat, se si visais, 
ancje orepresint si dis: “Fevrarut piés di duc". 

BEPO DI PERCÚT 

GUARITRICI E GUARITORI 


La solana era l'insolazione, la troppa esposizione al 
sole senza un cappello in testa che tendeva in questo ca- 
so ad ingrossarsi. 

Negli anni Cinquanta C.G. (classe 1899) ti guariva 
dalla solana: aveva questa facoltá perché figlio primo- 
genito. Prendeva un fazzoletto di cotone, lo piegava a 
triangolo, poi lo arrotolava su se stesso e cominciava, 
pronunciando “nel nome del padre, del figlio e dello 
spirito santo” a stringerti la testa tenendo 1 pollici sulla 
nuca. Lo rimetteva sotto il mento con i pollici rivolti so- 
pra la testa e così schiacciando per qualche volta, fino a 
che la misura incrociata non risultata uguale. 

- Barba Bepi, me par che la gabia ciapò la solana. 

— Vedémo, vedémo. Corpo de Baco, speta che la mi- 
suremo. Nel nome del Padre... 

- Barba Bepi no ste strenze tanto, che ghe fa mal a 
la fiola. 

- Eh che no la muri, no. E co’ te ze figota, ciò? Ze sto 
anca el Toni, sa. Co'ze to compagno de classe? Uh, la 
la ga sì, la solana. Te ga ciapò massa sol in sti zurni. 
...del Figlio e dello Spirito Santo... 

— Co’ go de faghe impachi in testa? 
— No. No ze gnente de fa. Spetémo doman come che 
` la va: se la crissi o se la cala... Amen. 


L'Antinisca la veva le man de oro: la gera bona de 
| mètete a posto i ossi con fregazion e borotalco. 
Gero picola e saltando co’ la corda gero andada in 
| banda col pie, come che se dizi: zo de riboto. Alora me 
mare la me ga portò la de l’Antinisca, in Contrada de- 
la Legna dove che la dona sentada su una caregheta 
bassa la me ga alsó la gamba fasendome senta in tuna 
. carega ancora più bassa. E la me parleva ridendo e mi 
invesse me vigniva le lagreme parché tocandome la me 
fazeva mal. Alora la ga ciolto el borotalco e pian pian 
| la me dizeva: te vidi, questo osseto qua nol ze in te la 
sua caseta. Adesso ghe femo caresse, lo scaldemo, ma 
bisogna che lo femo andà in tel so posto, pian pian. Ma- 
gari in do volte. 
Go visto le stele. 


G.B. el ze andò a un convegno de pranoterapeuti do- 
ve che i domandeva se par caso qualchidun el veva 
qualche potere straordenario. Lu el se ga fato vanti an- 
ca par capì meio e i ghe ga dito ch el varissi podesto fa 

serte robe. El ze andò a Padova a segui dei cursi e ades- 
so el guarisi co’ le man le artrosi cervicali. 

| 

| 

El riessi in poche sedute a fate sta meio. Gero malo 
de cervicali. Son andò da lu e dopo 5-6 sedute son stò 
meio. 

(L.D., marzo 1998). 


L.Z. racconta che una donna di Planais riesce a cura- 
re con le erbe curative ed unguenti vari el fogo de 
Sant'Antonio. 


Dialet di Maran MARIA TERESA CORSO 

ALMANACS “FURLANS” DAL PRIN '900 
2. | "Strolics" di Tosolin 


Il nestri secul si è inviát cun lis ...previsions di doi almanacs 
. cul titul furlan: il za ormai cognossüt "Strolic" di Tosolin 
(editór e plui tart stampadór) e il gnüf "Lunari" di pre Fabio 
Simonut. Chel di Tosolin al jere inomenát parvie che il prin de 
| só schirie al compari ancjemó dal 1893 e par doi ains al vé al 
vieste di "strolic grant', stant che si presentave cun almancul 
une cincuantine di pagjinis. 
Pal an 1894 al nassè il ...fradi plui picul, il prin “corai” di une 
golaine di vincjecinc numars, che si sierà cul ribalton di 
_ Cjaurét (daúr lis ricercjis dal famós bibliotecari e studiós Z. B: 
. Corgnali). Pecját che tes bibliotechis publichis di Udin si rivin 
| a cucá nome dodis anadis! 
Pe veretát il lunari nassüt secont al jere piçul in ducju i sens: 
tal formát (su e ju tredis centesins par vot), tal numar di pagji- 
nis (uns vincjecuatri di test e une desene di publicitát) e te 
cuantitát e cualitát des rimis. 
Ma forsit lis dimensions e il presit lu rindevin unevore popolár: 
al jere il calendari a puartade di man o, miór, di ...sachetin, e 
cundiplui cualchi rime sul timp o sui costums 'e podeve de- 
ventá popolár, come cheste: 

«La burascje a Sant Ermacore 

'e je solite a vigni; 

ma burascjis te mé cjase 

a'n' sucedin ogni di.» 
La struture 'e restá pressapóc simpri compagne: une cuvier- 
| tine di cjarte veline colorade cun la figure dal Strolegant, po 
sís o vot pagjinutis cu lis ricorencis e i marcjáts dal Friül e dai 

contórs, un Preambul in rime di dós o tre pagjinutis, il calen- 
dari par talian inframiezát di strofis cun previsions o cun os- 
servazions (une par ogni gambiament di lune: ve la rime!). 

Il stroligut si sierave cun vot o dis pagjinis di publicitát pal plui 
par talian. Nome tal numar dal 1913 si vioderin dós par furlan. 
A cui il merit? Al curadòr o ai buteghirs? 


L. PERÉS 

III 


S. Albin 

S. Cuint 

S. Cunegonde 

S. Casimir Re 

S. Andrian 

S. Rose di Viterbo 
HF DI CORESIME 
S. Zuan di Diu 

S. Francescje Romane 
S. Simplici Pape 

5. Costantin Re 

S. Luís Orione 

5. Cristine 

IV“ DI CORESIME 
5. Luise di Marillac 
Ss. Hari e Tazian 

5. Patrizi Vescul 

5. Ciril Patriarcje 
5. Josef 

S. Sandre 

Ve DI CORESIME 
S. Benvignüt 

S. Turibi Vescul 

S. Romul Martar 
Madone Nunziade , 
5. Manuél 

5. Guste 
DOMENIE ULIVE 
S. Secont Martar 

S. Medeu 

S. Beniamin 








Glesie, cûr di un país, dulà che Diu si met a fevelá in scolte 
de nestre rispueste. 





San Benvignût 


Su la creste de culine 
la buere sbusinant 
cun tun sunsûr infernál 
'e scoreave i arbui 
invuluzzáts ta edare. 
Ta mé cjase in plen recès 
al rivave nome un ajarin 
clip di viarte, 
ch ol cjarinave 
i flòrs dal mandolár, 
lis violis e l’arbe gnove. | 
In tune 'zornade cussì 
‘0 di viart i voi jo 
ae lüs dal mont; 
‘e jere la seconde di 
di primevere ` , 
e a gno pari, 
inemorát de biele nature, 
j à parût di bon auguri 
che il so prin fi 
al fos nassût 





co scomenzave 

la biele stagjon 

e il calendari 
propit in ché di 
al puartave il non 
di San Benvignút. 


(Furlan di Cormóns) ERALDO SGUBIN 

“PENTITO... VOSTRO ONORE!” 


Cuanche Marchin al lè in pension, i amîs, par fà dispiet 
e ligrie, ’a scrivèrin ta l'asfalt denant de só puarte di cja- 
se: “Marc! Un atri di mantigní”. 

L'omp si visà di chè menade tal doman d’une gnot pas- 
sade a mangjá e bevi cun chei che fin un ore prime ‘a 
Jerin stàts sei compagns di vore. Ché scrite lu fasè pen- 
sá. Marchin al jere un di chei omps a plomp: “ligjo al 
dovere" come ch al diseve dispes e pront a dá une man 
a duc’. J displaseve viodi la strade plene di chei “ghiri- 
gori” blancs e chel pont esclamatîfs cussì grant che j ve- 
vin mitùt dopo il so non. Parcè sporcjà le strade, patri- 
moni di duc’? Lui al jere un pòc socialist. Ma di che 
boins...che "a levin in glesie e `a jerin timeràts di Dio, 
come ch'a si diseve. E `a jere vere. Palacuál, tal l'imprin 
ché sorprese lu fasè ancje ridi. Dopo al deventà serie se- 
rie. Al tornà in cjase e, cjalant il cafè che la sò femine j 
veve proferít, al tacá a fá une specie di esam di cussièn- 
ce. Duncje: “Un atri di mantignî” al nassè tun toglát par 
vie de rete di cjaurét. 

Al tacá a vore a dodis agns: prime tai cjamps, cun puart 
so pari Neto, e dopo atór pes impaleaduris di miez Friûl. 

Par só furtune al puartá fúr la piel te seconde guere 
mondiál, sbrissant vie de Russie apene in timp cun tune 
polmonite di chés buinis. Al tirá cuatri sclopetadis cuin- 
tri i todescs a Nimis e Faedis al timp dai partigjans e da- 
spò si metè a lavorà cence padin di un sctir e chel atri 
par fási une cjasute: di sabide e di domenie judát di ché 
beade di femine, ch al veve apene maridade, e di so co- 
pari, machinist in ferovie. Cussì al netà fùr 1 sparagns di 
dòs gjenerazions. 


W Ai parons nol veve mai rispuindát di nò. Par-lòr al veve 


fruját i poleárs e crevade la schene. Straordenaris in bu- 
i ste e in neri. Lavoruts par chel e par chel atri. Mai une 
i ’zornade di polse. Mai une volte ch'e fos ché volte a 
` Grau e a Lignan par un fregúl di soreli sore i romatics. 
` Il viaz di gnocis a Tarcint cul tram blanc. E mai un`ore 
di malatie. 

Ë Lis tassis simpri pajadis su l'ongule come presit d'onór. 
LI contribüts...di chel `e rispuindeve la dite. ma insu- 


W mis...pe gran part in regule. 


Cumò ch’al jere rivát insomp de vite j tocjave di pajá ce 
i ch'al pensave di vé 'za dat, se j coventave di curási un 
mál di panse; su ché cjasute, tirade sú cun lagrimis e 
sanc...a mil a mil lis tassis; il cjardivite blocát par salvá 
l'Italie; la anzianitát lade a fási feti e jar l'atri j àn re- 
clamât, par jentrá in Europe, un atri contribüt. 

A chist pont, Marchin che cun tune orele al veve sintüt 
che che l’aradie al berghelave sui pintúts di mafie, al 
batè un pugn su la taule ch al fase saltà la cjcare dal cafè 
e al berlà: “Pentito Vostro Onore...altroche...!” La sò fe- 
mine a sinti ché cunfusion `e rivà di corse in cusine: 
“Ce sucedial...Marcut? Statu póc ben...?” “Il cafe al je- 
re un schifo...'e voi su pe vile a fa il...mantignit...”, e al 
jessi sbatint la puarte tornat a dí rabiós: “Pentito Vostro 
Onore...!” E di ce lu saveve ben lui. 


GIANNINO ANGELI 





TIGNÍ DI VOLI 


Il Vicjari, ogni tant, massime su la viarte che nol le- 
ve a oselá, al usave a fâ un gir tal só borc in Conjál jen- 
trant parentát, al brinche sò gnece, dongje dal so morós 
e che, tignintsi par man, ti discorevin dal plui e dal man- 
cul. 

“Orpo! Cjale ca vè ce robis”, e ti va di sburide tal ort 
a ciri la mari de fantate, e j dis: “Catine! Cimát lassistu 

| in cjase tó fie dibessole?”. 
| “Masiór barbe ci disial po? No àjal viodát, ancje lui, 
\ ch'a son in doi?”. 
“Benòn benòn, però ti racomandi, no sta vignimi tai 
| pis a sgnaolàmi par che `o spessei a prepara “publica- 
zions" cuanche tu vignaràs a capi ch'a stan deventant in 
ae. 


(Furlàn di Adorgnan) MARIO TOSOLINI 

VALZERS POLCHIS E ... SUELIS 


A Migèa ta l'an 1907, il cont Dubsky, “ciambellano 
di corte" da l'imperadór Franz Josef, al à fondât una 
“Societát filarmonica”, da cuál "a faseva part ancja la 
banda di musica. 

Chista banda "a era cussì famosa, di jessi considera- 
da una das siet maraveis pal Friül di un timp, che par or- 
din `a erin: “La tór di Babele” (La torre di Babele); “Il 
ciampanon di Mantua” (La grande campana di Manto- 
va); “Lis canis di Udin” (1 capielli delle guardie muni- 
cipali di Udine); “Il ciampanili di Vignesia” (Il campa- 
nile di Venezia); “Lis muris di Palma” (Le mura di Pal- 
manova); “I landòs di Cividát” (Le carrozze di Civida- 
le); “La bande di Migèa cun vinciacuatri umign” (La 
banda di Medea con ventiquattro uomini). 

Otri ai solits conciarts ch'a fasevin part da ativitát di 
ogni banda, a Migèa, chist “comples musicál” al suna- 
va ancia sui bai da sagris dal país. 

Tra i sunadórs, un dai plui bulos `l era "Sef Olivo, 
che, otri a suná il clarinet, di zovin al faseva il cialiár. 
Ains dopo, inveci, `l era doventát vuardia comunál, pe- 
sadór public e impia ferai. 

Cuan’che culachi ami al si presentáva in Comun par 
cualchi certificát, "Sef `l era solit ricuardá cun lui i tim- 
ps di zoventút e di sunadór di clarinet da banda. Dato 
che ta sagris `a si balava cuasi simpri su di un breár ru- 
vit e gropolós, li’ suelis da scarpis dai balarins `a si 
frujavin unavora prest e si doveva cussi ricori spes a 
"Sef pa rapezadura o par rifà li’ suelis gnovis. I solts in 
chei timps `a erin pós, e `Sef, plui di una volta, al dove- 
va “tigní sù il pit" e spietà a lunc il pajament. 

- Il biel `Ï era però — al contava 'Sef — che cualchi ba- 
larin al si presentava sot il palc da orchestra e mi dise- 
va: “Sef, sunait plui spes valzers e polchis, ch’a si po- 
di fá cualchi biela sgurlada!”. — E jo — al concludeva ri- 
dint "Sef — rispuindint di si cul ciáf `a pensavi che chel 
babio al veva anciamo, di un biel póc di timp, di pajámi 
doi párs di suelis! —. 


(Furlan di Migèa) ALDO GALLAS 

25 di Mars, l' Anunsiada 


In tal prin scjalin di ciasa 
l'Ansul 

al ti à sonciát il ciantussà 

al ti à scaturit: 

doma un marilamp. 

Ti lu ás scoltàt. 

Ti às rispundut 

(malapajada); 

al 'zeva ben se ch'al ti domandava 
il Paròn. 

Il montafin ch'i ti vevis dentri 

al ti a scufada: 

i no ti sos rivada a picià i pòdins. 
Par cui vèvitu dita 

(belromai) 

di parta dentri in ciasa l'aga? 
Josef... 


VIDIO COLUS 





ESPLOSIVI 


Il brigadír al dà un cuc tal scjatolon e al cjate un pár 
di cichetes, cuarde e un pòc di esplosif che "Zuanon al 
veve vanzát par dopráju, tai més de viarte, tal pozzon dal 
riul ch'al passave sot dal borc, di mût di tirá fúr cualchi 
biele trute di mangjá dutune cui amîs. 
I curbinîrs `a secuestrin il scjatolon e `a tornin sù, 
viers la cjase dal Trucjo, par tentà di cjapà "Zuanon e 
_ puartalu in caserme. Lu cjatin in cusine ch'al stave tajant 
fetis di sopresse e bevint a cane tal butilion. “Lassaitmi 
fâ für un póc di chest bendidiu e `o ven dibot cun vual- 
M tris" al dis; mai doi curbinîrs `a fasin fente di no capi, lu 
cjapin e lu sbatin dret te camionete. Apene partîts `a 
scuintrin Gjelmo e la femine ch'a tornavin indaúr dal 
i país. La femine `e lampe "Zuanon e `a scomence a berla: 
'“Copaitlu, fusilaitlu, inneaitlu, chel sfondrát; nus à fat 
WI plui dams lui che la vuere e il taramot!”. E "a cjape sù 
| une grampade di clas de strade e ju scaravante cuintri 
il Zuanon, ch al stave come un pape su la camionete. 
"Zuanon al finis dret in preson: `a erin i ains des bri- 
‘gadis rossis e la lez `e previodeve che duc’ chei ch'a vi- 
gnivin cjatáts cun armis o esplosifs `a vevin di fini den- 

tri. Pre Vigj, il so plevan, apene savût il fat, al met in mo- 
viment dutis lis sós cognossincis par gjavâlu für. `Zua- 
non nol ere di sigúr il miór de parochie, anzit: al viveve 
cu la femine di un altri e in glesie no si viodevilu di se- 
cui (tant che pre Vigj al scrupulave di vêlu viodát l'ulti- 
me volte la di de Cresime, ma ancje in ché volte al veve 
scugnút lá a cirîlu tal bosc dulach'al lave a tindi archets 
pai scrizs, e puartálu in glesie a fuarce di pidadis e tira- 
dis di orelis), ma il vecjo predi al veve simpri te anime 
la parabule dal Bon Pastór, palacuál al cirive di fà didut 
par judá chel biadaz. E cussì, dopo cirche un més, 'Zua- 
non al ven rimetôt in libertát. In ché di, für di preson, al 
é a spetálu nome pre Vigj cu la só “cincent”. 

“Orpo, siór santul — al scomence a di "Zuanon, tant 
ch'al cîr di meti dentri dut il so panson te machinute — 
che mi disi cui ch'al è chel mone che mi à tirât für di 
chest biel colegjo. `A erin ains che no passavi un inviér 
cussì biel, tal cjalt e in buine compagnie. Si 'zujave a bri- 
scule ogni sere, si mangjave regolár e ben, cjár e polez 
ogni di e il vinars pes! Une vite di siórs, pardabon! E 
cumò, sepidiu, par vuadagnámi il pan e pajà l'avocat, o 
sarai obleát a torná a ruvinámi i palmons e i vues in ché 
maladete di galarie umide. No sará mai vite di cristians, 
cheste!”. 

AUGUSTO DE CECCO 

J spetavi 


«J spetavi 

di zí in Belgio 
a fá il mosaicista 
e il terassièr, 
parseche ti sàs 
ch'j vevi frat 
la scuola 

di Spilimberc. 
Ma ‘a è rivada 
prima 

la clamada 

da la Svissera 
e j soi zòt là 
tal cantièr...». 


Ti ricuardis cussi, 
un vèl di 
malincunia, 

chel lunis di Pasca 
dal '58 


ch'j ti sòs zùt via, 

il passapuart 
quasi una sorpresa 
trovada 

dentri un duf 

che in ciasa 

sacor 

no ti vevis... 


Lunis di Pasca dal "56! 


Vitis 

par vé chel passapuart 
e zi ancia tú cun lour, 
cun “Scòc” e Carleto, 
pi vecius di te 

partis prima di te 


tai cantièrs di Basilea. 


«Jo soi lá, 

Carleto al e la, 
“Scòc” ti sas 

al era tornat. 

Dopu qualchi an 

al è muart a Milan». 





Mi visi so pari, 
mi pàr ch'al faseva 
ancia il pursitàr:.. 


«Ma nol era so pari! 
Lu vevin adotát 
la Ida e Giovani... ». 


La Ida 

(Ida “Punf”!) 
l'ultima femina 
dal pais 

ch'a à lavàt 

cul lavadòur 

di brèa 

tal fossàl. 

E lui 

Giovani 

(“Scòc” ancia lui!) 
il pi sfegatàt 
comunist dal pais. 


No vevin di sunâ 
par lui li' ciampanis! 

Ma tai ultins dis 
ridusút in carossèla 
il plevan dal pais 

in prucission 

cu la Madona 

ghi veva dat la 
benedission 

su la puarta di ciasa. 


Li’ frutis 

vistudis di blanc 
a’ zèvin indevant 
lassant ta la strada 
fuòis di rosa 
blancis e zalis. 


Giovani 

sensa vardalis 
al planzeva 

e al preava. 


(Furlan di San Vit dal Tiliment) EDDY BORTOLUSSI 

Stagjons dal an e de vite 


Vierte 


La Sfinge, leon cul cjáf di femine o femine cul cuarp di leon, e 
fermave duc’ chei che a passavin des bandis di Tebe e ur fa- 
seve la domande fatál che e distinave la lór vite o la lór muart: 
“Cuál esal chel nemál che a buinore al cjamine cun cuatri gjam- 
bis, a misdi cun dôs e soresere cun tre?”. Dome Edipo al à 
| savút daj la rispueste juste e salvási: "L'om". 
| | grécs duncje a cjatavin un paralelisim e une corispuindince fra 
| i momenz de somade e i momenz de vite, là che a buinore si 
| è fruz e si cjamine a gjat, a misdi si è granc'e si sta sù come 
` un arbul ben inlidrisát e soresere si torne a pleási e si strissinis 
| pojansi tôr de mace. Paragon par paragon, jo o preferis rafrontá 
la vite dal om a lis stagjons de anade, cun dutis lis potenzialitáz 
.e bielecis ma ancje cui limiz e fastidis che ogni stagjon e com- 
.puarte. 
| Partin alore de prime, clamade justamentri primevere o, miei 
_ancjemo, vierte. Parceche e je la stagjon che si vierç e a vierc, 
la stagjon de vite, de esplosion de vite tal prát, tal cjamp, tal bosc, 
tal cür dai zovins e dai inemoráz. Stagjon di colors marcáz, di 
odórs penetranz, di sunórs che ti jentrin tal cjáf, te orelis e ti tra- 
vanin il cür. Stagjon che i ucei si sbrochin tal bosc cu lis lôr plui 
bielis armoniis, i gris a jemplin la gnot e il prát di incjant, i fantaz 
La clucissin lis primis fantasiis morbinosis e lis primis intempe- 
rancis, e ancje | viei a rivin a viergi la bocje, sierade a strent cui 
där segrez amárs, par riscjá une cjantose. Stagjon che dut si vierc 

Denominazione friulana maggiormente diffusa: campanèlis. 
Denominazione raccolta in Carnia: campanùces. 
Denominazione italiana: *campanellino”. 

Denominazione scientifica: Leucójum vernum L. 





plui arsinit al à une rose, che ancje la cjase plui puare e à un 
sterp di violis e un canelon, che ancje il cil plui fumul al à une 
stele, che ancje il plui deludüt al riscje une ilusion. Ma ese propit 
cussi? Ese ancjemò cussi? Ese simpri stade cussi? 

A disin, cun grande cunvinzion ma no sai cun trope fondamen- 
te, che aromai no son plui lis stagjons di une volte e che dut al 
è gambiát. Salacór lu diseve ancje mé none e la mari di mé 
none, ma cumo la sensazion e jè plui marcade, al limit de si- 
gurece. Soredut si dis che e jé sparide la vierte, parceche si 
passe a colp dal frét plui crût al cjalt plui fastidiós. No dome, ma 
si po vé il scandul di un ribaltament di stagjons, cul soreli in plen 
inviér e cu la néf e la gilugne in plene vierte. Personalmentri no 
pues dineá e no mi sint di dá reson, parceche si trate di gam- 
biamenz che a interessin centenárs e miars di agns, come l'e- 


| voluzion de specie, e no pò jessi apoditiche l'esperience di une 


. 0 plui gjenerazions. 


Ce che invessti mi sint di ameti, magari cuintrivoe, al è il ridi- 
mensionament, la compromission e dibot la sparizion de vier- 
te come stagjon de vite. Si sa che dome i poetis a viodevin cui 
vói inlumináz de puisie une stagjon che invessit e jé cjamade 


| difastidis e di dolórs. Difat si dis che, in primevere, a vegnin für 


duc i dolórs e dutis lis pecjs. Parceche e jè la stagjon dal sveá- 
si e, se si svee il canarin, si svee ancje la lipare. Parátri no esist 
nassite cence dolór, come che nol esist progjet cence fadie o 
rose cence spinis. Cuant che i ucei e i nemái a van in mude, a 
cjapin sù une gnove vieste, plui sflandorose, ma a scuegnin li- 


| berási de piel viere e dut chest nol è cence pene. Duncje une 


cert patiment te stagjon de vite al è di metilu in cont. Un dolór 
di part, ben plui sopuartabil di un dolór di muart. 

Ma cuant che o dis che e sta sparint la stagjon esistenziál de 
vierte, o dis alc di diferent e di plui penós. O dis che si scurte o 

e sparis la stagjon dai progjez, dai siums, des ilusions, des san- 
tis matetáz, del otimisim, de sperance. E chest si lu palpe ancje 
tal nestri Friül, soredut tai país e in te part plui biele, plui gje- 
nuine, plui tipiche che e jé la mont. Tant la mont cjargnele che 
ché a soreli a mont e ché de Val de Tór e des Valadis dal Nadi- 
son. La che plui provocant e sflandorose a ere la vierte de na- 
ture, che si sbrocave cui colórs plui straordenaris, si sint plui vif 
il vueit, la mancjance, la sparizion de vierte dal om, cui barcons 
sieráz, cui curtíi cence cjanz, cu lis contradis cence il scarpetá 
benedet de canae. Se la int no si maride, se no nassin fruz, se 
no si viergin barcons e cjasis, al é clár che e sta sparint la stagjon 
che ti cjariave e a deve un sens a dut l'an. In plui, ancje chei pòs 
fruz ch'a son, a stan pierdint la fantasie, la voe di cori e di zujà, 
l'inocense interiòr, chel gust di sinti flabis e storiis che, par un 
moment, ti faseve viodi la vite come une grande flabe e une 
aventure stimolant. Fruz che a resonin e si compuartin come 
granc', che e àn presse di deventà granc', che si vergognin a 
jessi fruz, a resonà e a crodi in chés robis che i fruz e án dirit di 
crodi, ancje se la vite s'impegnarà a fati colà tantis ilusions. 

| grécs a vevin une spiegazion par justifica la sparizion de vier- 
te. A disevin che Proserpine si ere trasferide sot aghe, cun 
Netun, il so om, là che si fermave sis més ad an e po a torna- 
ve sù. Nô no podin contentási di cheste spiegazion poetiche ma 
no vere. La sparizion de vierte atmosferiche e pò no dipendi di 
nó, dal moment che “al cúl, al timp-e ai siórs no si comande” 
ma la sparizion de vierte spirtuál e umane e dipent di nó, di 
ognun di nó. Parceche ognun di nó al á une cuarte di ort par 
semeneá une rose e un cuadrel di cil par viodi une stele. Tal 
cjanton plui profont dal so cúr. La nestre vierte e à di tacá di li. 


PRE ANTONI BELINE 

18 D S.GALDIN 
19 L S.Eme 
20M 5. Adalgjse 
21 M S. Anselm di Aoste 
22 J S. Italo > 
23 VB. Eline Valentinis 
24 S S. Fedél 


25 D S. MARC (Fieste de Liberazion) 
26 L $5. Marcelin 

27 M S. Ze 

28 M S. Valerie 

29 J 5. Caterine di Siene 

Lis à apene mutivadis, l'agnul, chés peraulis. Ve il lôr 
revòc: “Su di te l'Altissin... tu deventarás mari...”. 


Pesciadou 


Al torna 

cul mar 

ch'a ghi mour 

tai vul 

la luna in sacheta 

i penseis lontans 
dismintias ta la riva 


coma magnacopis svuarbadis. 


(Furlan di Ramussiel) 

LIVIANA ELLERO 








LIS PREJERIS DI UNE VOLTE 


Une volte, `o disin cincuante e plui ains indaûr, co o 
jeri frut, `e jere une prejere par ogni ocasion, par ogni 
moment de *zornade. 

Si prejave apene dismots, prime e dopo mangját e fin 
al momenti di lá a durmí. 

Mi visi anejemó cumo, di sere prime di lá a durmí, in 

. genoglon dongje dal jet, dopo di vé tocját il dèt te aghe- 
| santiere, che no mancjave mai in ogni cjamare, e di vé 
| preját il Pater, Ave e Glorie e recitát svelt svelt: 

“Aghe sante che mi bagni 

il Signór che mi compagni, 

la brute bestie (11 diaul) vie di me, 

l'agnul custode ch al ste cun me”. 

E po subite saltá sot lis cuviartis a sumiási di agnui e 
diaui che si combatevin fra di lôr. 


CARLO MARCUZ 

I TALIANS 


“A son riváts 1 talians!” — `a disevin ducju. Ju cla- 
mavin cussì; ma par me, frutine di cinc agn, ’a jerin 
supariú come chei atris di prime, valadi vistúts di 
soldát. `A giravin pal curtíl, pal toblát; `a durmivin te 
stale, te stansie denant, là ch'a si tignive il patus. Chei 
atris `a vevin tirât für de stale la vacje par meti dent 
ï lórs cjavai e la vevin peade sot il puarti, tal frét; e 
cussi nie lat. Mé mari, cun tre fruts piciui, si jere tant 
rabeade in ché situazion. Cheste volte, invessit, 'a jere 
dute contente, e cun gno fradi piciul tal brac, si lassa- 
ve strengi di gno pari, che j passave un brac toratór lis 
spalis. Lui j diseve: 

"Nus àn liberáts!” Jo, in ché volte, no capivi di ce o 
di cui; e ju cjalavi, meraveade, in pits denant di lór, cun 
mé sûr pe man. Une di, mé none mi dis. “Puarti chesc' 
doi ús a chel soldat, puarin!”. Jo.) ai puartai e lui mi rin- 
gracià. Podopo, sicome che j giravi simpri tai pits cu la 
curiositát dai fruts, mi disè: “Sai tu, ragazzina, come si 
cuoce una frittata?” Jo j rispuindei subit ch'a si met la 
gavete sul fornelin ch'al veve, che si romp dentri i ús e 
si messede cul piron, come ch'o vevi viodút fâ mé ma- 

ri. Cussi si meté a fá, ma dopo un póc al scomencia a 
porconá, parceche la fritae si tacave "nte gavete. Mi cja- 
| lave di neri, e jo alore `o scjampai li de none a contáj il 
fat. Jê si mete a ridi tant che j balave parfin la panse e 
` `a disè: “Ce crodevial, che j des ancje la spongje?!”. 
… Cussì m'impensi di vé cognossút i Talians pe pri- 
. me volte. 


FRANCA ROSSI 

“IL TRUC” 


Il di di Pasche o ài fat une cjaminade par Cividát e, ri- 
vade in place “des feminis”, "o ài viodùt ungrum di int, 
gran part fruts, ch'a 'zujavin di “Truc”; cussì *o soi tor- 
nade indaúr cu la memorie tal timp di cuanch’o jeri fru- 
tine e ancje gno pari, tal curtíl, nus al preparave a mie a 
mé sûr, par ch'o 'zujassin cui nestris cusins. 

Ce isal il “Truc”? Si trate di un "zuc tradizionál dal 
di di Pasche, cognossút salacór dome tal cividalés, 
ch al consist tal fà cori i Gs jù par une pizzule monta- 
gnole. Cheste *e jere siarade dulintór di une sponde, 
une sorte di pizzule bariere par che i ús, vignint jù, no 
sàltin für. 

Insomp de montagnole si poe un cop cu la part inter- 
ne par in sù, e li si poe l'üf. La scanaladure dal cop `e co- 
vente par daj direzione a l'üf e chest, une volte inviát jù 
pe rive, al varà di lá a trucá 1 ús che 1 concorints `e àn 
poját abas de rivute. 

Natural che il ”zúc al à lis sòs regulis ch'a van osser- 
vadis cun rigór: 

1) 1 ús che si dòprin uè, naturál, dome ús di gjaline; 
2) cuanche si tire, l'üf al à simpri di tocjá il cop; 

3) l'Ò6f al va molát sence sei sburtát; 

4) la finalitát "e je ché di ticá i ús di chejaltris ch'a son 
dentri il “Truc”; 

5) il paron da l'G6f ticát par podé torná in *zúc al à di ri- 
scatálu, pajant ce ch al jere stabilît e par tornà a tira, al 
vara di metisi in code di duc’; 

6) se l’ultin "zujadòr nol tiche nissun tif, il 'züc al torne a 
scomenzá cul prin "zujadór ch'al veve tirât l'üf tal 
Truc, e ch'al ven clamât “vecjo di truc”; 

7) cui che si ritire dal "züc al vara di lassá il riscat, in bézs, 
al puest da laf. 

Tal prin al po semeá dificil, stant che j úl mistir e so- 
redut bon voli te sielte da l’ùf just: che su l'ôr, chel di 
miez, e cussivie. J úl savüt ancje se poja l'G6f tal prin, tal 
miez o ta Pultin dal cop, a seconde di come ch'a son se- 
státs 1 Ús abas. 

In ogni mat `e podés stà sigürs che al baste póc par 
cjapà pratiche e, soredut, gust di *zuja. Si mole dome 
cuanche 1 ús `a son duc’ macoláts. 

Cuanch'o jeri frute, mi visi che il gust nol jere dome 
di `zujâ, ma ancje il piturá i ús. Ju vuluzzavi tal pezzots 
cun rosis, jarbis, scussis di civole rosse, madriárie, peste- 
lacs, tale, fonts di café e ancje altri; po ju metevi a boli 
tune cite plene di aghe cun sál grues e asét par un cuart 
di ore, dopo sfredáts ju disvuluzzavi cun grande curio- 

sitat par viodi cemút ch'a jerin vignüts. "Zòcs di frutis e 
di fruts, cuanche i siums `a cjarezzavin il cür e la vite "e 
veve promessis colór di rose. 


CARLA QUENDOLO 

Gnovitáts 


Precure une “tangent” a 
ducuant il Parlament, 

cussi daspô ancje tu, tu ti 
sintarás content, 


parceche — par mál ch'a vadi — 
‘a ti fan subite 

almancul, 'o ài reson di crodi, 
senatór a vite. 


Tant, cuanche ‘a jè di pajà ‘ne 


gnove pinsion 
‘a j dàn un atri girut di vit al 
popul pantalon. 
BRUNO NOBILE 

IL PUARTEFURDINAPE 


Secont il Pirona (1935) il vocabul al sares origjnari di 
Cormòns e jo “o ài ben vidùt chel ch'al stave te cjase dai 
miei nonos — de bande di mé mari — e che si cjatave tal 
borc di Borc di Sot in chel di Cormòns (veramentri jo 
"o disevi, e lu dis ancje cum, Burdisot). 

Come ch'e dis la peraule stesse, `e jere une costru- 
zion pojade a la cjase principál e si componeve di une 
piciule stansute (3x3) cuviarte di cops, dulá ch'al jere 
sistemát il fogolár (fat di modons) alt cirche 40/50 cen- 
timetros dal plan dal tinel. Insomp dal fogolár, a man 
drete viars il tinel, `e jere une piciule basute sierade cun 
tune gardele — sotvie si metevin lis boris — e ch`e servi- 
ve par cuei cualchi mangjative (specialmentri il toc’) o 
par scjalda alcaltri prime di metisi in taule. 

A cjaf dal plan dal fogolár, `e jere une stangje di 
fiár (no propri un cjavedál). alte 15 centimetros e 
lungje 1 metro, cun cuatri pits ch`e servive par pojá i 
lens par fâ fúc. Dongje de stangje `e stave une garde- 
le dulà che si rustivin lis fetis di polente vanzade da la 
sere prime. 

Parsore il plan dal fogolár `e jere une grande nape di 

len e sul bordo di ché `a vignivin mitúts i vas dal zucar, 
dal sál, dal pevar e tantis cjcaris. 

La cape `e jere alte e grandone, traviarsade cun tune 
stangje d'indula ch al pendolave ciadenac cun tun rim- 
pin ch'al savive par tigní sú la cjalderie pe mignestre e 
la polente "e vignive messedade cun tun argagn cun dôs 
ruedis a dinc’ e une manuele. 

Sot la cape de nape al jere ancje cualchi rimpin dula 
che si metevin a sujá i parsuts. 

Atòr dal fogolár “a stavin doi o tre bancs. Difür dal 
puartefurdinape, ma poját sul so mûr, al jere il fôr dulà 
che si cuejeve il pan e soredut lis fujacis (tant buinis pal 


|| fruts ma ancje pai granc’). 


FRANCESCO SAMAR 

A LA MÉ NONA 


No tu s'inrabeavis mai, ma chel di cun Fabrissia `i 
vevin pocát un póc la puarta pa fá sfesa e di uvi, in ge- 
noglon par tiera, `i rivavin a joditi, sintada, chi tu finivis 
il to gustá di misdi. 

Cu’ la tó pas, bilbilin — tu eris cincia dints aromai — 
tu gustavis ché salatina verda, tenaruta, di primavera. 
Nô, ninutas di cuatri, cinc agn, `i ti ridevin, `i ti cjolevin 
via. 

Tu sôs jevada da la cjadrea, tu ni sós vignuda incuin- 
tri, tu ás viert dal dut la puarta e cul dét pontát tu ás dit 
cuatri peraulas ben scletas. 

"I soi restada ufinduda: la mé nona, a me, `a no veva 
di tratámi cussi! Tu tu eps la mé nona, tu vevis doma di 
volimi ben... 

Ma tu di ben tu m’ in’ volevis, e cetant! Tu mi vevis 
insegnát il rispiet par cui ch'al è pì vecju. 


(Furlán di Darba) EMANUELA MIOTTO 





(Furlan di Claut) 


La sedonera 


Te suó lievada 
e t'à lassà 

i canais 

sul liét. 

Te suó partida 
cul gróp tal cól 
théntha voltate. 
Daiére té 

‘a s'à serà 

la pórta. 

Al èra 
cualchedunc 
lieva 

par bussate. 
Nol s'à sentu 
nianç da ciamate. 


BIANCA BORSATTI 

AMOR... METEREOLOGIC! 


(riferiment a lúcs e nons `a son dal dut casuai) 


Ché di Berto e Gustin `a jere une amicizie di chés 
ch'a contin. De etát ch'a si va a scuele no si jerin plui 
lassáts: si pò ben dî ch a jerin inseparabili. Stes puest di 
vore, stes mút di pensá, stesse maniere di divertîsi; par 
fále curte, doi gimui! 

"A contavin une cuarantine di agn paromp; e par chel 
ch'al aten a lis feminis, stes destin ancje lì: un sfracas! 
Nissun dai doi an’ veve cognossudis; ansit, cognossudis 
forsit si, ma poját un dèt intór ... Diu nus uardi!!! I doi 
si davin coragjo un cu l’altri, prometinsi che une sabide 
o une domenie `a varessin rot il glaç fasint visite a une 
“cjase” di chés che la Merlin plui indenant `a vares fat 
sierà. Chest proposit `a lu rimandavin di une setemane 
a ché altre, mo parceche un no si sentive pront, mo par- 
ceche chel altri al trimave sòl al pinsir. Fatostà che une 
biele di, (no si sa cemát), ... il dado è tratto! Tôr siet di 
sere, sbarbáts e smondeáts, vistits come pipins, `a 
inforcjarin la biciclete e `a partarin par Tomiec. `E jere 
jentrade di pòc la viarte e la sere il frét al jentrave 
ancjemò sot des ongulis. Ma i doi, partîts di Oséf, ustu 
pa fature di mena i pedai, ma plui pal pinsir di ce ch'a 

lavin incuintri, `a scotavin come dós boris dal fúc. Si fa- 
seve scúr cuanch'a pojarin lis bicicletis daúr di un mûr 
a uns cuarante metros dal “local”. 

Biel ch’a si vissinavin lis gjambis si movevin simpri 
plui plan e il cûr al bateve simpri plui fuart, come une 
metrae. A doi pas de puarte Berto, ch’al si cjatave de- 
nant, si voltá a cjalá Gustin cun tune muse ch'a tabaja- 
ve dibessole. Ma tornansi a girà al pensa: “O cumò o 
mai plui!” Gustin, rivát difront de puarte inferi, no j `e 
fase: al gira i tacs e vie. 

"E passà une miege ore, forsit ancje mancul; ma par 
Gustin, che difür al cjaminave indenant e indaúr come 
un spasemát, `a jere une eternitát. E ta l’anime, il ri- 
muars di vé tradít il so ami. J saltá intór come un falchet 
cuanche Berto, comedansi il capot, al vigni fúr; e cence 
nancje lassáj tirà flat, j domandà: 

“Astu cumbinát?”. 

Berto lu cjalà tai voi, tune maniere che no si pò dí e 
j rispuinde: 

“Lasse che ti conti. Apene jentrát, la parone mi do- 
mandà se `o vevi cualchi preference. Jo j ài fat moto di 
nó cul cjaf e alore jê, voltansi viers une more ch'a so- 
meave une madone, j ordená un lavór speciál”. 

Gustin al tremave come une fuèe e al torná a do- 
mandáj: 





“Ma astu cumbinat?”. 

“Ferme, no sta vé presse. `Ò jerin apene jentrats te 
cjamare che chel agnul mi domandá, cun tune bocjute 
di bonbon, s'o volevi comenciá cui lamps. 'O soi restat 
di stuc; ma par no fà viodi ch’o jeri un sprojodát in ma- 
terie, | ài rispuindát franc che jo `o tachi simpri cui lam- 
ps. Une robe meraveose: 'a studave e 'a impiave la lis, 
e ogni volte un vistit di mancul...”. 

Gustin al veve l'aghegole in bocje e j ripetè simpri 
ché: 

“Vaben, ma ástu cumbinát?”. 

“Fermile, no sta cori; lasse che ti conti. Dopo dai 
lamps l'agnul mi domandà s'o volevi passa ai tons. “Se 
1 lamps mi vevin mandát la pression a milante, figurin- 
si 1 tons!” `O ài resonát. Cussi, cence pensáj sore, ... 
avanti cui tons! Robis di chelaltri mont: cence nissun 
riguart, `e à tacát a fâ 1 tons, ... ma no cu la bocje, capis- 
sistu? ...” Gustin nol stave plui te piel. “Dopo dai lam- 
ps e dai tons, la continuazion naturál no podeve jessi 
che la ploe; e jo — simpri par no fâ la figure da l'igno- 
rant — `o ài acetát ancje ché. No vessio dit di si: 'e à 
tacât a sborfámi di ploe, ma ... no jere aghe, capissi- 
stu?”. 

Gustin al restá incocalít, cui voi e la bocje spa- 
lancáts come un ucelut di nít. E ancjem une volte, ma 

cun tune vôs DOC cunvinte, al domandà: “Ma tu, ástu 
cumbinát?”. E Berto, cui voi bas e i bracs a pendolon: 
“Ma ce ustu ch'o veti cumbinát, cun chel timpat ch'al 
jere?!”. 


EDI DI BEZ 

Pás 


Un par de scarpetes 
picjades ta un clap, 

un cour de frascjes pal troi, 
al sorele ch'al sclopa pai cretz 
e l'aga neta a no se vent 

la vua da sgorlà, 

li lagrimes pal cuol, 

la desperáda pás dei crics, 
la brosa ch'a te impetaléa i 
cjaviei. 

Bundi pás bundi 

che tu nas davour Fara 

e tu góze lunc four 
sflantour sflantour 

par dopo muri. 


(Furlan di Andreis) | FEDERICO TAVAN 





ALMANACS “FURLANS” DAL PRIN *900 
3. | "Lunaris" di pre Fabio 


Beh, veramentri, se si vés di meti a confront i lunaris scrits in 
chest secul di pre Fabio Simonut, 'o podaressin cucá nome 
un numar, fermantsi a ce che si rive a cjatá tes bibliotechis 
publichis di Udin: Il Lunari Furlan cui regai par l'an 1902". 
Paraltri, stant ae testemoneance dal studiós Pieri Somede, 
che tór il '40 al scrutinà ben la vite e lis oparis di pre Fabio, un 
prin numar di lunari cul stes titul al compari proprit sul cricá 
dal secul: pal 1901. 

Par zonte pre Fabio (1858-1940), ch'al à leát il so non - pe 
mertorie azion pastorál e culturál - a San Marc di Merét, al ve- 
ve za esperience di curadór di lunaris: a'n' veve prontáts ancje 
pai ains 1873, 1874 e 1879. Dutcás la só esperience e il so 
impein s'imparin unevore a clár tal numar dal 1902. 

Lui al volé dá al so strolic un aspiet dignitós no nome te vie- 


. ste tipografiche, di biele netisie, ma ancje tal contignüt, tant 


ch'al confessà tal Preambul: 

«Jo 'o fás cun cossiense, 

quindi l'opare mé jé imense». 
E in efiets il so “Lunari”, ancje s'al va daür l'implant di chei dal 
timp (Preambul, componiments in rime a ogni gambiament di 
lune: une cincuantine par anade), al à un intono impegnatif. 
No si trate di composizions par fá la ridade ...grasse, ma plui- 
tost di un umorisim ch'al fás pensá. 
Lis sós rimis no àn grande valence poetiche, paraltri 'e án un 
lengac rincurát in ducju i sens, ancje di proprietát lessicál E 
difat no si cjàtin talianisims (o a son rárs) come in altri luna- 
ris, ansit si viót une ricercje di rudis peraulis furlanis. 'A mer- 

taressin scandaiadis apont dutis lis oparis di pre Fabio par 
aurí espressions ormai ladis in dismentie. 

E dut chest scrupul si lu olme parfin tes pagjinis de publicitát, 
che par doi tierçs tal insiemit a son par furlan e - di abadá - 
a son plaçadis prin di chés par talian. Chest forsit ancje par- 
ceche pre Fabio al devi vé metude la só pene su cualchi ri- 
clam in rime. 


L. PERÉS 

5. JOSEF ARTESAN (Fieste dal Lavór) 
S. ANASTASI VESCUL 

Ss. Filip e Jacun 

S. Moniche 

S. Gotart 

S. Domeni Savi 

S. Flavie Martare 

S. Vitór E 
5. ERMAN 

S. Antonin Vescul 

S. Ignazi 

Ss. Nereu e Achileu 

S. Mafalde 

5. Matie Apuestul 

S. Doro © 
LA SENSE 

5. Pascal 

S. "Zuan I" Pape 

S. Ivo 

5. Bernardin di Siene 

S. Gjsele 

S. Rite 3 
PENTECOSTIS 

S. Marie Ausiliatrice 
S. Grivór Pape 

S. Filip Neri 

S. Ustin 

S. Milio 

S. Massimin 
SANTISSIME TRINITAT © 
Visitazion de Madone 








L'Anunciazion 'e je stade parferide tune cjasute unevore 
puare (lafenò tune cjasone di siórs, lu savin), ma l'Amalteo (lu 
saveve ancje lui) al à olút significà l'impuartance dal moment. 

Insieme 


Jarsere cjaminant 
insieme, si sin sintás 
sot di chel grant morár. 
La lune 

planc planc 

e scomenciave 

a nassi riduzzant. 

Si sin cucás ridint: 
tumi ás dit: 

“ti vuei ben” 

e tu às cjapade 

la mé man frede 

e tu le ás bussade. 
La lune 

che nus cucave 

si jere scuindude 
daûr di une fuèe. 


SERGIO GENTILINI 








VITE TAI CJAMPS 


Tanc' ains fa `o vevin a Osóf cualchi cjamp. I omps di 
cjase `a jerin a vore lontan. A lavorá te campagne ur 
tocjave "es més agnes, che però no rivavin a fa duc’ i 
lavórs grues. Si cjoleve, alore, cualchi omp che nol ve- 
ve nuje di fa, ch al vignis a dá une man par cualchi di. 
Par solit lis agnis `a cjatavin int di sest, ma m'impensi 
i che un an e àn cjolt sù doi di lôr ch'a erin la fin dal 
mont: un al ere mut e chelaltri sort. In país ‘a disevin 
che chel sort nol sintive un colp di canon a cent metros. 
Al ere paron di un mus ch'al puartave cun sé cuanch'a 
. lu clamavin a vore e al ere ungrum “ricercát”. 
`A si meterin d'acordo par lavorá doi dis. 
Un lunis buinore `a vignirin tal nestri cjamp, un e che- 
laltri. M'impensi che nò fruts ju cjalavin cun amirazion 
parvie ... dal mus. 
Il mut, plen di buine volontàt, al cjapà la cuarde e al tirà 
i il mus par ca, il sort la cjapà di ché altre bande e al tirà 
di là. 
Il sort, bruntulant che il mus al ere so, al tirave viers di 
sè ma il mut, cun colps fuarts, al insisteve de sò bande 
inmò di plui. Mé agne `e coreve di ca e di là, intòr de 

bestie, lant di un a di chelaltri: `e cirive di fáur capî li 
ch'a vevin di lá; insome, tire di ca e tire di lá, il mus al 
scomenzá a berghelá e `a ur scjampà. 

Miege “zornade vie pai cjamps dome par cori daúr al 
mus! 

Nô fruts no vevin mai vüt tant di ridi ancje parceche, 
cuanche infin `a vevin rivát a fálu vignî viersi di nó, 
plen di spavent parvie di chei ch'a j vosavin datir, il mus 
al scartà e ... par fini in glorie la “zornade al colà tun fos- 
sal. 


DANIELA VENCHIARUTTI 

Il pensîr al è limpit e mont come la néf sui monts. 

Un gi al sfloris dentri il prát vert de tó divise, insio- 
rade di un biel cjapiel cun tune fuarte plume di acuile 
parsore ch'e fás onór a la tó viarte e a la nestre ban- 
diere. 

La sisile svualant atór ti salude e ti pant il so amôr. 

Il soreli al forgje la tó Alpinitát e in bave il to cür 
al va. 

Matereál preziós, diamant dûr, fuart come 1 crets. 

Lustri al da il to tassel al mosaic de nestre esistence, 
vue come ir. 

Tanc' fradis, in plene estat, `a son deventáts lavo- 
rents; `a son bielza d'acordo prin di fevela, cuant che si 
trate di lá a judá. Al va simpri ben ce ch’al é just di fa. 

Tu Alpin tu as netat i flums intorteats di barazs, lens, 
ratatuje di ogni sorte, lassant lá, dopo, l'aghe limpide 
nuvice al so mar. Tu Alpin tu as segnat trois e feradis, tu 
as dat di mangjá ai nemai sot la néf. 

Cjarte bolade no ti covente cuant che l’orcolat si fas 
indenant O taramots, diluvis, ribaltons; la tó prisince 
gjenerose, solidál, umane, `e jè simpri in prime linie. 

Tante malte e madons tu as messedát, ospedai, scue- 
lis, ricoveros, puints `a puartin il to non tal mont. 

Tai país foresc’ se d'acordo no van, ancje là tu das 
une man cun gran calór uman, sigurece, protezion; un 
toc di pan e une medicazion tu ás simpri in man. 

La siarade si fas dongje, la barbe `e jè cressude, cual- 
chi floc di néf sui cjavei, ma simpri come un bráf fi, tu 
fasis onór a la grande famee, sfilant e saludant la mari 
Patrie, parecjant une volte a l'an une grande taule cun 
bondance di bocai di vin. 

Mandi, mandi a duc’ 1 fradis e companie, serenant il 
cúr di ligrie e simpatie. 

Grazie Alpin. 


ANITA FORGIARINI 

IL PAN PLUI BON 


Une volte si pestavin 1 grignei dai spís dal forment a 
man e cun ce ch al vignive di chel pestát, cence tantis 
tamesadis, si faseve il pan, ch al jere bon. 

Dopo `o vin vit il progrès de muele che sot `a passa- 
vin 1 grignei, e cul tamés si otignive la semule e la flór. 
La prime `e jere pes bestiis e la seconde par fá il prin 
pan blanc che, par chei timps, al jere unevore bon. 

In timp di uere, parvie des sanzions, al jere pòc for- 
ment, e cussi nó talians *o vevin la tessare par comprá il 
pan che nol jere plui blanc, parceche ae farine *e vigni- 
ve lassade tante semule, che prime si la dave ‘es bestiis. 
Chel póc pan ch'o vevin, e che nol bastave a pássinus, 
al scugnive jéssi bon. 

Finide la uere, finidis lis sanzions, cul forment de 
Americhe *e je vignude la bondance e si è tornáts al pan 
blanc, ch al jere plui bon. 

Ué lis bocjs no si contèntin e si invente il pan inte- 
gral, ch al à plui proteinis e, invecit di fálu pajá di man- 
cul — parvie che un chilo di forment al rint di plui sint 
fat cun farine no tamesade —, si lu pae plui cjár, e si dis 
che il pan integrál al è plui bon. 








"Za pòs dis, `o ai sintàt pe television che la scusse dal 
grignel dal forment "e zupe ancje duc’ i velens che si 
bute te tiare: chei par copá lis jarbis tristis, cuintri i pe- 
doi e lis malatiis des fueis, e ancje chei par coltá e fá 
produsi di plui i cjamps. 

Sicheduncje, par evitá di intosseási, 'a disin ch'al 
sarès miór mangjá pan blanc. Lis proteinis ch a màncjn 
no mangjant il pan integrál si lis à mangjant lis pomis. 

Cussi il pan blanc al reste simpri il miór e il plui bon. 


MARIO SIMEONI 

LIS UARDIIS SVIZARIS 


A Rome, ai 7 di Maj, il di dai funerai dal Cjáf des 
uardis svizaris, cu la coriere "o sin passáts denant la ca- 
sarme vaticane. Il ciceron viodint chestis in alte unifor- 
me al vosoná: “Chés (pontant il det) `a son lis uardis 
svizaris!”. E une vos dal fons de coriere: Chés restadis ? 


TARCIS MUK 


111 





DUTE COLPE DAL VIN 


Mi à capitát, la primevere stade, une “congiuntivite” 
e la femine mi à dit sùbit: 

— Viostu cul bevi ce robis ch'a ti vegnin fúr? — 

— Ma ce j entrial il bevi cu la congiuntivite, cumo! — 
j ài dit. 

— E jentre si, altriché. Parvie che il vin al riscjalde — 
mi à rispuindût. 

— Poben ch al riscjaldi il vin `o soi d'acordo cun te, 
ma che il riscjalt al vebi di lá a finí in tai voi, cun tant 
puest ch al è pin jù, cheste po no le ài mai sintude - j 
torni a dí. 

- Al va ancje in tai voi, sì — 'e sentenzià — al va a finí- 
le simpri in te part plui debul. — 

(A chest pont `o ài pensât che di un pós di agn in ca 
no mi fas plui granc’ regai la di ch'o fas i agn e nancje 
la di dal gno sant, che dutcás al è stát scancelát des fie- 
stis di precet, j ài dibot rispuindút): 

- Alore `o soi propri content — 

- Content di ce? — mi à dit smaraveade. 

— Content parcech'o crodevi di vé di un’atre bande la 
part plui debul. — E jê `e pense un moment e po mi dis: 

— Tu ás nome chés monadis li pal cjâf tu, come duc 
i omenats. Stupidut che tu sés! — 


BEPI DI DIANA 


La mê famee 

Nô in famee 'o sin in cuatri: jo, mé mari e i miei doi fradis 
plui piciui. 

Gno pari al lavore in Svuissare e al ven a cjase dome une 
volte ad an. 

'O sin a stà a Palme, tune cjasute cun dós cjamaris di jet: 
une grande e une plui piciule. Jo 'o duár cun mé mari ta ché 
grande matrimoniál e i miei doi fradis 'a duarmin ta 
chealtre. Ma di sabide al rive gno barbe e jo 'o voi a durmi 
te cjamarute cui miei fradis. 


(da COMPIT IN CLASSE) JULIANE FRANCO 





IL CONSEI DA L'ESPERT 


Un tal al vève comprade la machine gnove a Sarvi- 
gnan cja' di Suero Cuculin. La tignive simpri come un 
orloi; puntuál j vève fâts i taliandos e ogni di la netave 
e la lustrave. 

`A jerin però un pòs di dis ch al sintive un rumorut 
che no lu cunvinceve e di corse al lé a fále viodi a Sue- 
ro. Si po dî ch al leve une di si e une nó li di lui, tant `l 
e vér che il mecanic al veve piardude la pazience, cun 
tun pignùl di ché sorte. 

Par contentálu Suero al cjale la machine dapardut: tal 
motór, ta l’implant eletric, tai mortisatórs ... Dut a pue- 
st! 

Co il client al tornà a cjoli la machine e j domandà 
s'al veve podit comedále, Suero j dis: “Viôt, par no 
sintî chel rumorut *e sares dome une robe di fà!”. 

“E cuale saressie?” 

“Bastas che tu metessis une gabie di butiliis vueidis 
tal puartepacs!” 


ADRIANA MICEU 

CARABINIRS E LARIS 


Girant par Rome, conche "o fòrin riváts dongje Mon- 
tecitori `o viodèrin une fulugne di carabinîrs. Une vôs 
‘e berghelá: Cui sa ce ch'al è sucedút? E jo cence scom- 
ponimi *o ài dit: Gno nono Toni mi à simpri dite che in- 
dulà ch a son tanc’ carabinîrs `a son ancje tanc’ laris! 


TARCIS MUK 


Zenze malizie 

Denant a une vitrine plene di dolz: “Mame, mi dàtu mil 
francs par che mi cjoli un pipinot di ciocolate?” Le mari j di 
dà e i dis: “Cjape chi va golosat”. Entràt in ta buteghe, il 
frut al ordene: “Chel li fat a on mi racomandi”. “Ma 
parzeno une feminute”. Ï domande le comesse. E lui: “Dai 
dai biele fantate che no stedi a fà fente di nuje, lu sa ben che 
in tal mascjo al è un tucut di plui... di cjocolate”. 


Lengaz di San Zorz di Nojár P.L. SQUASSERO 

“Sirenis” di sabide sere 


“Sirenis” di sabide sere 

ch'o sunais cussì fuart di murie 
pai stradons, für de balere 

che preá di no cori vál nie. 


Sirenis di sabide sere 

la int co us sint si sgrisule; 
ne mari tal scûr in prejere 
un frutin tal grin "e nizzule. 


Strenis di sabide sere 

vuestre vós no je vós di cjampanis 
ch'a pandevin ligrie, ché vere, 

ma je vós di disgraziis brentanis. 


Sirenis di sabide sere, 

ch'o pandeis: ’Zoventiit `e je muarte 
piardint vite in brute magnere; 

pe droghe, par cori, póc impuarte. 





Sirenis di sabide sere 

se il mont tal so cori al va stuart, 
se copási 'e je 'ne cagnere 

nuje al reste ch'al dedi confuart. 


Sirenis di sabide sere 

tantis voltis brincais un bon lari, 
ma ce válial par tre in galere 
dome un che si monde; magari! 


Sirenis di sabide sere 

chel sunór di salvadi ch'al cope, 
ma di vivi pur simpri si spere 

co la muart il falcet no lu dopre! 


PIERI CRESSATTI 

COROT PAR SIMON 


Il Simon di Mujesse nol è plui e, par me, ancje 
Mujesse no jè plui ché. Biát Simon, considerát di cui sa 
cetanc’ di lôr un stramboide, un mec matucel. 

Si diseve ch'al jere restát come un frut, stant che di 
piciul, ancjemò de uere dal disevot, j jere sclopade une 
bombe in man che lu veve lassât plui dilà che dicà. E 
come un frut al jere di sigúr, in tantis robis, ma no par 
chest si veve di pesálu par mone chè, invessit, nol jere. 

M’impensi une volte, di frut, sù di Dravau. Sintàt far 
dal stali *o giujavi a copá pulcs e ti lu viòt a cjossola cul 
persac. Podopo si lu butá su lis spalis e, inviansi jú pal 
prat, al disè: 

- `Ô voi, jò. 

Lu cjalài a bocje vierte. 

- E dulà vastu? 

— Mah, no sai. A Scluse, a Resie, su par lá, insome. 

- E vastu vie cussi, cence dí nuje? Cence saludâ? 

Lui al si volta, di dulà ch al jere, al slungjà une man 
e al disè: 

- Poben, ti saludi, alore. 

Al jere fat cussi, lui, al naturál. Cualchi volte al je- 

re dificil acetá il so mát di fâ ma, par tanc" difiets ch’al 
ves vút, al veve chest di bon: dai fruts al veve manti- 
gnüt la naturalece e l'ingenuitát, e la malizie caso mai 
la metevin chei altris. Nol veve di sigúr la pretese di 
fâsi viodi diviers di chel ch'al jere; lui al jere cussì e 
| baste. 

Vadì ch al fo par chest ch al preferive stà par cont so 
e vivi cemiit che j pareve miór. Chal sares a dî chel di 
stà a Mujesse dibessól, parceche, al diseve simpri, no- 
me lì si podeve vivi in pás. A Muec al vignive nome par 
tira la só pensionute e chel alc ch'a j coventave e po vie 
di corse, chè ancje li `e jere masse confusion. 

Agns fa al jere stat mal, ma cun gran fadie si lu tigni 
un póc di timp in cjase Tolazzi, ch'al vuleve scjampá e 
ancje il miedi al scugnì convincisi a lassalù la. Ché di 
che lu vin compagnát sù, no jerin ancjemò rivats lì dai 
stalis dal Plocar ch’al si metè parfin a cjantà pe conten- 
tece, gambiát come dal dì a la gnot. 

Il Simon e Mujesse ’a jerin oramai une robe sole. 
Neancje cul teremot *o jerin riváts adore a tirálu vie di 
lì. Testardagjne? Cunvinzion? Magari un tic di chest e 
di chel, magari nie di nie. Par me, lui al vuleve nome 
sintîsi libar e vadì che dentri di lui, in cualchi mát, al je- 
re rivàt a capî che nome a Mujesse, a contat diret cu la 
Nature e lontan de maluserie dal Mont, al podeve sinti- 

si e vivi libar. Plui di une volte mi soi domandát se, par 
cas, nol ves reson lui invessit che nò di cajù. 

Un personagjo, finît parfin sui gjornai, al jere de- 
ventàt. Di sigúr cognossût plui de int difúr che di ché di 
jenfri, e simpri al corint di dut, ancje s'al capive lis ro- 
bis al so mát. 

— Barbe, cuanc’ ch’o tornarai sù, ti puartarai ancje un 
toc di cjar, chè no tu la mangjs mai. 

— Nò, no vil! La cjar 'e je infetive, veh! Eh, no tu sas, 
tu. Lu a dite ancje la radio ch’a son restats intosceátz un- 
grum di lór. Ancje chei di Klagenfurt mi vevin lassát scja- 
toletis, ma joj lis ai datis ai gjats! Eh, no! E jè infetive! 

Biat Simon ... Si podares scrivi un libri su di te, ma a 
ce pro? No ti viodarai plui tal prát a sieà jerbe e fâ me- 
diis di fen pes tôs ejaris. No podarai plui stá cun té, in 
ché cusine plene di mil garbátui e nere di fum di fá po- 
re, cul gjats ch'a ti puartavin vie il bocon de man e il To- 
to ch al bajave su la puarte, intant che tu tu fasevis la tó 
pipade e jó ti cjapavi note de spese. 

No tu mi compagnarás plui in gír pal país, par ri- 
cuardámi tantis robis di une volte e dîmi cetante pâs 
ch'a si gjolt li, e jù no vignarai plui su cul zaino ben 
cjamat par fáti content. 

Ti ài volút ben, no nome parceche tu jeris gno barbe, 
ma soredut parceche tu jeris chel che tu jeris. 

Mujesse no jè plui ché, cence di te; ma jo ti vioda- 
rai simpri lì, cul cjapiel di alpin o chel di ferovîr, chè 
tu ’in’vesis di ogni sorte, pront a gambia discors se ti 
disevi di lassà dut e vignî vie. E magari tu vevis propit 
reson! 


| 
| 
| 
| 
| 
| 


DINO PERESSON 








Contadis in struc 

| Matine, il 3 di maj, juste co al criche il di pai Verona al 
sclope il butul dal nevôt Fidri. E te sere, la Bruna, tirant sù i 
bleons cjalant Luzian e dis: “Orpo, o sin vons!”. 


MANLIO MICHELUTTI 

Ciprés 


Ciprés di Provenza aals e scurs 
che insiémit i vi pledit sot il mistral 
a salva la viit e il mandurl e l’uliif 
e ] cjavài blanchis che là a bévin 


(natura chi tu si difint amoròsa, natura) 


e in un'altra mé cjera spetros i séit 
e su li tombi indiferèns i vi movèit 


diséimi flami vérdi, muti prisinci e fuárti 
encja su di mé vi pleàvo se tal mistral 

la jo i ven, David a balà 

se, Guernica, là i puárti il dolour? 


Oh mé mans d'aria a stréngiti mé vita. 


Muts vò, e indiferèns come li ombri 
ch'a mi compàgnin. Il mistral a vi mouf 
come amour, a disin, il mont a mouf. 


(Furlan di Medun) IDA VALLERUGO 





ALMANACS "FURLANS" DAL PRIN '900 


4. Almanacs de profugance 


| Al è facil scrupula che la grande difusion dai “Strolics” te pri- 
| me dade dal nestri secul 'e devi sei deventade un fat di co- 
| stum in tantis fameis, se si pense che si à continuât a 
stampant un tradizional (chel dai fradis Tosolins) e a 
progjetánt un gnúf (ideát di Achil Telin) parfin vie pe prime ue- 


H re mondial. 


Se po 'o cunsiderin che adiriture tal timp de invasion dai Mucs 
al vigni für distès - sevi pir di scuindon par pore de censure 
- un "Strolic furlan pal 1918”, 'o capin ancjemò miór la ino- 
mine di une tàl sorte di publicazion. Sfortune che no si rive a 
cjatà une sole copie di chel lunari, se no altri par rindi un tic 
| di laude al so Autór, Massimo Croatto di Attimis, che lu veve 
stampát in pocjis copiis e in culumie. 

| S'o cognossin alc di une tál opare, al è par mert di Bindo 
Chiurlo che te só "Antolgjie" al à ripuartát cualchi blec. Ve’ culi 
un tocut, imbombat di maluserie pai lúcs bandonáts pe uere: 

«Chés crosutis inluminadis 

une lagrime mi án fate dá 

par lis animis trapassadis 

dai miei cjars ch'a son dilá...». 
Cheste strofe nus fás pensá a altris doi almanacs scrits in 
` chei ains pai sfoláts furlans: la “Strenna dei profughi per il 
1918" in pro dai scjampats in Italie e la “Strenna di Wagna per 
l'anno 1917” in pro dai scjampáts invecit in Austrie (Ce destin 
pai nestris cunfradis: slontanási de Patrie dal Friül in direzions 
contrariis, in Státs "contraris" fra di lór!). 
Cundiplui al merte di sei ricuardát un altri vademecum dal 





timp: “Osanna”, un graciós librut di preieris e di cjantis re- 
ligjosis - ancje furlanis - stampát in pro dai sfolàts dal Foul 
Gurizan tal Imperi. L'intindiment de contesse Marie Pace, cu- 
radore de publicazion, al jere chel di ciri di ricreá cu la musi- 
che in tieris forestis un pôc la clime dal natif ambient familiár 
e paisan. 


L. PERES 

VI 


5. Justin Martar 


5. Marcelin (Proclamazion de Republiche) 


S. Livie 

S. Cuirin Vescul 

S. Bonifaci Vescul 
CORPUS DOMINI 
S. Norbert 

5. Severin 

S. Efrem 

S. Diane 

S. Barnabe Apuestul 
S. Onofri 

S. ANTONI DI PADUE 


S. Liseu Profete 
Ss. Vit e Modest 
S. Justine 

S. Rainîr 

S. Martine Vergjne 
Ss. Gervás e Protás 
S. SILVERI PAPE 
S. Luís Gonzaghe 
S. Nicét di Aquilee 
S. Josef Cafas 

S. Zuan Batiste 
Ss. Gjelmo Abât 
Ss. `Zuan e Pauli 


S. CIRIL DI ALESSANDRIE 


5. Ireneu Vescul 
Ss. Pieri e Pauli Apuestui 
5. Lucine Vergjne 











Pinsirose, intant ch'aj rivi la fuarce di dí: “O soi ca”. La 
muse de Madone come ché di ogni femine in spiete de vite. 





LA PURA PIORUTA NERA 


lò soi Elena e fasi la III" elementar di Flumisel; 1 miei 
nonos no ju ài mai viodus. La nona Angela sta dongja 
di mè, la nona Anita `a iè muarta doi ains fa. 

Di iè mi riquardi che mi contava simpri una storia “Li 
piorutis blancis e la pioruta nera”. 

Mi contava che una volta ator da muris di Palma `a si 
viodevin tantis pioris. Un an, in primavera, era nassuda 
una pioruda nera. Chè altris piorutis blancis no volevin 
zuià cun iè, disevin che era bruta e sporcia e la manda- 
vin via. La pura pioruta si meteva a vai e stava simpri 
dibessola. Una di passava di chè bandis un mulinar e, 
viodint che vaiva, gi domanda: 

— Se ti staia capitant! Parsè vaitu? 

La pura pioruta nera gi conta la so bruta storia. 

Al mulinar gi dis: — Ven cun mè che viodin se fà. 

Ciamina ciamina "a rivin tal mulin e al mulinar `a dis 
a la pioruta di rondolási ta chel grum di farina blancia. 
La pioruta `a fas dut chel, e dopo va a viodisi al flum li 
vissin: quasi no si cognosseve, era duta blancia. Con- 
tenta come una Pasca, ringrazia al mulinar e cor su la 
culina da chè altris pioris. Chistis, apena la viodin, si 

metin a zuià, a ridi e mangiá insieme. La pioruta era du- 
ta contenta, finalmente ancia iè aveva cun cui stà. Ma, 


si sa, li robis bielis finissin subit. Infati sul plui biel, tal 





sil `a rivin simpri plui dongia nuvolons neris e, dopo un 


poc, tic ... tic ... scomensa a gota. La pura pioruta si met 


a vaì; chè altris piorutis gi domandin se veva paura da 


ploia: 

— Iò no ài paura de ploia, ma se mi bagni mi lavi via 
duta la farina e torni a iessi nera e vualtris mi dises che 
soi sporcia e mi mandes via - gi rispunt la pureta. 

Li piorutis gi disin che no impuarta se jè nera, àn ca- 
pit che zuiant insiemit si erin divertidis tant. Cussi la 
pioruta nera no jè mai pui restada dibessola. 

Da chista storia me nona mi à fat capi che al color da 
piel no à nissuna importanza, ansi al è plui biel zuiá cun 


duç i frus. 


(Furlàn di Flumisel) ELENA SFILIGOI 

IL CANDIDÁT E LA FAMEE 


I manifesc' eletorai `a son la farie des bausiis e des 
cojonadis. Nome un candidát al à vüt il coragjo di pan- 
di la veretát: Voglio sicurezza per la mia famiglia. 
Sigúr, cun 15 milions al més al € come ch'al ves metu- 
de la famee tune cassefuart! 


TARCIS MUK 


Pinsirats 

A Vire, la sartòrie, tal mentri ch'e stave stirant un par di 
bregons di omp, j vigni un pinsirát. Tal doman 'e va a 
confessási e Pre Concetti j dá par pinitince di di tre Pater 
Ave Gloria e di meti alc di limuesine. 

Vire `e dis lis orazions e po 'e va fiir cence meti nuje te 
cassele des animis. Pre Concetto, ch'al jere in uaite, la 
lampe e tal doman j dis: “Vire, ir 'o vés dite lis orazions ma 
no vés metiit nuje di limuesine”. 

“Sidr plevan', j rispuint Vire, “ma ancje tai bragons nol jere 
dentri nuje!”. 

Tampiesta 


Saetis tons e lamps 

un grum di tampiesta 
passa sora i paeis. 

Cui ch'a pensa ai cjamps 
cui ch'a va mál la fiesta 
cui piert il lavour di meis... 


Par rompi il temporál 

‘a suna la cjampana 

la zent brusa ulif e prea 

da Sanpieri 'a è tradissionál 

nissun la ten lontana 

vot dis prima o dopu ‘a ni tamesèa... 


Nol sarà miga just Signour 
ch'al pai sempri il pôr cristian 
ch'in Cjera `l è soul par lavorâ 
ch'a no ghi salti four 

'na feta di polenta un toc di pan 
dopu tant strussiâ e remengâ? 


(Furlan di Maniâ) MARIO MILANESE 

JO ’O SOI VALENTINA PAPAIS 


Jo `o soi Valentina Papais, `o ài dis ains, e pal prin an 
"o frecuenti il cors di furlan di San Vit al Tiliment. 

Di cjase `o soi a stá a Ramuscel, une frazion dal co- 
mun di Sesto al Reghena. 

In famèe, il papà al fevele il furlan “di cà da l'aghe”: 
la mame, nassude a Concuardie, il vènit; cun me, forsit 
par nò custiona, `a jan simpri cjacarát par talian. 

Peraltri, il furlan dal me país, ancje se jo no lu dopri, 
lu capis avonde ben e *o soi contente di jessi furlane e 
di vivi in Friül. 

Ma cumò ch'o scomenzi a resoná cul me cjáf, *o cròt 
che no basti vivi in Friúl par sei furlans: bisugnarès, 
prin di dut, savé fevelá e scrivi par furlan, ma ancje co- 
gnossi alc de storie e de culture dal Friúl. Capi parceche 
i furlans `a son cussì tan preseáz par dut il mont e cemût 
che fasin, dopo tanc’ ains di lontanance, a mantigni vifs 
ï leamps cul Friál dal di di uê; e nò dome chei che `a son 
las vie di chenti, ma ancje i lor fis e nevòs. 

Cumò mi domandarés il parce di chesc’ pinsîrs che 
mi fàsin deventá tan curiose. 

A cjase dal nono al rive un gjornal che si clame 

“FRIULI NEL MONDO” e a mi mi plas daj une cuca- 
de. Podopo *o ái un barbe che da simpri al frecuente il 
cors di furlan di San Vít e che mi à spiegât duc ce che 
`a fásin a scuele. 

Jo i ài domandát se mi puartave une volte cun lui par 
viodi cemût ch'a funzionave cheste scuele. 

O soi lade, mi è plasude e "o soi stade unevore con- 
tente cuant che il mestri Edi mi à dit che `o podevi lâ 
ancje jo. 

Cum che l'an al è finit, mi à invitade a scrivi alc par 


furlan: mi è vignát un colp! 


Ma nuje póre e ve ca! 

Par chest an, `o ài scugnút fámi judá unevore di cual- 
chidun, ma par l'an cu ven "o speri di rangjámi di bes- 
sole! 


VALENTINA PAPAIS 





IL SEMAFAR 


Viars i prins dis di jugn in tun piciul país dal Friùl, 
viars sere, il Consei comunál al deliberà, daspo tantis 
cuistions, di instalá un semafar in tune crosere pericu- 
lose. 

Il país al jere spartít, come tantis altris voltis, in 
“Borc Disore” e “Borc Disot” e jenfri la placiute. 

Si sa che tai piciui país i citadins plui influents `a son 
il sindic, il plevan, il farmacist e il vigil. 

Tra Agnul Batel, il pizardon, e don Tarcisio nol core- 
ve bon sanc par vie de politiche: un al jere ros precís dal 
diaul e chel atri candit tanche un dint di cjan. 

Agnul al veve subit pensât, che la prime multe `e je- 
re par don Tarcisio e nol vedeve l’ore di brincálu in fal. 

Instalát il semafar, Agnul Batel si plante daûr di chel 
tramai ch al comande il semafar par regolá il trafic. 

Agnul al spietave cun mil mans che il Plevan, ch'al 
viagiave simpri in motorin, al passas par li e cussi dáj 
une buine multe. 

Tor misdi si sinti il rumór di un motorin lontan e dal 
moment il pizardon si prepará par fá scrocá il tramai. 

Cuant che don Tarcisio al rive a cin metros, suparjù, 

de rie blancje dal semafar, Agnul al fás vigní il ros a 


fi colp, ma il predi cun sveltece al fas une biele frenade e 


| 


si ferme in timp. 

Tal indoman, lu fás rivá plui dongje e po vie cul ros, 
ma ancjemò don Tarcisio cun tun frenon si ferme just 
denant de rie. 

Nancje passât doi dis, Agnul al torne sot par foti il 
Plevan, fáj rivá 1l ros a mancul di doi metros. 

Ma dibant, il predi si ferme simpri tacát de rie. 

In ché volte Agnul al saltà für, dut imbilát, e al berlà: 


. “Ma nol è pussibil ch'o rivedis a fermási simpri. Ma 
. cemút fasial?”. 


Il plevan, cun vôs nocent: “Jo `o puarti simpri il Si- 


| gnôr cun me”. 


Agnul: “Parsore il motorin'?”. 

Il plevan: “Sigur...!”. 

Agnul inalore dut content: “Benon, MULTE!". 

Il plevan: “E parcé?". 

Agnul: “Al sa púr che sul motorin no si pues lá in 
doi!”. 


GIUSEPPE NICOTRA 

EREDITATS 


Julian, gno fi, co al jere piciul, al veve 1 dinc’ parso- 
re fúr scuare. 

Inalore nus vevin conseát di lá a Udin, cja' di Micla- 
vez, un dentist todesc ch al meteve argagns di Där in 
bocje. 

Sicheduncje une dì jo e il gno omp lu vin puartát cja’ 
di Miclavez che, viodintlu, si metè lis mans tai cjavel: 
vot milimetros di svari! Coventave rimedeá daurman! 

— Chestis — dissàl — par solit `a son pecjs ereditariis! 

Une cjalade a mi, une al gno omp, po al fase: 

— Voialtris doi no vés i dinc’ für scuare. Veiso, sa- 
lacór, cualchidun in famee ch'al á cheste pecje? 

— No! — j rispuindei jo dibot — Nissun, ni bande mé ni 
bande dal gno omp! 

E gno fi sburít: 

— Si, `o vin un ami di famee ch al à i dine’ parsore für 
scuare tanche me! 

Va e no va che il dentist al sclopi a fuarce di ridi. 


JULIANE FRANCO 

IL NEMAL SPORTIF 


Daspò finit il campionát di balon, vinzût de Juventus, 
un grop di conseîrs comunai di Turin, `a faserin la pro- 
| pueste di gambiá il nemal da l'embleme juventin, vena- 
stài la zebre, par sostituilu cu la cheche (/a gazza ladra) 
ancje ché blancje e nere. 


TARCIS MUK 


Contadis in struc 

Toni al jere stát a sagre a Paludins e ae pescje al veve cjapát 
un cjan di pelús grant e biel ch'al semeave vif. Rivát dongje 
cjase, al ti cjate la uardie che lu ferme. “O soi Toni”, j dis, 
“no mi cognossistu?”. E la uardie: “Co 'o soi di servizi, jo 
no cognos nissun”. J cjale i documents e j dis: "E il cjan, là 


. daür? No sastu ch'al e improibit puartá cjans te veture 


senze la rét? 'O scuen dáti la multe". "Ma viót che il cjan al 
e di pelús!”. E la uardie: "A mi no m'interesse di ce race 
ch'al e!”. 


ALAN BRUSIN 

UN SCANDOL 


No sal se aveva sié ains o de manco. Forse de manco 
parcieche no diva anciamò a scola. Tante volte "e dormi- 
va in tal liet grant, in mieth mo nono e mo nona. `A se di- 
va a dormi prima sera, dintorn le nuof o forse le diés, ma 
prima da indormedisse `a vegniva le undes parcieche `a 
bisognava pregiá par i vifs e par i morth. Dute le preghie- 
re `i l'era in latin, fora che la prima ch'a l'era in clautan: 
Signor benedi, che m'avé dat al bondi, daséme la bona 
gnuot, usgnuot e ugni gnuot coma ai bon fîs dei cristians... 

luó me indormediva sempre prima che i nonos 'i fi- 
nis da pregià. 

Una sera, no sai se 'a l'era dintorn madagnuot, ài 
sentú dut un revolton, e suoi dessedada de colp e ài 
vedú che tal liet era bela sola, 1 vieres e 1 barcons `i era 
averth e, fora par un barcon, ái vedú lustre e po fum e 
foc dirimpet la ciasa. Una cimpana `a la sonava e, poa- 
da sul barcon, `e vedeva dut un core de dent, da un gur- 
til a chel altre, cui secios ta le mans. 

Ai capi subet che al foc `a l'era tal nostre stal e ài 
ciapà le scale par core tal gurtil e vedè coma che `i fa- 
seva a studa il foc. 

`A Pera doe file luongie de dent: una ’a la passava i 
secios piens de aga e chelaltra i secios desvuoitas che `i 
tornava al laip de la piatha. 

`T era dug vestis tant ch'a séa, pi spoàs che vestis. Tra 
de lor ài vedú Don Donino, al nostre capelan, in bar- 
ghesse e ciamesa biancia. Piantada tal scur, suoi vegnu- 
da rossa coma al foc: ce vargogna! Ce scandol! Al pre- 
ve in barghesse! L'induman mo fradel, de set o vuot 
ains, al m'a dit. “Era anc iuò a studà foc. Mama mea, ai 
vedú Don Donino in barghesse. `A me tocia dá a con- 
fessame!”. 


(Furlán di Claut) TERESA BORSATTI 

Parti 


In ponte di pit 
'i vuei parti, 
cence fá sunsúr 
'i vuei parti 


e, tune gnot di stelis, 


scrivi "fin” tal cil. 


Cun lancür lassâ i miei cjârs 


e lâ cu la mé int. 
Rindi cheste vite 


a Chel che dut al sa, 
a Chel che dut perdone. 


Ma prime di parti 


'i vuei dispicjâ la lune, 


robâj il so sflandôr 


e insiemit a 'ne bussade 


pojâle sul to cür. . 


(Furlan di San Duri) 

GIACOMINA DE MICHIELI 








LU MAT E LU SAVI 


Tito e Toni, lu mat e lu savi, ei ero dòi fradis ger- 
melins e vedranáz. Ei stevo insiemo d'amüor e d'acordo 
te lùor casòpo di claps, menant uno vito cujéto e gajado 
e contentansi di ce cu jur devo la vacjo e lu cjamp. 

Uno buinòro di `zugn, Toni lu savi al disse a Tito lu mat: 
“I vòi tal nesti lòc a sea un toc, prin ch al jevi lu sarioli a 
suja la rosado. Tu intant finis di governá lu cjüot e di fà ju 
servissis in cusino e po anin a dortolá la jerbo. Conche `i 
tu jes, mi racomandi, tiricj devór la puárto di cjaso”. 

A uno dato oro dal di, Toni, stant tal prát, al vede Ti- 
to spuntá da lontan. Si blocá a sec, cu la fálz pal ario. 
Nol cradevo a ce ch'al vedevo: so fradi al vignivo in ca 
pal troi plet plet e soflant a üso un manz infuriát, tiran- 
si devór la puárto di cjaso. 

“E po duc’ ei dûs cu lu mat `j sòi jo!”. 

Al brundulá lu biát omp apeno rivát e discovado la 
cjamo. 

“Ma Tito benedet, conch'i cj ài det di tiràcj devór la 
puárto, jo `i intendèvi dí di sieràlo e avondo!”. 

E al tacà a ridi como un mat! 

(Furlan di Rigulát) GUIDO CANDIDO DI NART 

ANTIGAE 


Te cjase di Caruline no si butave vie nuje; so pari, 
s'al cjatave une bree fraide cun tun claut rusin, lu dre- 
ciave cul martiel, lu lustrave cu la cjarte di veri e lu tor- 
nave a doprá. Ce che nol vignive doprát al finive sul cja- 
st, te stanseate o te arie. E ae stesse maniere Caruline `e 
veve fat te cjase lá ch'e jere lade a marit. 

Ma daspò i timps 'a cambiàrin, il so omp al gambia 
mistir e duc’ ju imprese’ "a forin metüts di bande. 

Caruline ogni tant `e girave, ’e voltave la robe, `e 
pensave, ma no veve coragjo di butà vie nuje. 

Une dì 'e lè a sagre a Cividát, 'e viodè il "mercatino" 
des antigaes e duc’ ch'a disevin: “Ché robe lì la vevin 
ancje nó”, e cussì dopo di vé butàt vie, duc’ `a tornavin 
a comprá dut. Une siore `e à comprát une suage carula- 
de cu las fotografies dai vons di un amì di chel che la 
vendeve. “Ma cosa fastu dele foto dei antenati dei al- 
tri?”, j à dit une amie. “E je robe vecje, `e use”. 

A Caruline j è vignút un lamp, parcech’e veve di sba- 
racá il cjast e l’arie, e meti a puest la cjase pai fis. 

"E cjarià dut ce ch'e veve sul furgoncin e po vie al 
“mercatino”. 

Crics di lús blancs e grues, cjadenes di vacje, tamés, 
dalmines, tubos di stue, cerclis di spolér: vie dut, "a 
compravin dut! 

A Caruline un póc j displaseve e un pòc `e jere con- 
tente. `E cjapà coragjo e j domandá a une siore dulà 
ch'e vares metüt dute ché robe. “Il jòf come picjefoulárs 
pe cjamarute de frute, las ciucules di spandi ledan di so 
missér plenes di cjocolatins tal tinel, 1 bussui de aghe 
sante picjats tal mobil-bar, ch a van ben pes gnaputes. 

Caruline *e torná a cjase ch'e jere tra la malincunie e 
la contentece e si metè a pensá a la grande. E cussi `e 
placià il jubál come coriman des scjales, las arvuedes 
dai cjars come rulet tes tavernes, il scjaipulon come 
contignidór dal microonde. 

“Ma no finis chi, domenie tu mi darás une man a Gle- 
mone, al “mercatino” di Sant Antoni, j disé al so omp, 
che la cjalave e al menave il cjâf. 


ROSANNA BREZZI ZAMPARO 

Stagjons dal an e de vite 


Istát 


L'istát e jè la part plui vive, plui cjalde, plui gjoldibil, plui sflan- 
dorose dal an. La stagjon che no si à mai voe o premure di lá 
tal jet, che ti semee un sacrilegjo pierdi un'ore di soreli o un 
momenti di ligrie, soredut cuant che si a la companie juste e 
il cúr ch'al cjante. Savint che, come dutis lis robis, ancje l'istât 
al finis, si cir di fà il plen di soreli, di cjalt, di lüs, di fuarce par 
cuant che a vignaran lis oris eternis dal scúr, dal frét, dal 
dolór, dal dubit, dal mál fisic e morál. 

Lant a cirî in te mé memorie, no viere tant che Matusalem ma 
ancje tant zovenine, o sint odór di práz in rose, di fen ch'al 
crice sot il soreli avostan, di grandis bevudis di aghe glaçade 
tes risultivis di mont cul voli simpri atent a no intivási in chel 
vierut lunc e periculós che al jentrave cu la canicule, di cor- 
sis discjeadenadis pai práz, di rimpinadis matis sü pai cere- 
sárs e pai vuisinárs, di sornadis lungjs e di gnoz curtis. Sor- 
sere nissun sant no ti parave a durmi e a buinore nissun sant 
nol rivave a paráti für de cove. Ma tocjave frontá la sornade, 
parceche l'istat e jè la stagjon de ligrie ma ancje de fadie, dal 
amór ma ancje dal sudór, dal cjalt che fás circolá il sanc fin- 
tremai te ultime celule ma ancje dal soreli che ti inceneris, 
che ti cjonce lis gjambis, che ti suje il cuel, che ti inflapis e ti 
scane. 

| gambiamenz epocái, come che ju clamin, e an modificade 
l'economie e ancje la gjeografie. Difat il gno mont, il nestri 
mont contadin, a contat vitäl cu la mari tiere, la che l'orloi de 
nature al bateve in sintonie cun chel dal cjampanili, si è ridi- 

mensionát un disordin, fintremai dibot a spari. Al à sparit un 
popul che al viveve in dipendence direte e inesorabil dai 
cjamps e dai práz e de stale, par lassá spazi a un popul peát 
a l'industrie, a la produzion tecnologjche, a la concentrazion 
urbane, a la machigne. 

Chei che a son restáz a la tiere, rárs come il pande e duncje 
in dirit di jessi protezüz come dutis lis speciis in vie di estin- 
zion, a lavorin dut cu lis machignis e la femine dal miedi o dal 
studiat. Vadi mai. Parceche il lavór dai cjamps nol à plui ché 
coralitàt o globalitát che al veve par vieri, cun tune sorte di li- 
turgje comunitarie, ma al ven fat in estreme solitudine, un ca 
e un la come i eremiz tal desert. E l'istât no ti fàs pensá plui 
al pràt odoròs di fen ma al savalon odoròs di cremis e di po- 
tacjos di Lignan e Grau. Se si contentin di un fregul di autar- 
chie maritime. Seno si cjamin di sportis e valis e dolars e o 
partin pai mars esotics, là che ancje al plui salvadi dai furlans, 
par cuatri carantans, une fantate miege crote e provocant j 
met tór dal cuel une colane di rosis tropicáls cun compagna- 
ment di tambúrs e tamburei e ghitaris hawayanis. 

Al sares masse facil ironizá su lis rustidis di Lignan, no man- 
cul periculosis des scotadis che si cjapave stant dut il di a seà 
insomp di une mont. O sui furmiárs di bagnanz e agarüi im- 
pegnáz fint al spasim a cjatàsi un cuadrel di savalon e a fási 
dispiez un cul atri cun tant di aradio molát a plen volum o di 
canae che no j pár vere di divertisi butant balon e savalon su 
la muse e la schene dal prossim. O su lis codis di machignis 
fermis sul asfalt sbovint, che a trasformin ogni corse e ogni 
sortide dai paradis balneárs tune aventure e un calvari. Par 
no fevelá dai gnotui, che a partissin tór miegegnot par frontá 
la grande sfide di corsis discjadenadis e bevudis disordena- 
dis di une discoteche in ché âtre, fin che l'albe no ju torne a 

Denominazione friulana maggiormente diffusa: dàlmine dal 
Signor. 

Denominazione raccolta in Carnia: scarpútas da Madona. 
Denominazione italiana: *pianella della Madonna’. 
Denominazione scientifica: Cypripedium Calceolus L. 














strissiná scanáz sul jet, a durmi dute la sornade par cjariási 
pe prossime trasferte noturne. Une volte, se un al durmive di 
di e al veglave di gnot, si clamave il miedi. Cumo a disin che 
al é dut normál, naturál, “in”. 

Pecját sassiná in maniere cussi banál une stagjon cussi bie- 
le e golose come l'istât. Stagjon che no tornarà plui e, se e 
tornara, nus cjatará siguramentri diferenz, senoátri par re- 
sons anagrafichis. Ma mi plasares spindi une peraule par ché 
stagjon de vite che e já la maturitát. La stagjon centrál e plui 
creative e formative e impegnade, cuant che si butin lis fondis 
e ancje i mûrs mestris e i mezans e si met il cuviert a dute la 
nestre costruzion. E jè la stagjon che i siums a deventin 
realtát, che i progjez si concretisin, che si met su cjase e fa- 
mee, che si riscje l'aventure simpri straordenarie di moltiplicá 
il meracul e il spetacul de vite cun gnovis creaturis che nus 
sprolungjn nó ma ancje il pais, il popul, l'umanitát interie. 
Stagjon che l'om si sint fuart e responsabil, sigúr e fiduciós, 
al limit de arogance e ancje de strafotence. Difat al riscje di 
dismenteási di chei atór di lui, di chei che j àn dade la vite e 
lu àn preparát, di chei mancul fuarz e furtunáz di lui, di chei 
che a son za une stagjon o dós indenant, sul amont de sor- 
nade de vite. 

La maturitát e jé biele ma fadiose. Soredut e va vivude in glo- 
balitát e in armonie. Parceche, par jessi madúrs, adulz, 
formáz, nol baste vé dome bogns muscui e gjambis ben plan- 
tadis, pols fêrs e gnervidure a Guest Nol baste nancje il rut 
lavór, dal moment che ancje il mus e il sclâf a lavorin. La ma- 
turitát e riguarde dutis componenz fisichis, ma ancje intele- 
tuáls, moráls e spirituáls. Si à di jessi madúrs ancje in cultu- 
re, in sintiment, in umanitát, in tolerance, in sensibilitát, in di- 
sponibilitât. Lavorá no dome pe nestre famee ma ancje pal 

país e pal popul, impegnansi no dome a fá une biele vile ma 
ancje a tirá sú une buine famee, e dá une man in tal país, in 
glesie, te politiche, tal volontariat. 

Chel che al à plui possibilitàt di dá, al à ancje il dové di dá. A 
lis gjenerazions che si stan format e a chés che a stan finint 
la lór sornade. L'istàt de vite e jè une stagjon di impegn e no 
di evasion, di partecipazion e no di latitance, di responsabi- 
litàt e no di comparse. 

In tun Friül cun pòs fruz e tanc' viei, il pés de gjenerazion 
adulte al è grant, puartant, determinant. L'auguri, la sperance 
e la prejere e je che cheste gjenerazion e veti dute la lús e il 
soreli par lavorá, ma ancje l'ombrene par parási tai momenz 
plui cjalz e tai burlaz che no mancjn mai e l'aghe de sapien- 
ce e de culture par ristorási e torna a cjapá in man la brene 
de lór esistence e dal distin dal nestri popul. 


PRE ANTONI BELINE 

VII 


S. Ester Regjne 

S. Oton Vescul 

S. Tomás Apuestul 

S. LIODORO DI AQUILEE 


S. Antoni Zacarie 

S. Marie Goretti E 
S. Claudio Vescul 

S. Guido Abát 

S. Veroniche Muinie 

S. Piu I" di Aquilee 

S. OLGHE 

Ss. Ermacure e Fortuntát 

S. Indri’ Imperadór @ 
S. Camil di Lellis 

S. Buinevinture 

Madone dal Carmél 

S. Lessio 

S. FIDRI VESCUL 

S. Rine Muinie 

S. Elie Profete 3 
S. Laurinz di Brindisi 

S. Marie Madalene 

S. Brigjde 

S. Cristine 

S. JACUN APUESTUL 

Ss. Ane e Juchin 

S. Aureli Vescul 

Ss. Cels e Nazár © 
S. Marte di Betanie 

S. Pieri di Ravene 

S. Ignazi di Lojole 








u, un segnál dal lavór: lis fuarfis 


Dapriif la peraule di Di por: 
(ch'a mostrin la forme antighe), prontis a jessi dopradis a 
bon timp. 


A duc’ e a oniun 


Parcè no scuviergi 
il gran plasio dal vivi 
viergint las purtelos 
de propi malfidencio, 
liberant lu spirit 

des cjadenos de solitudino. 
Parcè no dá 

a duc' e a oniun 

la gjenuino bravuro 
che si spant in nuo 

tal sintisi fradis 

e di dut la mont 

fá uno fameo. 


(Furlan di Gjaviano) 'ZUAN MARIA BASSO 

















L'ARBA MEDICA 


Eri poc più che un fivuol. Ricuardi che co `l era al 
timp da seà l'arba medica: a doman bunora, al barba To- 
ni al partiva in bicicleta partandu falset, codeir, cout, 
planta e martiel par rifà al fil al falset, e al ziva tal nuo- 
stri ciamp, in Viussa, un retangul de 5.000 metri cuadras 
de tiara rossa ch'a vigniva coltivada 'na vuolta a blava, 
‘na vuolta a furmint e `na vuolta a medica parsech a po- 
des “zotassi (`a diseva me nona). 

Nos, la nona Gneis e ió partiàni, cuant che al soul al 
era bielzà levat, par partà la mirinda a l'seaduor. 

La nona 'a tacava al saraban l'unica vacia che veáni: 
la "Bisa". Feàni al vial de Sarviel passandu la busa dei 
“Magoghi”, là ch'a era "na pompa publica par tira sù l'a- 
ga, riveáni in Taviela e podopu tal ciamp de la Viussa. 

Barba Toni al veva belzá seat un biel toc de medica 
fasendu bielis antons luncis. Intant che lui al feva ma- 
rinda e al feva al fil al falset, la nona Gneis `a rompeva 
li antons e `a slargiava la medica parsech'a se secias al 
soul. lò, fantulin, fevi come liec, come s' al fuos stat un 
zouc, ma eri pi de intrigu che altri parseche la forcia e 
al ristiel `a erin spropositas par la me statura. 

Intant che la nona *a ziva indavant cu la uora, barba 
Toni al scuminsiava da nouf e al finiva da seá. Cuant 
che ancia la nona `a veva finit da spacà, la medica `a re- 
stava duta distirada al soul par un biel toc, podopu `a vi- 
gniva vuoltada parsech'a se secias dal dut. 

A misdi mangeáni polenta e formai, radiciu, un tocut 
de muset e ... aga, che la nona *a veva partat da ciasa cu 
la fiasca. Podopu la nona `a tornava a fà li codis, cu la 
medica ormai secia, e iò tentavi da rincurá i froshes cul 
ristiel; par poura che magari al vignis sú de colpu brut 
timp, la nona po `a la butava in marlins. 

Sul tars al rivava Fiori, un contadin ch'al era amigu 
de famea, cu la biluga granda, tirada da doi 'nemai, cun 
pai, scialar, iubal, cuarda e mulignel par Gem dongia al 
cargu de medica. 

Cuant ch'a era cargada torneáni a ciasa e, sistemada 
la medica tal toglat, la nona `a pareciava la sena. Pi tars, 
recitat al rosariu, ziáni finalmentri tal liet, stracs si, ma 
contents de veir proiodut “la busigna pal domand”. 


(Furlán di Cordenons) LEONARDO BIDINOST 

UNE STORIUTE 


Cheste *e je la prime volte ch'o scríf alc par furlan, 
cui acents, cu lis doplis e lis sós regulis gramaticáls ch'a 
mi án fat unevore pinsirá. 

Ma cumò us vuei contà une storie vere sucedude tun 
país tant pizzul che ancjemò si cognossin duc”. 

La storie `e je nassude tra un pitór par timp piardût e 
un siorut che si clame siór Bidut. 

Bidut, cuant ch al jere ancjemò frut, al vendeve un 
póc di dut, e, par nature curiosut, al cucave un póc 
pardut. 

I ains `a son passáts, i presits aumentáts, Bidut ju à 
gambiats. 

Une dì al ven dongje un tál dut sfolmenát: “Un pine- 
lut, sior Bidut”. 

Ma Bidut, tanche un frut al tabae un póc di dut e fe- 
vele che ti fevele al crodeve di vendi dut cussi che il tal 
al lè vie sence cjoli il pinelut. Podopo al torne il siorut 
dut folmenát: “Siór Bidut `o vin tant tabaját che il pine- 
lut lu vin dismenteát”. 

Ae fin di cheste conte, semplizzute ma ninine, us 
vuei dí une grande robe: cheste *e je la mé cjare lenghe, 

che le ài simpri tal cúr come la tiare che j vuei ben e che 
si clame “Friùl”. 


LUCHE APPIO 


Un Mestri 

Par ungrum di agn i scuelárs di Palme 'a jerin usáts a viodi 
dome lis mestris, venastai feminis! 

Biadelore, une di al rivá un mestri, valadi un omp! 

Co al jentrà te classe pe prime volte, une frutine, viodintlu, 
e scjampa für di buride, 'e corè te classe dongje e, 
vajulinte, j disè ae mestre; 

- Se tu savessis! Di là 'e je rivade une mestre cu lis 


mostacjs! de | 
JULIANE FRANCO 

IL CANARIN DAL TENENTE 


Un tenente al veve di sposási e j dís al so atendent, un 
bon frut ma un póc gnogno: 

— Jo `o voi vie par un més. Tu ás dome di viodi dal 
gno canarin. Viót che ogni di no j mancj il mei e l’aghe 
nete. 

— Siór si, siór tenente. 

Mai plui tant ben! Par qualchi zornade il soldát al fás 
il so dové. 

Po al pense: 

— No saressial just ch'o les a cjase a judá gno pari a 
cjapa su la blave? 

— Deto fato, al met il scartos dal mei te scjaipule e 
une raine plene di aghe e al va a cjase. Al torne dopo 
une setemane e al cjate il canarin ineát ta l'aghe. 

— Oh ce che mi tocje! Cumò il tenente mi mandará a 
Gaete! 

Un ami j dís: 

— No sta a preocupàti! Tu vás in place dal polam a 
Udin e tu compris un átri canarin. Il tenente nancje no 
si visarà. 

L’atendent al va in place dal polam, tignint il canarin 

muart in man. Al gire di ca e di lá. Finalmentri al cjate 
une femenute che veve des besteutis che semeavin al 
canarin. `E vevin il colór zal compain, fuarsit e jerin un 
póc plui gruessutis. Dut content al compre une. Al tor- 
ne a cjase a al met l’ucel te scjaipule. Ogni ore j deve di 
mangjá e di bevi. Al veve simpri fan e si ingrassave 
ch'al jere un plasé di viodilu. 

Dopo une setemane nol passave plui te puartelute e 
dopo quindis dis cuasi nol steve plui te scjaipule. 

— Cui sa ce biele figure ch'o fasarai cul tenente, al 
pensave l'atendent. 

Dopo un més l’ufiziàl al torne. Al viôt la scjaipule e 
al dís dut rabiós: 

— Brut disgraziát che no tu sés altri, ce átu fat dal gno 
canarin? No viodistu che chel li al è un ocat come te! 


ERMES MUNINI 

LA STORIE DAI BÉCS: 
DES VACJS AI BITS 


Cuanche l’antenât dal omp al compari su la tiare, dal 
sigúr al cjaminave come i frutus piciui: valadi cun cua- 
tri gjambis. 

Pluitart al scomencià a cjaminá dret, a resoná un pòc, 
a lá a cjace cun plui suces e a tirá jú dai arbui pomulis 
o altri frutam. 

Cussi al cumbinave ben di mangjá e cualchi volte j 
restave ancje alc, tant ch al pensà di sgambiá 1 soi van- 
ciums cun altre robe che lui nol veve. 

Al nasse cussi il barat, il sgambi, vignût für propit dal 
vé une cjosse e de voe di procurási un alte, 

Tal neolitic, plui o mancul 3.000 agns d.d.C., l'omp 
al scomenciá a cultivá plantis e a tirá sú nemai, tant che 
alore al fo pussibil sgambiá pomis cun vacjs. Ma tropis 
pomis coventavino par vé une vacje? 

Bisugnave alore cjatà un alc ch alles ben a duc’, une 
robe che par duc’ ’e ves utilitàt e che si podes tigni di 
cont e dá vie. E fo sielte la vacje, viodút ch'e podeve 
jessi doprade in plui manieris: tanche nemál pai lavórs, 
pal lat o come nemál di mangjá. 

La vacje `e deventà cussi la prime monede de storie 

dal omp. Tór dal 2.000 d.d.C., si scomenciarin a lavorá 
i metai, che, une volte disfats e fondùts in formis di ba- 


TT E 


chetis o di baratis clamadis “vergulis”, 'a deventarin la 
gnove monede al puest dai nemai. Lis vergulis 'a vevin 
plui di un vantac rispiet a chesc' ultims: si podevin 
puartá atór come nuje, 'a covavin póc, e infin ... no mu- 
rivin! 

Cul timp a là lis vergulis si voltàrin in monede; tal 
principi 'a vevin pés e formis diferentis, daspó 'a forin 
fatis in forme taronde, cun implui stampát parsore un 
simbul ch al garantive il so valór e la só provignince. Si 
serupule che la prime monedez ovoidál e fo pensade di 
Fidone, sorestant de isole greche di Egina, tal VIT secul 
d.d.C. 

I metai dopráts par meti adun lis monedis ‘a erin 
l'aur e l'arint, preseós par vie che no si ossidavin come 
il ram o il bronc. 

Cul cressi de civiltát, `a nassèrin i marcjâts e `a vi- 
gnirin für i marcjadants ch'a viagiavin par lunc e par 
larc cu lis lôr mercanziis e i bécs ai banchîrs ch'a dàvin 
in gambio une ricevude di cjarte cun scrit parsore l'en- 
titât dal depuesit, e si impegnavin a tornà i bêçs a cual- 
sisei perosne ch e ves puartat li di lôr chel sfueut. Plan 
a planc chestis ricevudis, nassudis a Vignesie e a Lon- 
dre dal Cuatricent, 'a vingirin dopradis al puest de mo- 

nedis di metal. Ma bisugnará spietá il 1661 par vé in 
Svezie 1 prins vérs biliets di bancje, valadi cun tun nu- 
mar fissát e stampát parsore, ancje se in Cine un siste- 
me dal gjenar al jere "za cognossút nujechemancul che 
dal IX secul. 

Vie pai secui i omps si inventàrin altris formis di 
pajament, venastai gnüfs mits di intindi l'aspiet dai 
bécs; i plui innomenáts `a son: l’assegno, ch'al è un or- 
din di un utent di une bancje ae bancje stesse, di pajá a 
chel che lu presente la some ch'e je scrite parsore; la 
gambiál, ch'e je un ordin di une persone a un’altre per- 
sone, di pajá une cuantitàt fisse di bécs in un dat lúc e 
in un dát moment; le cjarte di credit ch'e je un tocut di 
plastiche ch'e servis par cjoli di credince ta chés bute- 
ghis ch'a son in cunvigne cu l'organisazion finanziarie 
ch'e à metút für cheste cjarte. 

Ma chesc gnüfs mits di pajà `e an cualchi difiet. 
Messedá bégs contants e assegnos nol è un lavór di 
nuje: daúr "a son unevore di personis, cjartis e ricevudis 
ch'e àn un cost, sedi pes bancjs sedi pai clients. La cjar- 
te di credit cundiplui e à il limit des piciulis spesis: nol 
conven cjoli nuje ch'e costi mancul di 10.000 francs, 
parvie di une tasse fisse di pajà par ogni compre fate. 

Juste parchel al è daúr a nassi un gnúf gjenar di mo- 
nede: la monede eletroniche, ch'e promet di jessi man- 

cul cjare di messedá, plui sigure e plui svelte di doprá 
pal consumadòr e pal buteghîr. Chist gnûf imprest nol è 
altri che un valór numeric te memorie dal computar, 
venastai une sfilze di bits ch'a son 1 modons di fonde de 
matematiche dai compiutars, che j disin 'e machine trop 
che chiste monede `e vál. Viodin un esempli par sclari 
il mát di lavorá di chiste gnove cjatade. 

L'utent, sore i bécs tradizionai ch'al lasse in tune 
bancje fate a bielapueste, al cjape monede eletroniche 
sei te forme di “smartcard” (un tocut di plastiche com- 
pag de cjarte di credit ch al ten amens il valor dai bécs) 
sei te forme di “software” (lis informazions, 1 comants 
pal compiutar). Cun chist sisteme, Putent al podarà 
comprá dut compagn di prime, cul vantac par lui di vé 
saldát subit il so debit, cence jessi leát a spesis e conts 
bancjárs come tal cas dai assegnos o de cjarte di credit, 
e di vé une plui grande “privacy”, parceche nol ocór 
firmá nuje al moment dal pajament, cussichè nissun al 
vignará a savé cui ch'al è stát a comprá une cualsisei ro- 
be. Pes buteghis il vantaç al nas tal vé mancul spesis di 
messedaments di cjartis e te sveltece dal pajament: no 
covente sincerási che il spindidór al sedi onest, come tal 
cás de cjarte di credit, ma la monede eletroniche cjapa- 
de pal prodot vendút `e je "za sigure tal moment che la 
bancje la à butade für pe prime volte. La buteghe stesse 

`e pò doprále par pajá i siei creditórs; dá il rest a altris 
clients opúr decidi di torná a voltále in monede tradi- 
zional. 

Sichè si cjatin pardabon devant di bêçs vers, che no 
an plui il pés di une vacje o il sflandór dal aur, ma che 
no si puedin tocja, propit come un bit. 


DREE MISTRUT 

Nonos 


Sù tal cjast une geute 
intiessude di vencjár 
infofide di bombás 

e sfodrade di sangal, 

des més fiis la scunute 
frut di mari di mans d'àur 
e pinsîr origjnál. 

Altris nif in chesc’ vinc' agn 
fra clients e clientutis 

son passáts par ché covute, 
ma chel gnûf che la prenote 
e ch'e á in cantir mé fie 

‘a nol è incuilin normal 

ma un nevót o une gnezzute. 
E alore jù dal ciast 

la gee e il so bombás, 

di gniif tòrnin lis mans, 
l’ingegn, la fantasie 

par parecjáigj il nît 

al fi di nestre fie. 








Mi móstrin cuatri lastris 
jessudis dal cekap 

e l'emozion `e cres 

man man che si descrivin 
segnant cul dét lis parts ... 
Femori, cranio, scapole, 
cuore, bacino, tarsi ... 

`O soi restát di clap 

chè sintút o vevi avonde. 
Fevelámi a mi di ues! 
Cuant che denant i voi 

'o vevi doi brazzuts, 

lis cuessutis, i genoi, 

e la musute tonde 

cun lusints ancje i vogluts. 
Nissun mi crodarà, 

ch'o sarès un inludút, 

ma `o crót che par un lamp 
mi vei parfin ridût. 


DIEGO CINELLO 





"O soi Max, un gjat sorian. Ansit, il non ch'a mi veve 
metút la mé paronute, al jere Massimiliano; ma cuanche 
si è inacuarta che il non al jere plui grant di me, `a mi à 
clamát Max. 

`O stares avonde ben, ancje se `o ài cualchi an e 1 miei 
parons ogni tant ai si metin a fá calcui su la mé etát, par 
vie che ogni an dai lòr `a son siet par me; ma jo no cròt 
a chestis balis: jo `o ài la mé etát e lór ai àn la lór. 

`O disevi ch’o stoi avonde ben, ancje se gia més `o ài 
pierdût un voli parvie di un incident e o ài scugnit in- 
gegnámi cemáüt ch o podevi par tira indenant. Se "o fos 
stat un omp forsit `o vares vat dirit a di une pensionute, 
ma ‘o sei nome un gjat e alore nuje ce fà: pazience. Une 
robe `e je sigure: cjapà les surís nol è plui lavòr par me, 
parceche intant ch o mi giri a cjala cul voli bon, lôr ai 
son già sparidis. | 

Ï gnei parons ai son brave int e mi tegnin avonde ben, 
soredut la paronute che mi à cjatát cuanch'o jeri plen di 
fan e cui voi stropáts di gruses; tant brut che une femine 
`a voleve butàmi tas inmondicies, ancjmò prima cho 
muris. La mé paronute, che já il cûr bon, che Dio la be- 

nedissi, `a si è movude a compassion e mi à puartát a 
cjase, par curámi como un frut cu l’aghe di camomile. Jo 
J val un grant ben, ancje se je un DOC volubil como la lu- 
ne di marc, e *o scuen simpri stá in vuardie di no secjá- 
le cuanch’a ja la lune nere. 

Il gno paron giovin invessit nol è di tantis mignagnu- 
lis; al è bon como il pan, `a mi dá scudielis di lat ch an 
sares avonde par un vidiel. Podopo (ma no par impuar- 
tance), al ven il paron di cjase, al venastai chel ch'al 
puarte dongje la “sbobba”. Nol è trist lui, puar omp; ma 
`a si lamente simpri par duc’ i bêçs ch al scuen spindi pal 
gjat, pai cjans e pai cristians. Ma dopo che mi à tocjade 
la disgrazie dal voli `a mi slungje par sot la taule cualchi 
bocjade di cjár di ché tenare. 

Par ultime `o jai lassade la mé parone, une femine cul 
cür grant come une mont. Jo e jê `o si capin como se `a 
fos un gjat ancje jê e tal gno piciul `o j val un ben da l'a- 
nime; e *o sai che mi tignará cont fin che il Signór mi 
lasse su cheste tiare; parceche `a samèe di nó, ma ancje 
par un gjat pierdi un voli "a no je une monade. 


Postscriptum: s'o jodés tal scúr de gnot une lusute 
ch’a va dicá e dilà, no je une lusigne, ma `o soi jo - Max 
— il gjat cun tun voli. 


NORMA CECCHINI 

Fontana dal me ’zardin 


Fontana dal me 'zardin 

ti trais un aga limpida 

ch'à distudat golis arsidis 
vignudis a domandà una gota. 
Il cialdàt di avost 

al à strossàt chè vena: 

tant di spasimassi a smicià 

il spinel sclagnissi. 

Ch'al à lagrimàt fin vuei 

sabo 10 di otobri 98. 


VIDIO COLUS 





ALMANACS "FURLANS" DAL PRIN '900 


5, | lunaris di Telin 


Un om ...vulcanic,valadi cun mil ideis - a voltis - profetichis, 
tant ch'al jere Achil Telin (1866-1938), nol podeve par sigür no 
pensá ai lunaris come a un imprest di incressite de identitát 
furlane, stant la risonance ch'e veve cheste tipologjie di pu- 
blicazion te culture de nestre int. 

E in efiets, cun dut ch'e fos za scomencade la prime uere 
mondiál e ch'a zirassin pes fameis i lunaris dai Tosolins, al 
pensá di imbastí un so "Lunari furlan pal 1916", mandant 
tal novembar dal '15 un invit di colaborazion ai predis e ai se- 
gretaris comunai mediant une circolár unevore interessant 
Interessant no nome pal fat ch'al intindeve dá ae só ..creatu- 
re un contignüt particulár (une sorte di "Avanti cul brun!" ante 
litteram), ma ancje pal cuestionari ripuartát ch'al veve di sei il 
telár ancje par une ricercje etnografiche e soci-linguistiche 
(Cjape note, Raimont!). 

Natural che - a mutif dai timps tragjics - il “Lunari” nol viodè la 
lús, ma il Telin nol bandoná l'idee. Sicheduncje, passade la 
balfuerie, al rivà par intant a mandá für pal 1921 une riedizion 
dal prin numar dal "Strolic Furlan* di Pieri Zorut, chel dal 
1821, adatant il calendari e zontant un lunc preambul. 

Chest j dé mút di pandi la só amirazion pal Poete e tal stes 
timp il so "credo" te fradelance furlane, ladine e universál. 
Cundifat, sierant il so prolic al diseve ('o ripuartin te trascrizion 
“concuardade"): «...lusingantsi che la peraule [dal nestri 
Grant] ancjemó frescje [...] 'e vali a fánus torná su la strade 
maestre e a persuádinus che no si vif nome di polente, ma 
che si scugne smirá a alc di plui nobil, plui spiritual [...]: al per- 

fezionament de nestre stirpe, parceche puedi cun eguai 
dovés e dirits di chés altris marcjà simpri indenant su la stra- 
de de fraternitát umane...». 


L. PERES 

VII 


S. ALFONS DE’ LIGUORI 


Perdon di Assisi 

S. Lidie 

S. 'Zuan Vianney E 
S. Svualt Re 

Transfigurazion dal Signòr 

S. Gaetan di Thiene 

S. DOMENI DI GUZMAN 


S. Roman Martar 

S. Laurinz Martar 

S. Clare p 
S. Rufin 

Ss. Feliz e Fortunát 

S. Massimilian Kolbe 

MADONE DI AVOST 

S. Roc Piligrin 

S. Rinalt Vescul 

S. Eline 

S. Marian » 
S. Bernart di Clairvaux 

S. Piu X" Pape 

MADONE REGINE 

S. Rose di Lime 

S. Bortolomio Apuestul 

S. Ludovi j 

S. Sandri 

S. Moniche Vedue @ 
S. Ustin Vescul 


MARTUERI DI SAN "ZUAN 


S. Faustine 
S. Aristide 





'O podin cucá une profezie di Isaie: “Ve' une vergjne ch e 
vará un fi”. Peraulis vieronis, ch'a risultarán gnovis dome 
" di Marie. 


a 


cul “si 





Lacais 


Lacais ... ch'a strassinin la ciasuta 
di puòr vuòs e 'a sèrcin 

di no fa bacan, 

doma 'na gota di rumour 
tal timp ch'al sbrissa via ... 
Sciampas al las da la pòura, 
‘a si mòvin cuntra il vint 
ch'a ju taja, 

e 'à si rabalta dut intòr ... 
Bessói, cun dut il Mont 

ch'a ghi cor davôur ... 


Lacais ... ch'a no rivin mai, 

(il lóuc serciàt semprit pi in là) 
e a mórin, à tocs, 

par strada ... 


(Furlan di Bagnarola) GIACOMO VIT 
I premi nazionál "G. Noventa - R. Pascutto 1997" 








CE TIMPS 


Al vai il cür a sintí dut ce ch'al sucét tal mont: vue- 
ris, rivoluzions, disordins, fis ch'a copin el pari o la 
mari o fra di lór. Robariis par ogni bande. Feminis 
"clonadis" venastai ch a fasaran copies di fruts cence 
bisugne dal omp. E 1 omps ch'a deventin feminis, e fe- 
minis ch'a deventin omps. Droghe spaciade par ogni 
bande. 

Ce mont, ce mont! E al pár che al deventi simpri plui 
dificil meti un freno a dutis chestis porcariis. Tanc’ j 
dan la colpe `e miserie. No simpri si pò pensá che sedi 
juste cheste teorie. Si pò ancje dî che in tunevore di cás 
la colpe "e je ch *o sin masse siórs, o dal benstá, o dal 
là a ciri la emozion, la sensazion, e l'efiet. Chei ch'a ti- 
rin pieris tes autostradis, par esempli. E 1 trenos, mo, 
scugnino cori tant? Ce premure ise? E el ciri di fa i 
bêçs malamentri secuestrant aeroplanos e personi ‘fur i 
bécs o al salte dut”? E ce bisugne ise di lá a cirî el di- 
vertiment tes discotechis par dopo cori in machine co- 
me sforcáts e piardi la vite in tun fossál, o cuintri une 
altre machine cun dentri int che no à nissune colpe? 

Pensait ben se chest al è un mont just. Sigdr, s’o lin 

a cirí lis robis justis, "o finin duc’ tal mancomi, altro 
che manda fúr chei ch'a son dentri. 


RINO STRINGARO 


Contadis in struc 

Siôr Blás al jere un omp e antighe. Nol à mai ulút savént 
des comoditáts di ué, des machinis eletrichis come: 
lavadorie, spirepolvar, lustradór o la television che ti oblee 
a viodi ce ch'e úl jé. Ma soredut la veve a muart cul 
telefono. “Chel imprest li", al diseve, "nus cjape par 
camarirs a só disposizion. Lui al sune e jo, ch'o soi il paron 
di cjase, 'o ài di cori par sintilu lui. Ché po nó ve, fantats! A 
cjase mé il campanel lu suni jo, e a cori ‘a son chei altris! ". 


ALAN BRUSIN 

IL TEREMOT DAL ?76 


Di cualchi an `i lavoravi al Bachero; a Feragost un 
lavór di mats, tante confusion, tante ligrie, zent ch'a ri- 
vave e ch'a partive pa lis vacancis e, prin o dopo, `a je- 
re tradizion di passá a mangjá la tripe e il bacalá cu la 
polente. 

Ma Feragost dal "76 no lu dismetiarài fin ch'i vif; la 
zent `a rivave di dutis lis regjons d'Italie e dal mont, 
dome che dug "a erin plens di malinconie e cui voi 
sglonfs dopo jessi passáts pai siei país distruts dal te- 
remot. 

Chel pelegrinagjo li al à durât par tanc meis. 

Une sabide di Feragost ‘a son rivát 10-12 oms, ben 
vistúts, di une certe etàt e `a cjacaravin un furlan im- 
paràt di piciui e mai dismenteàt. 

Dopo vé mangjat, “a mi an dit ch’a erin natifs dal co- 
mun di San Giorc, ma che di pi di 50 ains `a stavin in 
America e ch'a erin tornáts in Friûl a porta un contribút 
par l'asilo di Bula. 

Al moment di saludási cun tune strete di man, un di 
lôr ‘a mi dis: "Store, ch'a mi scusi, ma jo `i scuin fiti, 
ch'a mi permetti ch'i la bussi, parceche bussant jé jo `i 

voi bussá dut il Friùl, ché jo no torni pì dopo vé vidút 
tante tristece e distruzion”. 
E alèpartit cu lis lagrimis tai voi. 


(Furlán di Spilimberg) ELENA MAZZERO 


Contadis in struc 

Une fantate “madurote” e só amie’: "Se il prindalan tu 
bussin un giovin sot dal visc, chel al è to par simpri”. “Sestu 
sigure?”. “Garantit: a mi mi è riessît già tre voltis!”, 


TITILITI 

La cuna 


Zovina mari che cui vui 
'i ti vas devour di cuissà 
cuai biei penseirs, 
nissula a plan chè cuna 
di vencs blancia. 
Il frutut ch'al fà bocia di ridi 
vuardant la tò musa frescja, 
al distira li manutis fòfis 

| par invidati a ciapalu su. 
Tegnilu strent intor di te 
scundut in tal to sen. 
Inglussàt al sta pacific, 
e post pi sigur 'a no 'nd'è. 
Cuant ch'al sarà doventat grant 
e cun te nol sarà pì, 
dal sigùr al si impensarà 
di chel pet clip e di bon odour 
poiàt cuntra di lui 
intant che la sun 
'a sierava i vui. 


(Furlan di Ciasarsa) ANNIE ANELLINA 
Segnalát al Concors “Arco Alpino” 

IL FILOSOFÁ NOL E PAR DUC’ 


Tant timp fá, cuant che lis stradis dal me país no je- 
rin sfaltadis e tai cjamps no lavin i tratórs, ma dopravin 
i nemai par lavorà le tiare, al viveve un omp un póc par- 
ticolar. 

Une di, sot misdi, come ch’ al sucedeve dispes, al tor- 
nave, dai cjamps ch’ al veve te basse, Vigj codár, cussi 
clamát parvie che, distrat come ch’ al jere, al lave ator 
dispes cul codár picjat daúr de schene, ancje se nol lave 
a sea. 

Il cjâr cjamát di stran, lis dós vacjs `a lavin planchin 
planchin daür di lui. 

Cul stombli su la schene, Vigj, al diseve, ogni tant, 
olcj! gja! alo!, anin bielis, ma no si voltave daúr a vio- 
di; al sintive il dindiná des cjadenis des vacjs, il griulá 
des rodis dal cjar: chel sun j rintonave tes orelis. Distrat, 
come par solit, `a si meté a pensá cuissà ce, filosofant 
forsi un improbabil “cogito ergo sum”. Cussi no si è 
acuart che lis vacjs `a si erin fermadis a mangjá le arbe 
su l'ór de strade. 

Lui al à continuát a cjaminá dibessól murmujant, 
ogni tant, olcj! gja!, cunvint di vé il ejár daür di se. 

Rivát in país, lu viót passa pe place so copari Meni e 
j dis: “Vigj dulà vatu?" Chel j rispuint: “O soi stat a 
cjoli stran tal palút!”. “Cun ce?", j domande Meni. “Cu 
lis vacjs!”, j rispuint Vigj mareveansi de domande. 
“Cualis vacjs?", j dis Meni cjalanlu di trecuarts e do- 
mandansi se nol jere lat für dal dut. Vigj al si volte: do- 
me in chel si acuarg che nol veve pi datr di sè il cjár e 
lis vacjs. Ros come une bale di füc, al côr indaúr pe stra- 
de, al torne a cjoli lis vacjs che, trancuilis, `a continua- 
vin a passoná dibessolis su l'ór de strade. 

Te ostaria, `a son inmò che le contin e `a ridin. Puar 
Vigj, il filosofá nolèpar duc”. 


LORIS AZZANO 

PERAULIS IN CRÓS 


ca pem all n 

A plomp - verticáls: 

1 - Stupidat. 2 - Pès preseát. 3 - Non di femine. 4 - Cuin- 
ce. 5 - Cussi 'e finis la uese. 7 - Plantá arbui. 8 - Al e ca. 
9 - Pestelac. 10 - Santuari dal Friúl. 13 - 'E va pe campa- 
gne. 16 - Si lu met denant dal 6 vert. 19 - Cun chest si pe- 
scje par talian. 23 - Al è dividút in cuatri parts. 24 - Citàt 
dal Lazio. 25 - Nol è savi. 28 - Al è ogni di sul lunari. 
30 - S'al e bon al va jú ben. 33 - Cussi al scomence il bau- 
sár. 34 - Come il 16 vert. 35 - Li si strucje la polente. 
41 - Il non de D'Orlando. 46 - Trep sence re. 47 - Etiopie. 
48 - Di ca e di lá dal dan. 49 - Tal miez di Omar. 42 - Pre- 
posizion articolade. 50 - L'ultin al è stat Berto. 


Di traviars - orizontáls: 1 - Si maridará. 6 - Si lu sint in 
bocje. 10 - 'E je dopo Aquilee. 11 - Cuach'al va a mont il 
soreli. 12 - J olin un ben da l'anime. 14 - Un póc di timp. 
15 - Al jere il ben de famee. 17 - 'E à un bon fiât. 18 - Si 
meteve il ueli. 20 - ll paron de Fiat (iniz.). 21 - Province de 
Sardegne (sigle). 22 - Si la dá ai amis. 24 - Mi tocje... 
25 - La tiarce ch'e sune. 26 - Al torne ad simpri chel. 
27 - Fiditi di lui. 29 - Il barbe dai merecans. 31 - 'E à doi 
mars (sigle). 32 - Fâ là für di cjáf. 38 - Si lu nûl in citát. 
28 - Preposizion. 40 - Cussi al finis il pecol. 43 - Libare 
Regjon Autonome. 45 - Smondeade. 49 - Un puar biát. 
51 - Al covente par cuviargi. 52 - Cun tune soflade i flórs 
'a van. 


La soluzion 'e je plui indenant. 





BARBA BORTUL 


Co `l era in plena salât barba Bortul no j fevin poura 
nencja i leons. Ma s'a j capitava mai ‘na bisinela di ml: 
“na critura da disinfetá, un’ ongula incjarnada o alc altri 
al trimava comi `na foja di poul. 

“Na di, dispedant `na cassia, una spina `a ghi si è im- 
plantada tal deit poleár lassant la puntuta implantada. 
Ché volta, la femina, cu’ `na gusela `a si è data da fà par 
gjavaighila four, ma ché ponta, `a si era ficjada tant in- 
dentri ch'a cugneva faropá in sot par cjatála. 

Barba Bortul, al frichignava comi un piátul plen di 
poura, vaingulant a ogni impirada. La femina, strent chel 
deit ta la só man sanga comi ta "na smuarsa, `a impedi- 
va ch'al sbrissas four e, cu la gusela, "a feva il bis sem- 
pri pi a larc par rivá a cjapá la spina ... Lui, al strenzeva 
li gramulis, al striciava 1 voi par resisti al dolours ma co 
'1 à vidüt chi l'operazion 'a zeva a lune, al à cjapàt il co- 
ragju da sbicjá cul voli su chel deit, e comi un martoriát, 
al à cigát: “Ma ce sorta di busa mi stastu fasint? Ástu da 
gjavâ `na spina o astu da planta una patata... ?”. 


(Furlan di Mania) ALDO TOME 

SCREÁ 


Il me prin pár di scarpis lu ài screát une di di une sa- 
gre di tanc’ ains indaúr. 

Daspò di vé fruját unevore di scarpets e fat für la 
ponte a une biele schirie di ciuculis, la vilie de sagre `o 
sin láts, jo e gno pari, te buteghe dal país a comprá chi- 
stis scarpis, che par me a jerin une robe tal che la gnot 
parfin m'insumiavi. 

Jentráts te buteghe mi án fat sentá sun tun scagn e 
gno pari, ordenant lis scarpis, al racomandà al butighîr 
di puartális un fregul grandutis, parceche i fruts `a stan 
póc a cressi. `Ô scomenciài a misurá. Gno pari al ta- 
seve, al menave il cjáf e al domandave simpri un nu- 
mar plui grant. Cu la scuse ch'o vevi di cressi o che 
d'unviár `o vevi di meti i cjalciuts di lane, 1 numars `a 
làvin sù. 

Cuanche gno pari al à decidút cualis ch'o vevi di cjo- 
li, al à paját e 'o sin láts für. Tal doman `o ai screát lis 
scarpis. Par cualchi an no lis ai plui metudis parceche 
nancje cui cjalciuts di lane e cun tun peciot in ponte no 
mi làvin ben. 

`A jerin scarpis numar cuarantetrè, e orepresint ch o 

ài passade la cincuantine, "o puarti il cuarantedoi. 
Chel che si dís: cjoli la robe sul cressi. 


VITTORINO ZULIANI 

L'OMP CHE NOL CRESSEVE 


Dongje di un paltit al viveve un omp ch al misurave 
juste juste dós cuartis, e al spitave simpri di cressi, ma 
nol aumentave mai di stature. Cuanch'al fo stuf di 
spietá, al decide di domanda conseis ‘es creaturis plui 
grandis di lui e al lè dal cjaval. 

— Copari cjaval — dissal — cemùt ajo di fà par deventà 
grant e grues come te? — 

— Al è facil. Tu ás di mangjá unevore di vene e cori 
dutaldi. In mancul di une setemane tu cressaràs come 
me. — 

A] passa un bon més, l'omenut al faseve ce ch'a j ve- 
ve dit il cjaval, ma, in fat di cressi, nuje di nuje. E po dut 
chel mangjá `a j pesave tal stomi e lis gjambis `a j fase- 
vin mál cul cori simpri. Al pensá, alore, di domandá 
consei a cualchidun altri e al lè dal bo. 

— Copari bo — dissal — cemût àjo di fá par deventá 
grant e grues come te? — 

— Al è facil. Tu ás di mangjá unevore di erbe e rumiá 
dutaldi pognèt sun tun flanc. In mancul di une setema- 
ne tu cressarás come me. — 

Al passà un bon més, l’omenut al faseve ce ch'a j ve- 

ve dit il bo, ma, in fat di cressi, nuje di nuje. E po dut 
chel mangjá 'a j pesave sul stomi e al veve il flanc ch'a 
j dulive a fuarce di stá poját di une bande. Al pensa, alo- 
re, di domandá consei a cualchidun altri e al lè de sa- 
piente ciuite. 

— Comari — dissal — tu, che tu sés tant savie, sastu dí- 
mi ce ch’o ài di fâ par deventá plui alt? — 

— Cemiit sarèssial, parce àstu bisugne di deventà plui 
alt? — 

— Par podé viodi plui di lontan. — 

— Se tu vuelis viodi plui lontan rimpiniti sun tun ar- 
bul. Sestu bon di rimpináti? — 

— Si ch'o soi bon, però `a no mi ere mai vignút tal 
ejáf. — 

La ciuite, cui voi in sfrese, *e dise: 

— Viodistu? Lomp nol à dibisugne di jessi grant, ma 
di vé un bon ciurviel. Cui ch'al sa resoná al è simpri 
grant e grues avonde. — 


(Flabe dai Neris da l' Americhe) ADATAMENT DI 'Z. OSUALDINI 

AL BRUSON 


A Murucis di Aqujlea dongia di ciasa nestra tal vecio 
cisciel stava Barba Ermanno cun duta la faméa. 

Barba Ermano era fi di Barba Nardin che al era un 
vecio ne vora brontolon ch al sbrundulava simpri cun 
duc e par ogni alc. 

Al stava sintát devant la puarta su di una ciadrèa cu li 
giambis bassis. Fumava una pipa che vara vat doicent 
ains, ma forsi la ciuciáva plui che fumala... 

Stava simpri sintát denant al so ciscièl, una ciasa ve- 
ciona di piera grisa cui barcóns dal ciast toront, come 
vol. 

So fi, barba Ermanno, nol era nestri barba, ma lu cla- 
mavin cussi par rispiet. 

Barba Ermano era na pasta di on, bon, alegri, pu poc 
basút di giamba. Al partava lis barghessis cussi in bas, 
sot da pansa, che al picòl da ciamesa al era simpri di fùr 
e il cavalòt da barghessis gi rivava fin tromai i senòi. 
Cussì pareva che lis giambis a saressis stadis ancimò 
plui curtis... 

Al era un galantòn, di chei di una volta, di chei che 
no si ciatin plüi. 

Una sera d'avóst me cusin Genio al tornava a ciasa di 
morosá che al era tardút. Sará stata miesa gnot e cuant 
che al è passàat denant al ciasciel al viot barba Ermano 
che al stava sintàt tal laip da fontana che era daùr di cia- 
sa nestra, sul beorcio. 

Barba Ermano al era li sintát ta Paga frescia dal laip, 
si sa sensa barghessis e sensa mudantis. 

Genio, me cusin, par poc nol múr di ridi, ma al de- 
manda “Se faseso barba Ermano, veso bisugna di alc?” 

“Ven ca, Genio, al dis, fami compagnia. Ma rafresc] 
un poc parsè che and’ai al brusón”. 

“Massa salàmp: barba Ermano, e una tassa di vin di 
trop ... in instà si dovares bevi dome aga e vin, mai vin 
di bessol”. 

“Se salamp, se vin, Genio, a vuè ai lavorát come un 
mat e mi soi tirat su un bon risciált”. 

Genio al era un braf fantát e sicome nol oreva lassà 
di besól barba Ermano in ché pususión si a sintát don- 
` gia da pompa e la schena voltata, par rispièt e cussì an 
fevelát fin tromai lis dós dopo miesagnot, di blava, di 
vacis, di puieris. 

La fontana curiva simpri a plena bocia e lor erin, in 
tre a fevelà ta gnót, Barba Ermano, Genio e la fontana. 


ADALGISA TREMONTI MOLINARI 

ALMANACS “FURLANS” DAL PRIN '900 
6. Il “Strolic” di lungie vite 


| stroligants, stant ch'a san viodi lontan tal spazi e tal timp i 
fats, ‘a comparissin tal imagjinari dal popul e dai artiscj come 
vielons dibot centenaris. Ma in realtát i lunaris, indulá che lór 
si son incjarnáts, `e an vude par solit une vite no masse 
lungje: chel di Titute 36 ains, chel di Del Torre 24, chel di Zo- 
rut 23 e no stin a fevelá po di chei ch'e àn campát nome un o 
doi ains. 

Nome doi lunaris fin cumó 'e àn scugnút plui voltis gambià 
...MUSe, venastai il strolegant: si trate di “Stele di Nadal”, ri- 
vade chest an al 51n numar, e dal “Strolic Furlan” de Filo- 
logjiche, rivát al 80n, pal fat ch'al é nassút dal 1919. 

E nol samee ancjemò che il nestri "Strolic" al vedi di tira i sghi- 
rets: al a l'inficje di deventà plui che centenari! Par chel lu an 
disegnát come un vielon il pitór des primis cuviertinis e plui in- 
denant Fred Pittin, Nesto Mitri, Zorc Bordini e, par ultin, Pau- 
li Zanùs. 

Cualchidun al pò scrupulà che la só ferbinte vite 'e sedi mert 
di une segrete cure di “elisir E nol è lontan de veretat s'o 
pensin che massime tai ultins timps 'e àn dat lis lór ...vitami- 
nis, venastai i prodots de lór fantasie, centenárs di personis 
(te edizion dal '98 ben plui di un centenár) e, jenfri lor, une 
sdrume di zovins. 

A bastaressin nome chescj numars par fà capî ch'o sin de- 
nant di un fenonim di costum: se tai prins ains il "Strolic" al fa- 
seve scjas pal grum di copiis stampadis (fin 150001), cumo al 
varés di fà scjas pe fulugne dai scritórs. Segnál dai timps 
mudáts? Sigür , ancje in fat di cualitàt di produzion. 

In efiets, s'o scrutinin i contignúts, 'o restin scaturîts dal bon 
livel, che par chel no si podará fá la storie de ultime letera- 
dure furlane cence tigni di voli la produzion comparide sul 
“Strolic”. 
Sicheduncje 'o podin ripeti cun siór Pieri Zorut: 

«In gracie di chest classic canocjal 

el non dal Strolic vivará imortal». 


L. PERÉS 

IX 


S. Egjdi Abát 

S. Elpidi Abât 

S. Grivôr il Grant 

S. Rosalie 

5. LAURINZ JUSTINIAN 
S. Zacarie 

S. Regjne Vergjne 

S. Madone di Setembar 
5. Doroteu Martar 

S. Nicolau di Tolentin 
5. Teodore 


SS. NON DI MARIE 


S. 'Zuan vescul 

La Sante Crôs 
Madone Dolorade 
Ss. Corneli e Ciprian 
S. Robert Belarmin 
S. Sofie 

S. "ZENÂR 

S. Faustine Martare 
S. Mateu Vangjelist 
S. Maurizi 

S. Lino Pape 

S. Pacjfic 

S. Aurelie Pelegrine + 


SS. COSME E DAMIAN 


S. Vincenz de Paoli 
5. Venceslau 


Ss. Arcagnui Gabriel, Michél e Rafaël 


S. Jaroni 











Di bot un mont di fieste, agnui tanche frutins cu la gjonde 
dal vivi viers l'avigni e dal zuiá. 

“La plassa gnova” 


Plassa gnova, plassa sflurida 
plassa plena di gjonda cuant 

che i fruts ti girin atór e 

ti emplin cun lis sós vós! 

Jo lu sai, tu no tu podis 

cjacarà, ma tantis paraulis 

tu oraréssis dí e tanta int clamá 
'ntór di te: fruts, 'zovins, nonos, 
paris e maris ... duc insiema ... 
par no jessi pì sola, par jessi 
'nciamò come "na volta ... cuant che 
i granc’ si fermavin a cjacarà e 

i piciui a 'zujâ. 

Plassa gnova, plassa sflurida, 
cambiát 'nd' àn al to vistit 

fat di gleria e polvaron 

ma che no vedi mai di cambià 

la ligria che la tó int pòl partá! 
Plassa gnova ... plassa sflurida ...! 


EMANUELA PAULIN 








GUGLIELMO PELIZZO 


Dopo la stagjon presidenziál di Tiziano Tessitori, tal 
marc dal *63 il Consei Gjenerál de Filologjiche al puar- 
tave ae presidence de Societát il senatór Guglielmo Pe- 
lizzo, une personalitát di prin plan tal mont de pulitiche 
e de vite civil. 

Nassût a Faedis dal 1904, novesim di cutuardis fis, 
dopo il liceo Pelizzo si laureave in jurisprudence a Pa- 
due e, dopo il praticantát, al viargeve un studi di avocat 
a Cividát. Divignint des filis de Azion Catoliche, fin di 
zovin si jere interessát di pulitiche tal grim de Demo- 
crazie Cristiane, une strade che lu puartarà dal '51 a de- 
ventá sindic di Cividát e dopo doi agns senatór. 

Chest fat lu impegnarà unevore a Rome, ma cundu- 
tachel nol dismenteará mai la só tiare e la só lenghe, 
proviodint o favorint oparis a pro dal Friùl. 

Inscrit ae Filologjiche fin dal *30, al jentrará tal Di- 
retif tai agns ‘50 e, come dit, dal *63 al sarà elezút ae 
massime cariche de Societát. “La Filologjiche — dissal 
- e je unevore impuartant pai omps e pes realizazions di 
culture ch'e à vût in passe cuarant'agns. Ce oléso di 
me? Jo no pues calcolámi un omp di grande culture 

Il President Guglielmo Pelizzo 


stant ai esemplis che l'istituzions e à daursè: ma o sol 
stàt clamát par vie di chel ch'o podarai otignî in fat di 
miecs come pulitic ch'al pratiche Rome. O pues dome 
prometi che o fasarai dut chel che o podarai. Par chest 

o aceti la cariche, che mi onore”. Chestis lis primis pe- 
raulis dal gnúf President. 

Intant dal so timp al jere vice pal Udinés il dotór Luís 
Ciceri che cu la poe e la garanzie di Pelizzo dal *66 al 
podarà compra la "Case de Filologjiche, logade tal 
palaç Mantica in vie Manin a Udin. 

Cundut che 1 soi impegnos lu clamassin despès a Ro- 
me come sotsegretari ae Difese, Pelizzo nol mancjave 
di sei presint tai moments plui significatifs de Societát, 
come Congres o Assembleis e cundiplui si interessá par 
che la Filologjiche e ves une sede o un recapit decorós 
ancje a Gurize, Triest, Pordenon e Tumiec. J stave une- 
vore a cür la unitát del Friül, unitàt ch'al pandeve cun 
chestis peraulis: “Une cjosse e va difindude prindidut e 
simpri: la unitát dal Friúl. Difindi e olé ben aes culturis 
locals nol úl di difindi une cjosse muarte tal trasformá- 
si frenetic de sozietát moderne, ma difindi un valór 
ch'al è eterno, la nestre anime stesse e il nestri avignî”. 

Guglielmo Pelizzo al fo President de nestre Societàt 
par undis agns, fintinimai al *74, e cun lui la Filologjiche 
e veve vivút un timp pusitîf e di impuartantis realizazions. 

Il Strolic lu ricuarde in ponte di cùr tal 25esim ani- 
versari de muart. 


LUZIAN VERONE 

ORAZION DE MADONUTE 


Cuanch’o jeri frute, jo e mé none, ogni sere prime di 
indurmîdis, `o preavin insieme une viere prejere furlane 
che mi veve insegnade. Si clamave: “Orazion de Mado- 
nute”. 

“Orazion de madonute ch'e durmive in cjamarute, 
ch e jevave sul biel dì, ch'e contrave il so cjár fi 

Il so cjár fi j domandave s'e durmive o s'e veglave... 

Jo no duár, jo no vegli, jo mi soi insumiade che il Si- 
gnór mi á puartade su ché crós adolorade: lis manutis 
induridis, i piduts inclaudáts, il cjavüt dut cuant spinát... 

Benedete ché anime che la sa, e se la dis `e lará in Pa- 
radis”. 


PALUZZANO MICHELA 





200 





L'ARC DI SAN MARC 


Véso vualtris mai cjaminát o corût jenfri l’arc di San 
Marc? Mi è sucedût a mi. 

O jeri sentade te coriere che tornave de Umbrie cuan- 
che in lontanance si viodevin doi arc di San Marc par 
intér, un dongje chelaltri; a jerin maraveós! 

La coriere ur lave incuintri e 1 doi arcs di San Marc 
si fasevin plui grancj, plui biei e simpri plui dongje, fin- 
tremai che la coriere e je finide dentri. 

Un spetacul mai viodût! 

Lis musis dai viazadórs a jerin di duc] 1 siet colórs dal 
arc di San Marc e cussi dulintór: 1 arbui, lis cjasis e 1 
cjamps. 

Dute la int e cjalave chest spetacul cence fevelá e cui 
voi viarts, spalancáts. 

Nô o jerin impresionáts di tante bielece e ancje une- 
vore instupidits. 

Il dut al è durât un dis minuts e cuant ch o sin vignüts 
für da cheste maravee o vin tirât un gran suspir. 

Dal sigúr mi visarai simpri di cheste emozion che 
l'arc di San Marc al mi à lassât tal cür. 

MIRELLA MORO 

Giguti “par fuarsa” 


'A smignulein li nulis 

tal siel ingrisignit. 

Cioca, sensa comàt 

la “Bianchi” ruzina. 

Li redinis ingatiadis 

tal rochèl dal distin 
ingarbissat. 

Un sigà disperàt di copertons, 
una saraca sturnida, 

un mismas tal niviel 

dal sarviel sblumbinàt. 
Distiràt tal madrás di catrám, 
il respiru ‘a si intrabuca 

ta un plan disgôt 

di ricuars sparnissàs. 

Frait torgul ta la sgarpia 

dai vui spalancas. | 
No ti podras pi mincionà 

la luna torzeona 

o ingluti a sciafojón 

cuars di “orzo-bimbo” 





ta i lambichès 

dal stomit sbrindinat, 

o sustá un “par fuarsa” 

enfri agars di un tramont. 

Tal roseási di un tramont, 

un selinghines 

di ciampanutis di ciamp 

‘a compagnin l’ombrena lizera 
dal to zi clopàt. 


(Parlada di Gleris) ERALDO IUS 


203 





LENGHIS 


Mi è simpri plasút cognossi lis lenghis, ma fin a cua- 
tri ains la sola ch`i ài doprada al è stát il furlan. 

A cjase si fevelave (e `a si fevele) dome par furlan, al 
massim par “meneghel” cui nonos, e po no vevin nancje 
la television ... 

Dopo ‘1 ai scuminciát l'asilo, e chi `i ài dovüt impará 
a fevelá cun chei altris fruts par talian. E `a mi plaseve! 

A cjase, naturalmentri, `a jerin pocjs lis ocasions di pra- 
ticálu, ma `a podeve simpri capitá cualchidun di für país. 

Mi recuardi avonde ben, nonostant ch'a sedin passáts 
tanc ains, che un estât, 'o varai vit cinc ains, `i zujavi 
spes cun doi fruts ch a vignevin di Milan par passá lis 
vacancis in país. Fis di emigrants, naturalmentri. 

Come ch'a cjacaravin ben par talian! E jo no volevi 
jessi di mancul. Une dì ’i soi rivade cun tun genoli dut 
scussát, colade naturalmentri intant ch'i zujavi. 

Subit mi àn domandát: “Cosa ti sei fatta?”. 

E jo: “Mi sono scrodeata col barello”. 

`A son restáts a bocje vierte. ... Eh, migo duc `a son 
puartáts pa lis lenghis! 

(Furlán di Spilimberg) FEDERICA DONOLO 

INTA LA BUINE 


In timp de seconde uere mondiál a Gurize, come in 
tanc lúcs chentiatòr, al jere ogni di di sapulî muarts: to- 
desc, partisans, republichins e ancje civii se par disgra- 
zie si cjatavin a jessi sul puest là che i militàrs `a si sba- 
ravin. 

Poben une di in tal simitieri di Gurize, apont, `a ve- 
vin di jessi soteráts almancul une miege dosene di lór e 
cussì, a fâ chel lavòr, la TODT `e veve mandát Guarino 
dal Casot di Fare dal Lusinz e atris doi umign. 

Stant ch a jerin plui muarts dal sòlit ancje il Comun 
al à pensât di manda un so dipendent — Scjefin Bajot, 
ancje lui di Fare dal Lusinz ma di un atri borc: un omp 
grant e grues ch'al pesave passe un cuintal — par inma- 
neá il lavór e controlá che dut al vignis fat in regule. 

Cenonè chel osti di Guarino, ch al jere invessit un 
omp scarmulin ma simpri plen di fotis, savint ch al sa- 
res vignút sorelúc ancje Scjefin, al si fasè meti dai siei 
amigos in tune casse ueide cul tapon dome che poját 
parsore. Sicheduncje, cuanche Scjefin al rivá e al dè 
l’ordin di scomenzá a meti jú e a taponá dut, Guarino j 
dá une pidade al tapon e metintsi in senton al tacá a vo- 

sá come un spirtát cui braz parajar cuintri di Scjefin, di- 
sint che lui nol jere ancjemó muart e che bigne sta plui 
atents sun chés voris li prin di dá un ordin dal génar. 

Poscrodi se Scjefin al rivà a sinti dut chel verbunca- 
ro ch'al stave disint Guarino, nancje par sium. Parceche 
Scjefin, apene ribaltát il tapon de casse, al à molát zus e 
vergons e si à metüt a cori a rote di cuel zontraviars il 
simitieri in direzion de jentrade principál sdrumant, 
strade fasint, colonútis e cjapitei di tombai, crevant crós 
di len e ribaltant une sdrume di vás di rosis; po, vol- 
tantsi, al à viodût vignî avant chei tre bacanant un a di- 
spiet di chelaltri e ch'a si tignivin la panze di ridi. 

Ben, bon! Ma d'in ché dì indenant, Guarino nol à 
podût par mai plui e par mai altri cjatási a tu par tu cun 
Scjefin — che chel j e veve profetade — che s'al fos rivát 
a brincálu al varés fat für di lui un taulír di polpètis! 


(Furlán di Caprive) GIUSEPPE ZAMPAR 

Encjamò d'amòr 


Ma al e chistu cricá jenfri i nissoi 
ch'a sturnis il zouc mai finit 

di gustá intor di nun, 

a bocons, a roseons di nun. 


No, nol è nissun amôr miò. 


Somea ch'a sbatin tai barcons, 
ch'a ni clamin pa’ li’ sfesis dai mûrs, 
ma nol è nissun amór mio, 
doma un scúr di ièr 

ch'a ni sidiea par entrá. 
Dismintia, dismintia. 

Sin nun chi scrivin il timp 

a fuarsa di peraulis blancis 

e spins ta li' mans; 

indulà mòrinu li’ stagjons 

prin dal dismóvi dal sun? 

uchi amór mio, uchi, 

Lassa chi chista lás di bunoris 
ni cjati sveáts a scurtá la not, 

inseáts di luna martignola 

scais e pulvins di nun 

van a passòn atòr i vui 

e tu dismintia amòr miò, dismintia. 


(Furlan di San Michèl al T.) FRANCESCO INDRIGO 

CU LI MANS SGORLANTIS 


Coma ch'i mi soi incjamò confessàt, cun chistis pe- 
raulis `a è stada sagomada la me vita di predi e di mis- 
sionari. 

“Tas tu, ch'i no ti sas nuja!”. 

E `a no basta li. Cun che solfa, a fuarsa di daj e daj, 
`i mi sint propit di essi cu li mans vuétis e sgorlantis, un 
biel nuja. 

Ma tant ben ch'a mi á capitat za via di scoltá sta le- 
genda da la not santa. 

In che not, a pandi la buna nova `a rompeva l'aria in- 
elassada il bati da li alis dai anzui cul sun da li pivis di pa- 
stours che biel bielu ‘a zevin viers Betlem a cjatà il Ninut. 

Doma che un omp `a nol ausèva parti. 

“Ven encja tu!” *a lu suplicavin. 

“Coma? `I no ài nuja da partàighi a chel frutòt!”. 

“A no impuarta! `I ti saras ben assèt lo stessa!”. 

E tant `a lu àn tontonat ch al à cugnut parti encja lui. 

Rivas a la grota, "a jodin — cul ninut nal bras — la 
Madona ch'a feva bocja ridint ai foresç ch a ghi lassa- 
vin mo un sblec di formai, mo un gnoc di butiru, mo un 
pueja di lana o cualchi frutan... 

Olmàt chel puoret sensa nuja, `a ghi fa motu di fàssi 
indenant. E chel malimpajat 'a ghi va dongia. E s'al 
sussèdial? Maria, par vei li mans libaris da cjapa i regal 
dai pastours, `a poja a planin il Nini benedet sui bras di 
chel puòr scalognàt. 

"A no èsia mo `na fortuna a vei mans sgorlantis e 
passà la vita sensa savèi nuja di nuja?! 


(Furlàn di Ciasarsa) PRE DANTE SPAGNOL 

Denominazione friulana maggiormente diffusa: cidivòc e varianti 
cisignòc, cincingòt. 

Denominazioni raccolte in Carnia: siangala; rosa dal mal di cjáf; 
rose dai pedói; corvats; cuac . 

Denominazione italiana: 'colchico'. 

Denominazione scientifica: Colchicum autumnale L. 











Stagjons dal an e de vite 


Sierade 


Biel che la prime stagjon dal an e a un non plui biel par furlan 
che no par talian, la tierce, te nestre lenghe, ti dà un sens di 
muart, di fin. Sierade, come un libri che si siere cuant che si e 
riváz dapit, come un barcon che si siere cuant che il soreli al € 
lat a mont e lis ombris de sere a cjapin simpri plui paronance, 
come une lús che si distude a la fin di une sornade di vore, co- 
me une cjase che si siere cuant che nol è plui nissun dentri. 

La sierade e jè la stagjon che lis sisilis a frontin il viag lunc e 
venturós viers lis tieris dal soreli e dal cjalt, che i pastórs a di- 
scjamin lis monz e a tornin a mena in pais lis mandriis che a 
vevin passonat libaris e contentis vie pa l'istát, che si spessee 
a tiré dongje ce che al è restát inmo tai vigni e tai cjamps, che 
la mularie e salude cun tune ponte di marum lis legris gnoto- 
ladis e lis grandis durmidis matutinis par torná a frontá la fa- 
die di une scuele che ti ricate simpri di plui e ti da simpri di 
mancul. Stagjon particolar, che ti met un'ombre di malincunie 
e ti scunte la ligrie dal cúr par ordin che si scurtin lis oris di lús. 
La sierade e jé la muse contrarie o complementár de vierte. 
Se al è natural e splendit un mont che si vier, nol è mancul 
naturál e splendit un mont che si siere. Dome che nó o sin 
pronz a acetá la naturalitát e la bielece di un garoful che si 
vierg e no sin pronz a acetá cul stes spirt il sfluri di une ro- 
se. Forsit no sin vonde sanz o, in subordin, vonde sapienz e 
profonz. Dome cussi si spieghe il côl di puisiis e di celebra- 
zions e ilustrazions artistichis di ogni gjenar e forme che e 
an cjantade la vierte e l'ostilitat, l'omertàt e il suspiet o di- 








stac che e ven cjalade cheste só súr gimule. Chest nus a 
puartáz a dáj a la vierte colórs plui biei di chei che salacór 
e mertave e a trascurà i colórs splendiz de sierade, soredut 
tes oris che il soreli al va ju e, prin di lassánus, al impie di 
fúc ogni robe. 

A proposit di colórs, nissun artist nol rivarà mai a ripuartà la 
tonalitát juste e la varietát infinide di sfumaduris che un bosc 
al cjape prime di pierdi inesorabilmentri lis fueis cu lis primis 
plois. O ài ancjemo tal cür i miei boscs di Cjargne, cun pine- 
ladis straordenariis dal zál al maron passant pal ros vif e il na- 
rancin, cul sfont di un cil vergin come che al po jessi saltát für 
des mans di Diu la prime di. E cemút dismenteá chei núi im- 
boráz chea sbrissavin vie tant che barcjutis liseris tun mar di 
corai e chei canelons che a cucavin di un barconut cjamát di 
agns e di storiis o ben picjáz tal mûr di calp che ti dulivin i vôi 
dome a cjaláju? Parceche al semee che la nature, tal moment 
di bandonát prin de polse, ti riservi la sorprese dai colórs plui 
biei, come un canarin e un lujar che al sparagne la melodie 
plui incorade e fantasiose pes ultimis oris de sornade. 

Si sa che la sere e jè il moment plui romantic e malinconic de 
sornade, plui dolç e dolorós, che ti tire für i pinsirs plui profonz 
ma al cognos ancje lis feridis plui profondis. Epúr al é un grant 
moment, un moment magjc, unic, che ti ven voe di eternálu. 
Bach al a riservadis lis sós plui bielis composizions propit a la 
sere, vadi a la sierade de vite, e come lui ancje i poetis e i ar- 
tisc' plui sensibii. 

Ma tornin a la stagjon e a lis sós bielecis. Prin di dut o meta- 
res la vendeme. De vendeme dal vin a la vendeme des pomis 
e di dut ce che la nature gjenerose e à parturit ancje in gra- 
cie dal lavór fadiós dal om. Mi visi come tun biel sium dai 
brantiei di uve che si puartave dongje e dal most apene folát 

che ti incjocave cul so odór fuart e de trape che a tirave 
dongje i mosjz tanche une calamite. E des pomis che si tira- 
ve jü dai arbui ancjemo gherbis, che ti inceavin la bocje e ti 
peavin i dinc’. E i fics? Cetanc' ch'ind'ài mangjáz e ce ch'o 
pajares par torná a pastrociámi e muse e mans cu la lór pol- 
pe di milac! Ma no vin dismenteá nancje lis coculis, che lis fe- 
minis cjargnelis a puartavin jü in Friùl insieme cui lops in gam- 
bio de farine di polente. 

E la polente mi puarte a la blave, che si cjapave su in utubar, 
prin dai sanz, e si le scartossave in file, biel che i viei a pas- 
savin une par une lis pagjnis dal lór libri di memoriis personáls 
e di país e i zovins si aprofitavin par une picade furtive ma no 
par chel mancul golose. Dopo si fasevin lis strecis, di picjális 
a sujá sot la linde. 

l oms e àn imparát de puaretát a ingegnási e a no strassá 
nuje, come lis furmiis, nancje ce che la nature e dismet. Dut 
al sta ben e al covente tal moment just. A san che lis fueis che 
inesorabilmentri a colin dai arbui, cun chel sens di muart che 
ti dá ognune, no son di butá vie ma a son une provedence in 
te stale, insieme cui scartoz des panolis. Cussi ancje la muart 
dal bocs e devente vite e regál. Come i lens e dut ce che al 
covente par sigurási un inviér mancul crút. 

La sierade e segne pe canae la fin de libertàt e l'inizi di un átri 
an di fadiis cun mestris e compiz e libris. Dute robe che e co- 
vente no mancul dal pan se si úl cressi ancje in sapience e in 
culture par forntá la vite in maniere cussiente e responsabil. 
Lis sornadis si scurtin in maniere inesorabil e ancje il soreli 
nol rive plui a sclipiti come prime. Dut chest nus puarte a 
torná a volé bene a la nestre case a cjata il gust di tirási 
dongje e di Gei companie e di impiá il fúc. Cumo in dutis lis 
cjasis a doprin i calorifars ma nissune modernitát o comoditát 








no mi ripae dal gust di contemplá la eterne novitát de flame e 
di rustimi al calór des boris. 

Passant e pensant a la stagjon de vite, che cun pudór le cla- 
min “la tierce etat", o crót che e seti une stagjon straordena- 
rie, a pat che no nus cjati impreparáz. Parceche la tentazion 
che dut al seti finit, che aromai la vite no veti plui nè sens nè 
sorpresis, e jè grande e reál. In particolár par ché part di uma- 
nitát che e à flurit di plui e che si cjate come un arbul cence 
flórs nè pomis nè fueis, la femine, che e à pierdude la só fer- 
tilitàt. 

In realtàt no esist une stagjon sterpe, parceche l'om al à plui 
manieris e múz di produsi. La sierade e je la stagjon da l'ani- 
me, de memorie, de sapience, dal sintiment, de profonditát, 
de calme, de polse fisiche e dal grant lavòr spiritual. Timp di 
lei, di petecá, di meti ordin dentri di nó, di fà une sorte di ven- 
deme di dute la nestre vite, di cjalá cun calme dentri di nó, 
atór di nó e ancje denant di nó. Timp di volontariát tal pais, di 
solidarietát cun chei come nó e dongje di nó, timp di medita- 
zion e di prejere, di armonie e di pás interiór dopo dal grant 
scombati. 

In te sierade de vite, ce gracie grande e ce furtune podé spa- 
lancá vôi, inteligjence, cür e anime, par cjapá fin l'ultim rai di 
soreli come la liserte, prime de gnot! 


PRE ANTONI BELINE 









9 - Al cialzumit 


POPOLARK 


Musica di GR CANDOTTI 


L'è ca, "| è ca chel poar om 
c'al lee ciz e padielis rotis ! 
'L è cà, "1 è ca! Cialàit ce robe! 
Seso sórz? o no véso bèz? 


Gjavát di Canti di Carnia forte, par cure di Adalberto 
Croppo e cun disens di Emilio Caucigh (Davár, edizions AL- 
PO, 1946), p. 19 (librut stampát pal cont dai “Cantori della 
Carnia”. Gruppo Corale “Matteo Colman” di Davár e cjatát 
di P.C. Begotti tune librarie anticuarie di Cortina). 

‘SOTO. se di vieli, comple ï tt. No splégle i 
Lusorose muse di vieli, complene di atrat. No splégle il 
paronament, ma la savietát di cui ch ol sa spietá. 


(1986) 

Mariutine 


O viôt, o cjali 

in sul film dal gnüf autum, 

inte mé matine 

(note suáf di musiche 

su lis riis vongolantis de tindine 
blancje, cui ros e i zài sflamiáts) 
une crioceris dai dodis ponts, 
une amie mariutine. 


O speri, o brami, 

se i plis, ch'e resti chent 

su lis riis dal blanc schermi 
cidin, la mariutine. 

E je la mé blancje tindine 

il centri dal so mont. 

O speri che e spartissi cun me, 
tal cidin, cheste só matine. 


AGNUL M. PITTANA 





US CONTI L’ULTIME! 


Un marangon al va dal miedi e cuant ch'al è il so tur- 
no j dîs: 

“Siôr dotór, vué a buinore "o stevi perlinant il sofit e 
cence savê `o ài glotùt un claut. Ajo di fâ i ragjos, é ce 
puedial sucedimi?". 

Il dotór j rispuint: 

“Nol covente nuje. Viót: jo, une setemane fa, o stavi 
justant il gramofono e cence savé `o ài glotude la pun- 
tine”. E girant atór atór, il miedi al continue a dí: “No 
mi è sucedût nuje ... no mi è sucedût nuje ... no mi è su- 
cedût nuje...”. 


ZANELLO FLAVIO 

AL GIAT E LA SURIA 


Timps indaur 1 contadins, un mes dopo vé vendemat, 
travasavin al vin. Cuanche vigniva una biela "sornada di 
soreli, metevin in tal mies da cantina la botia vueda. 
Ciolevin li gomis, li leavin intor a un baston, li metevin 
tai caratei in mut che la goma no tociava sul fons, par 
no tirá sú la puinta. 

Cussi al vin al lava a fini ta chista granda botia, e i 
contadins podevin lavá 1 caratei e torná a metiu tal so 
puest. 

In chei ains i gias dovevin lá a sirisi di mangià di bes- 
soi: no era come cum che ni fasin sol compagnia e 
mangin sciatoletis. 

Lavin pa campagna, tal ciast, ta cantinis, a sgarfà fur 
suriis e pantianis di podè meti sot dai dinc. Una volta, 
propit ta una cantina, spostant un caratel, ié vignuda fur 
una suriuta; al giat `Ï era pront a ciapála ma, la suria par 
sciampà `a ié colada tal vin. Al giat, fer sul or da botia, 
al podeva sol che cialàla e sgarfà sensa ciapála. La su- 
ria, nada che ti nada era simpri plui straca e beveva 
simpri plui vin; ormai era cuasi cioca. Alora gi dis al 
giat: 

— Pitost di muri inciocada `l è mior che tu tu mi 
mangis. 

Cussì si fas sota da `l or da botia, al giat slungia la 
so satuta e la guanta. Fur dal vin la suria si raven e 
sciampa. 

Alora il giat gi dis: 

— Ma nó, no erin d'accordo cussi, tu tu mi às ciapat 
in 'sir e tu ses sciampada. La suriuta gi rispunt: 

— Furbo al me giat, ma no tu sas che cuant che si è 
ciocs no si sa se che si dis? 


(Furlàn di Flumisel) MARTINA FERESIN 

MOROSIS 


Alore une biele di un 'zovin ch'o cognos jo al va a 
cjatà une só agne, ch'e jere sui setant'agn, cun ché di fáj 
cognossi la frutate che po *e vares vút di deventá la só 
femine. 

Al jentre par prin te cusine dulach'e stave cheste 
agne, la salude stant su l’antîl, po si sposte par lassá 
passá la morose. 

No jere cuissá ce spetacul cheste morose. Intant *e je- 
re taliane, po pizzule, sclagne, minude, splanade de 
splane di san Josef sul devant, dós gjambutis di nuje... 

Chest "zovin si tire dungje in bande, su la puarte de 
stanzie, e si presente la frute che j dis ridint a cheste 
agne cun vós gajarine: “Zia”. 

La agne `e alze 1 ocjai sul cerneli, la cjale, po `e cjale 
il fantat. Ta l’ultin, dopo une lungje polse, cun vôs bas- 
se e adasi, j dis al nevót: “Frutat, ise almancul buine?”. 


MARIO CICUTTINI 

Un frosh 


Un frosh dentre ta l’ole 

na vet pi nua 

se ch'al brusa, ros fouc, 
fin voa de starnudà 

‘a me brua ancja al nás. 
Chel frosh al me à propriu 
fat mal, 

ma de se ch'al era? 

De forment? No 

Un venc? No 

De stran? No 

Al eis al frosh de la verità! 


(Furlan di Gris di Montreal) GIANCARLO POVOLEDO 


225 





IN PRETURA 


tai ains trenta 


A chei timps “l nostri Morsan al era cunsiderat un 
dai Cumuns pi siors dal bas Friül. 

Parsè che `a erin pucjs li fameis ch`a no erin pro- 
prietariis di doi-tre cjamps di tiara. 

E chistu ghi garantiva almancul la polenta, `l lat, `l 
formai, oltri a cualchi etolitro di vin, e mantègni li be- 
stis di curtil. 

Però l'egoisim e la gelosia no mancjava nencja in 
chei ains, in particolàr al mumint dal racolt. 

Ché chel dai altris al era sempri pi biel, pi bondant e 
via discurint. Stà di fat che fra vissinans `a si prufitavin 
cun cualchi robaria danghi, dopu, sempri la colpa a 
chei puors sotans. Al mumint da la vendema cun cual- 
chi zei o mastiela di üa, dal racolt da la blava cun cua- 
chi sacut di panolis, e cuant che la medica a era secja, 
un grum di forcjadis di fen a.passavin di cavalaria, 
encja se `a no mancjava il pericul di `na 'mprovisada 
visita dal vuardiàn. 

Se si tratava di na colpa pissula si risolveva in Cu- 
mun dal “Giudis Cunsiliatour”, persona di fidussia 
ch'a era stada elesuda dai paesans e sinó in Pretura a S. 


226 





Vit. Dal sigúr ch a no mancjavin nencja i testemonis, 
magari fals, pajàs cun genars di cunsum. 

"I eri frut, ma mi ricuardi ben di un proces sempri di 
robaria ’ntai cjamps che al veva coma testemoni un 
siart Jacum. Dat “l via, al è stat clamat par prin propit 
`Ï sior Jacum. E dopo `l ritual zuramint "nta la Bibia al 
è stat invidat a esponi “l so savè. 

“lo sig. Giudice ero in fondo al campo e precisa- 
mente da la parte oposta da dove veniva ‘I furto, na- 
scosto da li arcassis, e stavo peando a un ramo la mia 
cavala perché lampava, quando mi sono necorto che il 
quì presente ... prendeva un po’ di fieno per ogni mar- 
lino con la forca e lo trasportava nel suo campo sopra i 
suoi marlini, convinto di non essere visto mentre 10 in- 
vece lo stavo cucando”. 

A chistu punt `l giudis `a lu à fermat par podè capi 
ce ch'a volevin disi siartis peraulis, coma: lampava, 
peando, marlini, e cucando. 

Pront `! Canceliere ch al era furlan `a ghi à spiegat 
che “la cavala lampava”, voleva disi ch'a era in ca- 
lour. 

La definission “peando”, che `a la stava leant a un 
branc. Cuant ai “marlini” si tratava dei “covoni”, la pa- 
raula “cucava” án cugnut domandaighilu a Jacum. 

E lui cun tuna aria di maraveja: “Coma, no saveis 

se ch'a vuol disi cucare? Ma, vuol dire: fare bò sior. 


fare bò”. 

“Però adesso mi deve dire cosa vuol dire fare bò, ca- 
ro Jacum”. 

Pront Jacum ‘a ghi rispunt: “Vuol dire cucare siòr, 
cucare”. 

Una ridada general à emplat la sala, obleant `| Giu- 
dis a bati `l martiel invidant ducju al silensiu, invidant 
encja Jacum a torna al so post. 


(In furlán Morsaneis) ELVIO LORETTI 

LA BUTEGHE DI MÉ NONE 


`E je propit un cjanton di paradís la buteghe di mé 
none: di frute la judavi a dá für il pan, `o menavi la ma- 
novele dal taefetis, j fasevi lis multiplicazions (stant che 
jé “e lave indenant dome cu lis sumis), e dopodimisdi o 
stavi a scoltá lis tabajadis ch'e faseve cu lis feminis dal 
país. Ogni tant `a cisicavin cussi sotvós che jo, fasint 
fente di nuje, mi vicinavi simpri plui par scoltá ce ch'a 
disevin, sigure ch'o vares vût une lezion di vite (a vol- 
tis dificilute, ma simpri vere e vivarose). 

Lis feminis dal país co `a tornavin dai cjamps si fer- 
mavin par cjoli un eto di conserve, un di mortadele opúr 
un dôs saradelis e un mieg chilo di sucar. 

La matine, cuanche si dave für il pan, `o eri pronte a 
dá indaúr cualchi franc di rest, ma dopomisdì `e jere mé 
none ch'e segnave dut sul librut. 

Par mirinde `o podevi sielgi fra un cjocolatin cu la fi- 
gurine, marmelade o une pagnocute e cualchi volte 
ancje un o doi savojarts. 

Une sere, co si stave par siarà la buteghe, `e rive du- 
te scanade une mé compagne di classe ch'e veve finít il 
cuadér a cuadruts: chel grues, cu la cuviartine nere e 1 

ôrs dai sfueis pituráts di ros, chel ch al costave trente 
francs. La scansie dai cuadérs, che a otubar `e jere col- 
me, ormai `e jere scjarse e di chei a cuadruts and ern 
dome di cuindis francs e nissun di trente. 

Mê none j à dit ae mé compagne che 1 cuadérs a cua- 
druts `a jerin finíts e po si è inviade in cusine par viodi 
de cene. Jo, pûr di cumbiná, j ài proponût di meti insie- 
me doi cuadérs di “cuindis”, stant ch a jerin come un di 
trente. E cussi, gjave 1 ponts, gjave une cuviartine e tor- 
ne a meti adun il dut, cun cualchi dificultát e tante bui- 
ne volontát j ài dat a la mé compagne il cuadér ch'e vo- 
leve e `o ài tirât i trente francs. 

Contente, *o soi lade a dîlu a mé none che cun ande 
ferbinte mi à rispuindüt: “Eh frute, frute, cun dut chel 
timp che tu sés stade e dute ché lús che tu ás cunsuma- 
de il uadagn al è lat a fási benedi". 

A la fin "e à cirût di butále in ridi parceche no oreve 
fami restá mal, ma `o ài capit che jo no sares mai de- 
ventade une brave butegarie! 


CLELIA DEL FRATE 

Figura ta na stansia 


Chistu mur carulit 

al conos il segret dal barcon, 
ricuadri di vuoit e lus: 

nulis piligrinis e no lu tòcin, 
il rasour di 'na sisila no lu 
sbrega. 


Tal contralùs 

un alon a ti vampa intor 

intat ch'i ti viarsis ta la taula 

i cuaderni i libris. 

Doman tal scur di 'na lavagna 
ti faras viodi 

a vui torgui di stufa 

i cunfins di un cuadrat 

il lamp di un numar infinit. 


(Furlan di Gleris) LIONELLO FIORETTI 


231 





GILDO MANZIN 


Gildo Manzin lu clamavin cussi parsè al veva un bras 
plui curt di chel altri, ma °l era tant simpatic e duc lu sa- 
ludavin cussi: “Mandi Gildo”. Lui al rispuindeva come 
i nestris vecios: “Viva là e Pobon”. 

Come vecio sudit da l'Imperadór nol podeva ingluti 
che era rivada l’Italia (e tant mancul i Talians)! 

Ta Plassa Unitát al era al Cumissariát di Pulissia. Al 
Cumissari al era il dotor Gallo di Napoli, una persona 
trista. Invessit, par furtuna, i pulissiots erin cuasi duc 
boins. 

Cuanch'el sabide il Gildo al veva bevüt un tajut di 
plui al passava denant al Cumissariát e al sberlava: “Vi- 
va l’Austria! Abasso |'Ttalia!”. Tu podis crodi al Cu- 
missari! 

Al ordenava: “In prigione!” Ï pulissiots gi disevin 
ch al era un puar omp, ch al veva bevüt un poc di pui, 
ma nol era nua se fá: les je les! 

Ma dós oris dopo, Gildo ' era libar. 

Peró and'a studiát un truc par fá valé la só impinion. 

Una sabida al capita puntuál come un orloi svissar tu- 
na plassa plena di int. Al ciala al palas dal Cumissariát 

e al sberla a vos plena: “VIVA L'A” (viva l’Austria) e 
“ABASSO L'I” (abasso l'Italia). Tun moment tu as sin- 
tuda una granda ridada di duc chei che erin ta plassa: 
pulissiots, clients dal bar che `l era li vissin ... Duc àn 
capit se che Gildo “l oreva dî. Ancia al Cumissari al ri- 
deva, ma `l era l'unic che nol veva capit nuja... 


(Furlàn di Sarvignan) DARIO AITA 

LA LUISONE 


Tal bar Sport no si mangje scuasit mai. `E je une ba- 
cheche cu lis pastis, ma `e je pure coreografie. "A son 
pastis di ornament, dispès vérs tocs di artesanat. A son 
lì di ains, tant che i clients abituai, aromai lis cognossin 
une ad une. Jentrant `a disin: “La meringhe `e je un pôc 
flape vué. Al sarà il cjalt”. Opúr: “E je ore di dá di pol- 
var al krapfen”. 

Dome cualchi volte il client ocasionál al olse dási 
dongje al sacrari. Une volte, par esempli, al jentra un ra- 
presentant di Milan. Al viargè la bacheche e al si metè 
in bocje une pastone blancje e nere, cun parsore une 
sclipignade di ché bielissime granele di “duraluminio” 
che dibessole `e mostre la paste unevore triste. Subit tal 
bar 'e core la vôs: "E àn mangját la Luisone!”. 

La Luisone `e jere la pui viere des pastis, `e jere te 
bacheche dal 1959. Cjalant il colór de só creme i vielis 
'a rivavin a capi cemút ch al sarès stat il timp. Il so di- 
scomparí fo un colp durissin par duc”. 

Il rapresentant al fo invidát a jessi tal dispresi gje- 
nerál. Nissun lu tocjá parceche il so at trist al veve 
bielzà in sè la plui tremende des punizions. 

Difat, lu án cjatât apene un’ore dopo, tal cesso di un 
autogrill, di Modene, plen di dolorons. La Luisone si je- 
re svindicade... 


BASSI ENZO 


Contadis in struc 

Al è muart Pieri Calandre e la só femine no po dâsi pás. E 
cir di consolási fevelant di lui cun duc’ chei ch e cjate. Une 
só amie j domande: “Ma ce vevial chel omp?”. E jé: “Ah, 
nome la cjasute e un bocon di braide!”. 


ALAN BRUSIN 

22 - Di di sagre 


Versi di 4. FIOR Musica di A. CROPPO 
Ven culì cun nò a gioldi E tu ven frutine biele, 
la ligrie; o zoventüt ; vén mo vén, ninine a chi; 
ven cà ciante, ven a bevi, l'é tant timp che lui ti spiete 
ven a ridi a nestri mit. cal sospire chel tò « si »! 
Su po bél, comari Ghite Su po béf, comari Ghite 
clapé cà, copari Zuàn ; scole jó copari Zuan. 
se nus monte la susine Distinat vin di ciapale 
polsarin tal jet d man. e ciapinle sü daurman. 


Zuventüt stà simpri alegre 
al tó cür al rit l'amór, 
Tu ses tu la Primevere, 
Primevere dute in flòr. 


Gjavàt di Canti di Carnia forte, par cure di Adalberto 
Croppo e cun disens di Emilio Caucigh (Davár, edizions AL- 
PO, 1946), p. 31 (librut stampát pal cont dai "Cantori della 
Carnia”. Gruppo Corale "Matteo Colman” di Davár e cjatát 
di P.C. Begotti tune librarie anticuarie di Cortina). 

ALMANACS “FURLANS” DAL PRIN "900 
7. Il “Lunari” di Jacun Bisot 


Tal salustri dal 27 al compari in Friül un gnúf almanac, ch'al 
fasé il pâr cul “Strolic" de Filologjiche. Si tratave dal “Lunari 
del Carnevál di Orsarie pal 1928”, prontát di Jacun Confin, 
miór cognossút cul sorenon di Jacun "Bisot" (1873-1948). No 
jere la prime volte che tal nestri teritori si cjatavin a esisti doi 
(o plui) almanacs tai stes ains: segnál de popolaritát di pu- 
blicazions di ché sorte. 

Par chel il "Strolic" de Filologjiche, nassüt daspò la balfuerie 
de uerone, si jere difondüt in curt par dut il Friül. 

Ancje Jacun, stant ch'al veve une grande inomine di la de 
Tór come il fantasmagoric autór dai tescj pal Carnevál dal so 
país, forsit tal inprin al pensave di cuistà il stes sucès ancje 
come autór di lunaris, seben - sot vie - al ricognosseve di no 
vé tant snait par chel gjenar: «No soi strolic di nature», al 
confessave. E in efiets Jacun al veve spirt umoristic, ma nol 
disponeve di un ventai di gjenars tant che al coven tun librut 
di ché sorte. 

Il sucès di Jacun come autór di tescj pal Carnevál al jere cun 
reson justificát, tant ch'al passave come "Carneval" in perso- 
ne (non che tal inprin, leint il titul dal "Lunari", mi veve 
confondút lis ideis sul contuignút dal librut). Sot chest profil 
Jacun al mertarès di sei scrutinàt miór, se no altri par rindisi 
cont se ducj i tescj sul Carnevál di Orsarie dal 1923 al an de 
só muart, 'a son ducju opare só. 

Passant chei viers si viodarés come tun spielt deformant - 
ben s'intint - dal umorisim - il "sinti" de int di ché ete, e forsit 
si scuvierzarés dentrivie un'altre "vene" poetiche dal Autor, 

come s'impâr su chel "Lunari" te puisie par "Novembar": 
«La gnot dai Sans: lontane lontane 
'o sint la vôs di une cjampane; 
no jé bessole, ma a cent a cent 
mándin un sun: al pár un lament...» 


L. PERÉS 

Mans tignudis cun ande di comozion e di sigurece, prontadis 
a custodi chel ch'al vignarà. 

Ai Miei Muarz 


Animis benedetis 

dai miei vons 

ladis cun Diu par simpri, 
tornàit un fregul culi 

in chista gnot dai muarz. 
Jo no sài imagjnámi 

il vuestri mont invuluzzát 
di misteri plen di promessis 
e deliziis e cuál destin 

par ogni pecjadór. 

Ven di, ven gnot e i àins 

‘a corin sü, l'orloi al bat 

e l'ora 'e si fás dongja 

di lassá dut. 

In tal me cil, pero, orés cjatá 
vualtris animis santis | 

e insieme, duc i fruz dal mont 
muarz di fan, bótis e stenz. 
Orés cun lór fá un giratónt 
e cjantá li’ filastrocjs. 

Orés dáj un jet di stelis 





e la luna par cussin, 
sdrinduláju e cjarináju 
senza pôlsa tal 'zardin dal Infinit. 


(Furlan di Fara) ANNA BOMBIG 

IL LES DE GISELE 


Une biele di la Gisele ... Un moment, "o domandi 
scusis, ma culi al covente spiegát cui ch'e sares cheste 
Gisele. `O vés di savé che tre amis nostranons si cjátin 
dós voltis par setemane tune ostarie prestabilide — su 
lore dal “peritif” — par une operazioni “eno-culturál”; 
valadi par cuntindi di lenghe, di culture, di grafie furla- 
ne e — parcè nò? — di culinarie. I tre amîs nostranons `a 
son (che si sbombi la lec su la “privacy”!) Gigi, Sergio 
e Lelo che, in sigle, `a deventin apont Gisele. 

Sicheduncje, une dì chei de Gisele, tabajant di culi- 
narie, `a vègnin a scuviargi di vé une passion in comun: 
il les! Ce podevial nassi, di cheste scuviarte? L'idée 
sflandorose di une buine mangjade di les in tun di chei 
ambients specialisáts, là che t'al preparin cun siet tipos 
difarents di cjár! 

La robe si decidile tic e tac..L'incariche di sielgi il 
puest e di prenotà `e ven fidade al Sergjo, che al cognos 
unevore di locai “ad hoc”. Ma 1 més ‘a passin e il les ... 
nol jere ancjem cuet. 

“O ài capit: `o proviodarai jo a prenotá!” — al s'im- 
pegne alore Lelo. 

... Si jere dal '96: "a son ancjemò daûr a tira sù lis be- 
stiis par fâ il les. 


GIGI MESTRON 


Contadis in struc 

Un cjscjel dal 1200. 

La cubie dai turisc’ in tun cjscjel. 

‘Ne siore j dis `e guide: “Propit biel. Ch'al scusi, di cuant 
isal?”. 

“Alè dal mil e doi”. “’O soi incjantade! Pecjàt, però, ch'a 
sedin lâts a fálu li, dongje la ferade”. 


TITILITI 

IL MARCIAT DI SANT ANDRAT 


In passat a Guriza, anzit ta capial da la “Contea di 
Guriza” 1 marciats granc, che vignivin ogni cuatri ains, 
járin cuatri: chel di sant Elar e Tazian, che si tigniva il 
sedis di fevrar ta zornada dal sant e che durava vot dis, 
chel di san Bartolomio, tal mes di avost che durava in- 
vezi cuindis, dulá che si vendevin chebis, uzei e visc par 
ciapàju e che jára chel che siarava la stagion da l'estat e 
difati ancimó cumo si dis che “par san Bartolomio la si- 
sila va cun Dio”. Podopo vigniva chel di san Michel, 
che scomenzava il lunis prima dal sant (29 Setembar - 
vot dis) e chel di sant Andrát che invezi scomensava il 
lunis dopo il sant, che ven il trenta di novembar, e che 
durava cuindis zornadis e `l è clar che chisc marciats la- 
vin daur dal zir dal soreli, valadi daur lis stagions e chel 
di sant Andrat Jàra l` ultima ocasion, par chei di monta- 
gna, di procurássi la roba par l'inviar. 

Par di la veretat il prin marciat a Guriza jára stat ti- 
gnut ta plaza soto la riva dal Ciascjel 11 dì di san Zuan, 
tal 1210, par concession da l'imperadór dal Sacro Ro- 
mano Imper, Otto IV, come che veva domandati il cont 
di Guriza Maman II ma, cul timp, cul cressi dal numar 

di chei che stavin in citat e da la contadinanza che sta- 
va intor, ta valadis e in planura, e che vignivin a 
rifornissi di semensis e di argains in citat o par scam- 
biàssi roba, per fuarza che i marciats si vevin slargiats. 

Uè, perd, chel che ricuarda sant Zuan si ten ogni dos 
stemanis e di joiba, in plaza Ginastica e sares ora, cun 
chista storia dai autos che puartin via duc i puesc, di 
canbià plaza. Dai marciats granç, chei cul “ringispil”, 
cui autoscontros, cun lis montagnis russis, cun lis ban- 
carelis dai colaçs, dai crocants e dal mandorlat, cun chei 
che vendin petorai e caramei `l è restada dome chè di 
sant Andràt che ven, come che jai za dit, 1 prins di de- 
cembar. 

E si! `L è za stagion di fret e qualchi volta ven ancia 
la nef, misclizada cun la bora, che si def meti proprit il 
capot; ma se fiesta `| è se no si fas fiesta e difati duc 1 
gurizans, 1 furlans da la planura di Gardiscia e di Cor- 
mons e duc i slovens da la val da l'Isunz e da la val dal 
Vipau, ancia se stan di lá dal confin, calin simpri in ci- 
tat, ustu par comprà alc che gi servis pa la sussitenza, 
ustu par puartà i fruts sui "ringispii" che si ciàtin in pla- 
za Ginastica (plaza C. Battisti) o plaza Granda (plaza da 
la Vittoria). 

Cuant che jari frut spasimavi par spietá chista fiesta 
e par tirà sù, in cualchi maniera, li’ palanchis par puartà 

in giostra cualchi frutata. Járin tai ains dal trenta e l'u- 
nica roba che jára bondanta jára la miseria. Ma la fan- 
tasia dai zovins ciatava simpri fur alc par rangiássi. Dut 
intor di Guriza, in che volta, si ciatavin ancimó ungrun 
di residuats di uera; járin pericolos e plui di cualchidun 
gi veva lassat la scussa ma jo, che vevi judizi, lavi in 
zercia sol di balins di plomp, di chei dal scopio dal “sh- 
rapnell” che, ta cunvieris dai ciamps, dopo la ploja, vi- 
gnivin fur lassant su la tiara un poc di color blu. Jari 
specialista par ciatàju e cun tun poc di pazienza rivavi a 
tirà sà un o doi chilos e il plomp vigniva paiat, da che 
che comerciavin in fiar, oton e plomp, ancia dos liris o 
doi e cincuanta al chilo, justa i begs par là in cine o par 
spindiju tal marciat. 

Di sigur in chè ocasion, se si puartava qualchi “mu- 
la”, no bastavin sol pocis liris e alora sú in sufita o in ta 
cantina par zerciá se jára cualchi altra roba par vendi 
che, mi ricuardi, una volta jái vendut par ciarta la racol- 
ta di cualchi an dal “Corriere dei Picoli", che vevi mut 
via cun tanta pazienza e amor e, pensála ben, cui sa se 
che podaressin valè uè chei giornai. In chel an jài com- 
binat una par color: mi jàri inamorat di una stropoluta 
di “mula” sglonfuta, che Dio la vedi in grazia, che do- 
po un soldat american si la já puartada via. Ben! mi soi 
rafat sù un par di liris, jai dati un apuntament e, par jes- 

si in “granz Parade”, jai ciolt il capot che papà mi veva 
apena comprat e via jo sui autoscontros e sul tunel dai 
spirits dulà che si podeva palpa la mula. Ziart che no ve- 
vi fret, anzi, cun dut il boris che strassinava la nef vevi 
ancia cialt cuant che me pari, che si veva nacuart dal ca- 
pot, mi coreva daur a “slalom” fra la int da la plaza. 


LUCIANO SPANGHER 

LA LES "A IE LES! 


Tal 1912 al me trisnono Filis al era al guardian di 
Flumisel. Ta chei timps e sot l’Austria al era come un 
marissial dai carbinirs, una autoritat. 

Al me bisnono Bepo al stava a San Lorens, e la bi- 
snona Gigia `a era cu la so famea a sta tal Palassat. 

Una sera me bisnono Bepo al dessit di lá a ciatá la so 
morosa e si invia, cun la so bici. In ché volta par fà lu- 
sor 'a vevin davant al manubrio un feral a carburo. In 
ché sera Bepo si à dismenteat di dàgi fuc al carburo, e 
chi interven la guardia: 

— Alto là! — al dis Filis — 

— Ma no vedes che *a soi Bepo, chel da Gigia! 

— Iò `a viodi che no ves impiat al feral e duncia `a ses 
in multa! 

- Ma soi al moros di vuestra fia! 

— Par intant - al dis Filis — no sin anciamò parintat e 
dopo al les `a iè les. Multa e basta. 

E me nono mi dis che cuanche Bepo si rabiava cun la 
Gigia gi diseva: 

— Eh! To pari, to pari, in ché sera...! 

(Furlàn di Flumisel) CHIARA GERION 

Di di fiesta 


Buine gnot 

di di fiesta. 

Lis cjampanis 

mi án contát 

che tu jeris rivát. 
Jo, ne volte 

par fiti onór 

‘o metevi te vieste 
il bonodor. 

'O netavi 

gratule e lampion 
po cun farine, 
asét, sal e savalon 
‘o lustravi 

cop e cjaldîrs 

che po `e lusivin 
come i miei pinstrs. 


FOSCA ZILLI 

Ai nostalgje 


Ai nostalgje di un fac piât 
e di cjarecis 

e mi madres tal cúr 

gole di afiet 

‘e gote l'anime 

rosade di puisie 

e lis més mans 

'zumiele d'amór 

robin lusór ae lune 

par regalà un incjant 

0 cjanti ‘o cjanti ‘o cjanti 
e intór di me 

sgrisui di pàs 

mi rispuindin cjantant. 


ENZO DRIUSSI 





SAVIETATZ DI MARIA FORTE 


Savietátz che "Zors Faggin lis à metudis adun, rigja- 
vanlis dal libri “La tiere di Lansing”. 

Il numar nenfre lis parentesis al si riferîs a la pagjne 
dal libri. 
AFIET 
Ancje l’afiet si strache (pag. 41). 
AGN 
A son i agn ch'a mudin i omps, ch'a madressin i lor pin- 
sîrs (pag. 41). 
AMÎS 
L'omp al è gjelós dal ben dai siei amis (pag. 68). 
BÉZ 
I béz no vègnin-jù pe nape (pag. 65). 
I béz no cressin bondanz come la jerbe-miserie (pag. 61). 
Cui ch’al à béz al è libar (pag. 61). 
Oh, i béz, i béz! Dut si misure cun lór (pag. 54). 
I béz a’ uelin inlidrisáz te tiere, se nó si slavin-vie daur- 
man (pag. 31). 
BIEL 
Al è ancje un biel, fat di cir content e di contresc' bonáz 
(pag. 128). 

BOCJE 

No si pò stropá dutis lis bocjs (pag. 167). 
BONDANZE 

Olè la bondanze e ancje la ligrie al è pratindi masse 
(pag. 67). 

BORC 

Un bore al scuen nudrisi di petèz, senò nol vif (pag. 167). 
CJAMPS 

Cjamps tane’ che s’in viót, cjase dome ce ch’al covente 
par stà sot (pag. 31). 

CJASE 

Se un al sa che la cjase j è nimie, al pò pierdisi dal dut 
(pag. 122). 

CRÓS 

Une crosute si scuen véle (pag. 67). 

DIAUL 

Un diaul al pare-fúr chel altri (pag. 84). 

DIRIT 

Al pò capità che un’ore scure e disditade *e tiri-dongje 
il distin (pag. 172). 

DOLÓR 

Ogni dolór al è svearin (pag. 123). 

FAN 

“O ai fan!” “Tenle cont, ch'e je un don di Diu!” (pag. 
141). 

FEVELÁ 
No si po fevelá e tasé (pag. 90). 


FINZI 

Ancje il finzi al è sclavitút (pag. 61). 

GJESPÁRS 

Al è simpri timp di dismovi gjespárs (pag. 45). 

INT 

"E biade int al è miór lassáj l'ultime purizion di siumps 
(pag. 155). 

LAVORÁ 


Al è lavorá, lavoruzzá e lavoroná; ma a stà dibant `e je 
la miór libertát (pag. 108). 

MÁL 

Nol è un mal che sol sèi ancje un ben (pag. 157). 
MISTERI 

Daür di ogni misteri 'e je simpri une storie sconsolade 
(pag. 159). 

MONT 

In chest mont dut al è fature: fâ e disfá, comprá e ven- 
di, vivi e muri (pag. 43). 

MUARZ 

Oh, i muarz no rispuindin! (pag. 104). 

PARON 

Il paron al è simpri paron sèi talian o todesc (pag. 28). 

PATÍ 

Al fas dal il pati dai pùars, ma al tocje plui chel dai siórs 
(pag. 40). 

PENSA 

Il pensá nol jude (pag. 40). 

PERAULIS 

Al è intrigôs dá peraulis che no contentin (pag. 93). 
PIERDI 

Ce malincunie pierdi musis cognossudis! (pag. 111). 
PUARS 

Püars 1 püars! (pag. 118). 

RASSE 

Ogni rasse si svinidris dibessole se si lasse lá al gjoldi 
(pag. 38). 

ROBIS 

A tirális a lunc, lis robis a’ van pe taule (pag. 41). 
SIVILÁ 

Qualchidun al e bon dome di sivilá, come il madrac 
(pag. 167). 

Par ché strade che no si orés lá, si scuen cori (pag. 38). 
STRUSSIE 

No si pò dá-vie la só strussie (pag. 65). 

TIERE 

La tiere `e je simpri buine; che no tradis mai (pag. 31). 

La tiere *e dá simpri une bocjade (pag. 28). 
TIMP 


Al timp si tache cui ch'al sta in pene o al è impantanát 
in alc (pag. 163). 

VITE 

No si pó mai fidási de vite (pag. 123). 

Disgrazeáz chei ch'a tachin la vite mangjant il pan fof 
(pag. 57). 

VOLTE 

`E je simpri une prime volte ancje par ce che si ripet 
(pag. 123). 


MARIA FORTE 

Barsola 


Un gjat 

ch'al sgnauréa 
de not 

al basta 

a fate sinti 

al goit 

ch'al te sclopa 
tal cou. 


(Furlan di Montereal Valc.) ROSANNA PARONI BERTOJA 

Dis dismos tal soreli, 
barcons spalancas tal ridi .. 
("Na dolsa colona sonora di ciampanis) 


Un imbrassasi lunc cuma flabis di un timp, 
schersús inventás tan chistu moment. 

(Dut, dut cuant tociát da chistis vecis 
ciampanis!) 


Recuardarin dut di ches oris: 

nualtris doi, 

i cumudins cujarzús di milús e colours, 

il pavimint plen di sfuois, 

li’ cicaris dal the. 

(Làssimi, ti prei, siarà un puc ï vui: 

'i voi torná a viodi inciamo.ches ciampanis). 


(Furlan di Bagnarola) MANUELE MORASSUT 

Sicheduncje ogni part e cjape misure e reson te plenece dal 
cuadri intir. Ogni omp tal mont al scompartis la só vite e la 
só gjonde cun chés di ducj i umign. 








Tal mout disvot 


Al sisa l'àstigu dai crovas 
ta la matina. 

'Bandonada lunc la strada 
s'insiliéa la ciasa 

cui so rusins intassàs. 
Sporcaces tai murs 

sighès rasina. 

Spacs sensa salas 

i poi piciàs tal camarin 
disvueitat di fevrar. 


Cussì ‘a mi someava la me ciera 
una matina d’unvier ch'a durmiva 
coma 'na cuècia bessola la sera 
parsora il so bachet sghitiàt. 


(Furlan di Cjasteons di Sopula) SILVIO ORNELLA 

Sensazions 
SABIDE 3 DI DICEMBAR 


Svelte, svelte che, a cinc 'a siàrin e `a son "za cuatri 
e miege e al é par plovi. 

`O jentri pal porton daûr. 

Un segno di crós e vie di corse pe strade di simpri. 

Prin lì di gno pari e mé mari par un salát e tigniju vi- 
saz di viodi di chei doi che lôr `a san. Dopo li dal gno 
omp a contáj lis ultimis e scusámi di jessimi intardade 
imprometintj di fermami di plui passandoman. 

Ai miei nonos, parinc’ e a duc’ i amis, cjalant atôr, un 
salút cu la man par no che s'e védin a mál. 

Cualchi gote di ploe mi si poe sui cjavei, `o cjali adalt 
e m'inacuarz che cil e ciprès `a son dutun: al è "za scür. 

Dulintór lusutis impiadis. 

M'invii. 

A colp, une, cent, mil vôs dutis insieme mi disin: “O 
sin ca, `o sin ca, fermiti un moment cun nò, dinus alc”. 

"A son dutis atór di me. 

“Ma sii, sil, `O sai ch'o sés, ca, us sint, us cognòs...; 
ma jo, jo a vualtris ch'o sés stadis il dut par tanc”..., ce 
puedio dius?... Jo a vulatris us dis dome... ariviodisi... e 
mandi !”. 

Al plat. 
Un altri segno di crós e `o jès pal porton in sfese do- 
mandant a Diu recuje e par nó vifs. 


EVELINA RIGO 


Contadis in struc 

Ai esamps di tiarce medie l’insegnant di musiche j domande 
a un frut s'al sa dij ale su Mozart. E il frut: “Mozart è stato 
un bravo suonatore e un giorno è stato invitato alle nozze di 
Figaro”. Simpri chel insegnant, j domande a un altri frut alc 
su Beethoven. E lui: “Beethoven è famoso a causa della 
nonna”. 


ALAN BRUSIN 

Svint in pais 


In ta la gnot di svint... 

Par il grumut dai sciafoe-predis une naf ta la 
tempieste 

ta un moment come velis, si sglonfin i baràs. 

Passe l’arie da la gnòt in duciu i ciamps, fin 
che rive in pais 

e cun jè, al ven indenant l'ululàt dai cians 
lontans. 

No pos disi là ch'e sedin, son tanc, 

impauris dal sivil dal svint che si fas fuàrt. 


Siarat in verts, ma trisc, scurs di len 

il pissul pais, riunit, al spiete sidin il siò svint 

ch’al passe pardùt e al rive a fà sbatacolà 

i cancel dal zovin cur. 

Ai pore che dal intim podedin scianpà chei 
ciáns 

timoròs, dentri di me platas. 

`Ï provi un profont ueit quant che `l svint al 
bone 

e `a s'implene dome dopo ch ale tornat. 

In ta la gnot di svint... 

No si pòl durmi, lassà di bande il dolòr 

dai ciáns e dai sciafoe-predis, a son lòr il me 
cussin 

in chiste frede, vintose gnòt d'unviar. 


(Furlan di Precenic) STEFANO LOMBARDO 
I° Premio “Gerla d'Argento 1998" 
(Sez. Scuole Medie Superiori) 

IL PURCEL DA L'AGNE NINE 


La Nine di Cjasiát `a ere une femenute sclagne, nete 
e puntiliose. Dopo la muart da siò defunt, no vint fio- 
lanze, `a ere restade bessole e `a si inzegnave a tirà in- 
denant pa la miei. Ma las fuarces `a no `i ere pì chés di 
une volte. L’ortut al ere une mirivee. Par iudassi `a ti- 
gnive dós gjalines, une cunine e tal cjamoz un biel pur- 
cel, il miei dal país, a dete di duc”. 

A timp dovát, tra Sant Andree e Nadal `a lu faseve- 
copà, e la robe di fil, metàt `a la tignive par iè e metát `a 
la deve al butegár pal pan vat a credo vie pa l'an. Insome 
une vite grame, picie e dispicie, come ca si use dî. Par 
cjatà un carantan in cjase bisugnave impiá la cjandele. 

L'agne Nine un an ‘a si cjatà impegolade in spesis ca 
no si spetave, pridiai e altris cantins. In avril no veve 
nancje un franc par zî, come il solet, a San Denel a com- 
prà il purcelut. Alore si fasé coragju e `a scrivè in Fran- 
ce a so gnece Rosine ca ere nassude a Cjasiát e che iè 
`a veve brassolát. A la prea di mandai a dimprest 30 
francs par comprà il purcelut, di chei neris cu la fasse 
blancje c'al tignive ormai nome Gusto, il siò mercantin 
di fidussie. 

Ma Rosine, ca no veve nancia un'ongule dal bon fà 
di so agne, che ormai si ere fate une siore di citát e `a 
veve dismenteát la fadie dal vivi e las sôs radís, ai ri- 
spundé cussì: “Agne, no ti pos manda i bès par compra 
il purcelut. Perd, lassiti dilu, tu veves da pensai prime e 
no zí indenant cul cjáf tal sac. In curt tu podeves fâ di 
mancul di copà chel ca tu veves l'an passát!”. 


"ZUAN COLLEDANI 

Voe di vivi 


Ce biel viodi une mame ch e spiete 
ce biel un frutin in scjapinete, 

ce biele une famee sot sere 

tirade dongje par di une prejere. 


Il diaul culi no si è fermât, 

dal sigiir al è pront simpri platât 
e cu la sò grande tristerie 

al colpis là ch'e je plui miserie. 


Ma no miserie materiál, 
mancjance di fuarce morál 
cundutche par dute l'umanitât 
un Salvatór `l è rivat. 


Tante int la fede "e à piardude 
sun tune brute strade si è metude, 
la 'zoventüt, sence ideal 

e cumbine robis für dal normal. 

Sintît: ce isal li sul prât, 

in tun gjornál invuluzzát? 
Al e un frutin apene nassiit, 
sòl, bandonát e niit. 


Al à un grant frét dentri tal cür, 
ma pe voe di vivi, al ten dûr, 
voe di vivi in pás e amór 

come ch ol âl nestri Signór. 


Parcè lu ájal bandonât 

ché mari che tal grin lu à puartât ? 
Tanc’ nuvizs ch'a son bessoi 

lu tignaressin siarant i voi. 


Par vivi, sigür contents 

baste ubidî i comandaments, 
ubidinju, in ogni cás, 

par che tal mont e torni la pas. 


VALDI COSTANTINI 





MÜTS DI DÍ 


I mits di dí `a puedin sei dopráts dome in famèe (/es- 
sico famigliare) opúr tun borc o tun país, ma *a son de- 
tules doprades in lunc e in larc, come "bati le lune”: do- 
prades ma no facil di spiegá, nomo Castellarin? 

Jo `i ài domandát ‘a chi di dovere’, valadi ai lenghi- 
sc”, ma no di vude ancjmò rispueste. E alore a mi mi 
plàs imagjnà di podé clamà in cause cualchi vecje cri- 
dince o usance. 

Un gno scuelár, dai timps ch'i eri al “Malignani”, mi 
contave che so nono j contave che a Montvierte `a usa- 
vin copa le lune di dicembar parceche le lune ‘brume’ 
"e à un concentrát di fuarces tristes e bisugne eliminále 
par ... voltà pagjne. 

E alore 1 vecjos, te gnot dal colm di lune di decem- 
bar, `a fasevin un stamp di glace: al ere tant frèt e l'aghe 
"e steve DOC a glaciá! Podopo, tal cür de gnot, `a copa- 
vin o une gjaline o un cunin parsore de glace ch'e veve 
la forme di une lune plene. E po `a batevin le lune te 
stesse maniere e cu les stesse intenzions che, par vecjo, 
‘a batevin i vistits di une persone striade o les cjadenes 
des vacjes striades ... Par eliminá el striament! 

Par finíle: se no mi dan une buine spiegazion pal mût 
di dî “bati le lune", jo `i pensi che pò stàj ch” al jessi bon 
el gno riferiment. E se al è bon, posto che le detule "e 
côr in lunc e in larc, le usance ch'i di contade `e jere in 
ús ancje für di Montavierte. 

Par vecjo, ben s'intin! 


ANDREINA CICERI 

IL MANDOLAT 


Zaneto, come un bon pari, par tignì boins i sos vot 
fioi, al veva pensat di dàghi ogni tant cualchi goloset par 
ch a lavorassin volenteir. In ocasion da li’ fiestis di Na- 
dal al veve comprat una casseluta di mandolat, in stecis 
lungis, e la veva scunduda sot il materas. 

Vico, il solit goloson, nol si spetava ricompensis da 
so pari par dut chel ch'al cumbinava. Trovada la scun- 
darola, al va in sercia di una triviela e cun chè al sbusa 
il fons da la cassela cuma una suris. Da chel bus al gia- 
va (una stecia in dì) ducius i tocs dal mandolat. 

No vi dis coma ch'al è zut in bestia so pari cuant ch'a 
si è necuart che la cassela era vuoita. 


(Furlàn di Bagnarola) LIA E MEO 

I DOLORS DI MIUTE 


Mute `e je stade simpri une brave femine: lavorat 
tant, in cjase e pai cjamps, tirát sü cuatri fis e cumó ch'e 
à tacát a gjoldi la pension cul so omp — la pension dai 
contadins —, j son riváts 1 dolórs. 

Jé no sta mai ferme, ancje se l'omp e i fís j bruntúlin. 
Cuant ch'e je stufe di sintiju a bruntulá `e dis: “Cuant 
ch'o sarai te casse li, dal sigúr, no mi móf!” 

`E fás un doi viazs a l’an, cun chei di Vite Catoliche: 
"e je bielzà stade in Polonie, in Scozie, a Rome, in Tia- 
re Sante, e ce sajo jo. 

Chealtre di 1 dolórs si son fats sintí plui di simpri e il 
miedi, clamát in cjase, al rivá di corse. 

Miute lu spietave sentade in poltrone e il dotór, ri- 
vant, y domandà: “Ce sucedial Mute? Jê, no je mai ma- 
lade!”. 

Miute: “Ah ... dotór ... `o soi disdegnade di dolórs”. 

Il miedi al fás une muse tra il ridi e il serio e al do- 
mande par talian: “Ma dove sente dolori? Dove le fa più 
male”. 

Miute: “Sa, dotore ... Mi duole da per tuto ... la cjvi- 
le, i genoi, i pits, parfin il gomitolo (gomito)”. 











Il miedi la visite par ben, j dà di cjoli pirulis dopo 
mangját e une punture in dì. 

L'omp prin al va in spessiarie cu la recipe e po al pas- 
se lì di sò brût, Nande, par visále di vignî a fà lis pun- 
turis ae vecje. 

La brút dute preocupade *e va di corse a cjatá la ma- 
done. 

Nancje rivade j domande: “Il miedi ce ... aal dit?” 

Miute: “Ciale, mo, Nande. Il miedi al à dit che cun 
tun pocje di cure `o dovares sintí dal sigúr cualchi pro- 
digjo. 

Mi à dat di cjoli une pirule dopo mangját e di fà une 
filiál in di”. 

Nande: “Si, 'o ài capit ... une fiale in di. E sul 
mangjá, us ájal fevelát ... àjal dite ch'o vés la gote?” 

Miute inrabiade: “Ma ... mateistu? Jo `o soi stade e o 
soi une femine serie! No fas chés robis li, sastu?!”, 


AGNUL COVAS 





Domán 


Me léve bunoróno 
Da cuan’ che vén uchi, 
Al é par chél che soi, Sémpre pi indurmidì. 


Vé pree, no stéi desmovene, 
Parléi pi póc, pi plan 

Ansi, taséi par voi, 
Disèmelu domiin. 


(Furian di Montereal Valcelina ANTONIO DE BIASIO 
- borgada “Castelu”) 

Stagjons dal an e de vite 


Inviér 


L'inviér al è la ultime stagjon, se si pense al an che si è apene 
sierát. Difat, cjalant i arbui spueáz de lór braurose munture, cun 
chei ramaz scheletriz che si slungjn viers il cîl infumatát e il cja- 
piel cjandit di néf che lis monz si metin uso une scufe di vieli, ti 
ven di fà un paragon fra cheste stagjon e la muar. 

Peró ancje culi, come in átri robis, bisugne vé il sintiment e la 
furbetát di no lassási imbrojá dal aspiet esteriór, de aparince, 
ma si à di lá in profonditát e cjalá cun voli alternatif. Alore si 
scuviergin bielecis insospetadis ancje in cheste che e jè la 
stagjon plui crude e impietose. Tant cui cristians che cui nemái 
che cu lis plantis. 

Se si fás cás, l'inviér al è une stagjon di lús che e cres, e cun 
jé la vite. Cui lu varessial pensát? E cui varessial pensát che 
l'istàt cussi sflandorós e soreglát al è une stagjon di lús calant, 
e cun jé la vite? Nol e un intivo che la glesie e veti sielte che- 
ste stagjon par celebra un dai siei misteris plui granc’, l'incjar- 
nazion dal Signór vignút stá cun nó vistút de nestre cjár e fas- 
sât cu lis fassis de umane puaretát. Nadál al e une fieste di vi- 
te e di lus e al è peat a une fieste vielone di lus e di vite co- 
gnossude ancjemò dai romans, il nadal dal soreli invincibil, 
peàt al solstizi di dicembar. E la glesie e à volút lassá la fieste 
dal soreli ma celebrant un atri soreli, il vêr Soreli, che al fas lûs 
a ogni om ch'al ven in chest mont. 

Si sa che d'inviér la tiere e jè come cuvierte di une coltre fu- 
nebre, che e va dal grîs de cinise al blanc de néf. Ma sotvie, te 
profonditàt e scuretàt de tiere, al è dut un moviment di vite, du- 





te une preparazion remote e prossime a la gnove anade e 
stagjon. Nol è dome il forment che al cuche für tes cumieriis; 
ancje sot tiere plantis di ogni forme e dimension a polsin par 
cjapá vigurie pe grande aventure de vite. 

Oscar Wilde, l'om cinic e smaliziát che al cjale il mont cun voli 
di frut, te só conte cussì umane dal gigant egoist al scrit che l'in- 
viér nol è atri che la primevere indurmidide in spiete di sveasi. 
Une vision di grande poesie ma ancje di grande veretát e une 
lezion straordenariamentri sane (e cristiane) par cjalâ cul voli 
de sperance ce che al semee totalmentri negatif e cence sens. 
Cussi la gnot si po' viodile come une di che e spiete di sveá- 
si, il burlag come une soste dal soreli par tirá flat, il dolór co- 
me la contentece pierdude vie par un lamp plui o mancul lunc. 
Il colá des fueis de plante, che ti fore il cúr cun tune ponte di 
malincunie, si po' viodilu come une fantate che e dismet la 
munture aromai frujade e smavide e si prepare a compari cun 
tune vieste gnove e plui biele. E ancje i nemái dal bosc, che a 
sparissin di circolazion, si po' pensá che si cjapin lis lór feriis 
mertadis par ripiási di dute la sium trascurade e fá une buine 
cure dimagrant par torná in forme. 

La nature prevident peró no à volút che il mont al restas cen- 
ce un segnál di vite tune stagjon za cussi problematiche. Difat 
nus à lassât un campion di vert in tes plantis simpriverdis o 
eternis, come il peç, il pin, l'orâr e l'osmarin, che a furnissin lis 
nestris cjasis, lis nestris glesiis e lis tombis dai nestris muarz. 
In Irlande, nazion di riunde celtiche come nó, i oms a van a fu- 
nerál cun tun ramaç di osmarin te asule de gjachete, par di 
che la fede dai cristians no finis cu la muart ma e reste intate. 
L'inviér al é biel parceche al tire dongje la famee dopo de gran- 
de dispersion. Par vieri al ere inmo plui sintút parceche al ere 
l'unic moment che la famee si cjatave unide, cul pari tornát 

dongje de tragjedie stagjonál de migrazion. La néf e colave 
forsit plui bondante di vue e lis stradis, soredut di mont, a re- 
stavin sieradis. Cussi si gjoldeve la furtune di vé une case, 
une famee, une ostarie, une glesie, un pais, une comunitat, un 
mont ch'al ere il to mont e che ti dave pas e sigurece. 

Cumó dut chest al è gambiát parceche e jè sparide, par furtu- 
ne, l'emigrazion, ma e a cjapat pit la gnove emigrazion o tra- 
sfierte, cui furlans che a simiotin lis sisilis stralozant pai márs 
cjalz di chel âtri emisferi. A tornin dongje scúrs di piel e tantis 
voltis ancje di muse, plui sujáz no dome tal cicin ma ancje tal 
tacuin. E chei restàz in patrie no viodin Tore di lá a sgliciasi su 
pes monz no dome la sabide ma ancje la domenie e possibil- 
mentri dute la setemane, clamade par convenzion “setemane 
blancje”. 

Sparidis lis stalis e lis vacjs, a son sparidis ancje lis filis, cu la 
cronache in direte e cun duc' i particolár plui picanz de nestre 
microstorie. Cumò no si sa plui i petez dal país. In compens 
nus rivin pai cops i petez dal mont intir, che nus interessin 
ancjemò mancul. E impen de file te stale, par fâ vigni gnot, si 
fas la file für de discoteche, par fâ vigni di. 

Dut chest al a compuartát un ribaltiment gjenerál. La fieste si 
polse mancul de disdevore, la gnot si duár mancul di vie pal 
di, l'inviêr nus scane plui di dutis lis stagjons e si sossede plui 
a vinc' agns che no a setante. Difat al è plui facil cjata un vieli 
morbinós che un zovin grintós. Sperin ancje culi, cun Oscar 
Wilde, ch'al seti il normál e il natural che al polse e si prepare 
a torná sul breár dal mont. 

Ma al é rivát il moment di fevelá dal inviér de vite, vadi de 
stagjon che e viót a sierási par simpri il libri de nestre vite. 
Stagjon di vecjae, di delusions, di solitudine e di amarece. Ti 
calin lis fuarcis, ti vegnin für dutis li magagnis e lis pecjs di che- 

Denominazione friulana maggiormente diffusa: forán. 
Altre denominazioni: cucs, ardile, lepro. 
Denominazione italiana: ‘rosa di Natale”. 
Denominazione scientifica: Helleborus niger L. 





st mont, tu viodis a parti la int plui cjare e ancje chei che tu va- 
ressis dut dirit di spietáti une paraule di afiet, se no di agrât, a 
son cjamáz di impegns e no àn timp. Ancje parceche i viei si 
stufin e a stufin. Epúr a son il nestri patrimoni plui cjàr parce- 
che a son la memorie vivent, lis nestris lidrís, il nestri tronc e il 
nestri ramac. 
Un popul che nol à timp di scoltá í siei viei, di travasá te só ani- 
me il lór tesaur plui grant, no dome al è un popul cence cus- 
sience ma ancje cence inteligjence. Parceche al cjonce il so 
leam vitál cu la storie, al siere la fontane che j furnis l'aghe de 
sapience e de vite. 
Nol è facil dá conseis a la int di cheste etát, ancje parceche 
ognun le fronte a müt so, seont la só condizion spirtuál, psi- 
cologjche e fisiche. Mi permetares pero, stovós, di dî une pe- 
raule a tante int, dibot la pluritát, soredut tai nestris país. Cjalá 
indaúr cun braure e dute la strade che si à fate, a dut il ben 
che si a fat. Come un contadin che si ferme scanat a cjalá 
l'agàr apene fat. Cjalá cun simpatie ancje la strade che a stan 
fasint lis gnovis gjenerazions. Lassá che a fasin come ch'a 
vuelin, come che o vin fat nó, cence inludisi che cun nó al fi- 
nissi il mont. Se no si po' movisi cu lis gjambis, si po' movisi cu 
la fantasie, cul cür, cu la prejere. Se un al è bessól, Diu j man- 
de simpri un agnul. Al po'jessi magari un bon libri o un biel cja- 
nut. Simpri miór de teledipendence assolude. 
Domandáj al Signór la consolazion e la sperance. Domandáj 
la fede in te resurezion e in te vite che no finis. Pensá ai ne- 
stris muarz come a int che nus spiete e a la nestre muart co- 
me al grant viag pe sistemazion definitive. Rivá a viodi ancje 
tal plui crût inviér spirtuál une pontute di primevere, une spere 
di eternitát. 

PRE ANTONI BELINE 

